Laamu Kulhi Bon'di Thafaathu Adhi Meeru Ehcheh! - Vaguthu\nލާމު ކުޅި ބޮނޑި، ތަފާތު އަދި މީރު އެއްޗެއް!\n9 މަސް ކުރިން ( ޖޫން 15, 2018 )\nރާއްޖޭގެ އެކި ހިސާބުތަކުގެ މީހުން އާއްމުކޮށް ޢީދު ދުވަހާ ދިމާކޮށް ތަފާތު އެކި ވައްތަރުގެ ކާނާ ތައްޔާރު ކުރެއެވެ. މިގޮތުން އަޟްޙާ ޢީދުގައި ގިނަ ވައްތަރުގެ ހެދިކާ ޢީދު ދުވަހު ކާން ތައްޔާރު ކުރި ނަމަވެސް ފިތުރު ޢީދު ދުވަހު އާއްމު ކޮށް ތައްޔާރު ކުރަނީ މަދު ކާނާގެ ބާވަތްތަކެވެ.\nފިތުރު ޢީދު ދުވަހު ތައްޔާރު ކުރާ މަދު ކާނާ ތަކުގެ ތެރެއިން ފާހަގަކޮށްލެވޭ އެކައްޗަކީ ލާމު ބޮނޑިއެވެ. ތަފާތު ގޮތަކަށް ތައްޔާރު ކުރާ ލާމު ބޮނޑި އަކީ ގިނަ ރާއްޖޭގެ އެހެން ހިސާބު ތަކުގައިވެސް ތައްޔާރު ކުރާ އެއްޗެެވެ. ނަމަވެސް މި ޚާއްސަ ވެފައި އޮންނަނީ ލާމު އަތޮޅަށެވެ.\nބޮނޑި ތައްޔާރު ކުރުމަކީ ދުރާލާ ކުރަންޖެހޭ ކަމެކެވެ. ޢީދު ދުވަހު ހެނދުނު ސުފުރާމަތިން ފެންނަ ބޮނޑި އާއްމުކޮށް ތައްޔާރު ކުރާނީ އޭގެ ކުރީ ދުވަހުއެވެ. ބޮނޑި ތައްޔާރު ކުރާނެ ގޮތް ތިރީގައި މިވަނީ އެވެ.\nފިޔާ، މިރުސް، މަސް، ކާށި ހުނި، މުގުރި ހަނޑޫ، ހިކަދި ފަތް، ދެވި ހަވާދު ( މުގުރާފައި )، ރީނދޫ، ލޮނުކޮޅެއް، އަޖިނަމަޓޯ ކޮޅެއް ( ބޭނުންނަމަ )\nއެންމެ ފުރަތަމަ ތައްޔާރު ކުރާނީ ބޮނޑީގެ ފުށްގަނޑެވެ. ފުއްގަނޑު ތައްޔާރު ކުރުމަށް އެންމެ ފުރަތަމަ ފިޔާ، މިރުސް، ހިކަދި ފަތް، ހެޔޮވަރަކަށް ލޮނު އަދި އަޖިނަމަޓޯ އަޅާފައި މޮޑެލާށެވެ. އެއަށްފަހު މަސްކޮޅު، ރީނދޫ، އަދި ކާށި ހުނި ކޮޅު އެޔާ އެއްކޮށް މޮޑެލާށެވެ. ދެން ހެދިފައި ހުރި މަސްހުނިގަނޑު ތެރެއަށް މުގުރި ހަނޑޫ އަދި ދެވި ހަވާދު އެއްކޮށްލާށެވެ.\nދެން މި މަސްހުނިގަނޑު ކުރުތްޕަތް ނުވަތަ ކެޔޮފަތަށް އަޅާ، މަސްހުނިގަނޑު ރީއްޗަށް އޮޅާލާ ވަކައިން ބަދެލާށެވެ.\nދެން މި ހޫނު ފެނުގައި ކައްކާށެވެ.\nއެއަށްފަހު ދުމަށީގައި މި ހިއްކާށެވެ.\nއަޅުގަނޑުގެ މަސައްކަތަކަށް ވާނީ ދީނާއި ޤައުމިއްޔަތު ޙިމާޔަތްކުރުން - މުއްތަލިބު\nޖޫން 15, 2018 13:30\nކުޅި މުގޮރޮ ތެޔޯ


Uthurah nerefaivaa white alert ge vaguthu ithurukoffi | Fainu Online\nއިބްރާހިމް ފަހީމް 20 ސެޕްޓެމްބަރު 2020, އާދިއްތަ, 23:22\nރާއްޖޭގެ އުތުރަށް ނެރެފައިވާ ވައިޓް އެލަރޓްގެ ވަގުތު އިތުރު ކޮށްފިއެވެ.\nމޫސުމާއި ބެހޭ ޤައުމީ އިދާރާއިން ހާމަ ކުރައްވާފައިވާ ގޮތުގައި، މިރޭ 10 ން ފެށިގެން މިރޭ މެންދަމު3އާއި ހަމައަށް ބޯކޮށް ވާރޭ ވެހުމާއިއެކު ގުގުރާނެ ކަމަށް ލަފާ ކުރާ ކަމަށެވެ. އަދި ވިލާގަނޑުގައި ގަޑިއަކު ގާތްގަނޑަކަށް 40 މޭލަށް ވައިޖެހޭނެކަމަށް ލަފާ ކުރެވޭ ކަމަށްވެސް ވިދާޅުވެފައިވެއެވެ.\nވައިޓް އެލަރޓް ނެރެފައިވަނީ ހދ އަތޮޅުން ބ އަތޮޅާއި ދެމެދުއެވެ.\nފޭސް ޖަމްޢިއްޔާގެ ޤުރްއާން ކުލާސްތައް ފަށައިފި\nމިއެސްޓަރ އާއި މަހީ އެފް ސީ ބައްދަލު ކުރި މެޗް މިއެސްޓަރ ކާމިޔާބުކޮށްފި\nރ. އަތޮޅު ކައުންސިލުން ކުރިއަށް ގެންދިޔަ ކޯސްތަކުގެ ދަސްވެނިވުން ބާއްވައިފި


Border huras kuri Armenia sifainthakeh anekkaaves Azerbaijan jalah laifi | Atoll News\nޝާއިޢުކުރީ: ފާޠިމަތު ފާޒިހާ ޖުލައި 23, 2021, 23:10\nއަރްމޭނިއާ އަސްކަރިއްޔާގެ 13 ސިފައިން އަޒަރްބައިޖާން ޖަލަށް ލާން ހުކުމް ކޮށްފި އެވެ.\nއަޒަރްބައިޖާންގެ ކަމާ ބެހޭ ފަރާތްތަކުން އެ ސިފައިންނަށް ތުހުމަތު ކޮށްފައިވަނީ ގަވައިދާ ހިލާފަށް ދެ ގައުމުގެ ބޯޑަރު ގުޅޭ ސަރަހައްދުން އަޒަރްބައިޖާންގެ ސަރަހައްދަށް ވަތް ކަމަށްބުނެ އެވެ. އެމީހުން ބޯޑަރު ހުރަސްކުރި އިރު ތިބީ ހަތިޔާރު ހިފައިގެން ކަމަށްވެ އެވެ.\nއެ ކުށް ސާބިތުވާ ކަމަށް ކަނޑައަޅައި އަޒަރްބައިޖާންގެ ސީރިއަސް ކްރައިމް ކޯޓުން ހުކުމް ކޮށްފައިވަނީ އެ 13 މީހުން ހަ އަހަރަށް ޖަލަށް ލުމަށެވެ. އަދި ޖަލު ހުކުމް ތަންފީޒުކޮށް ނިމުމުން އެމީހުންނަށް އެ ގައުމަށް އެތެރެ ނުވެވޭގޮތަށް ޑީޕޯޓުކޮށްލާށެވެ.\nއެ ސިފައިންނަށް ހުކުމް ކުރުމުން މިހާތަނަށް އަރުމޭނިއާ ސަރުކާރުން އެއްޗެއް ބުނެފައެއް ނުވެ އެވެ.\nމިމަހު ކުރީ ކޮޅު އަރުމޭނިއާގެ 14 ސިފައިންނާއި މިދިޔަ އަހަރުގެ ޑިސެމްބަރު މަހު 60 ސިފައިން ވަނީ އަޒަރްބައިޖާންގެ ޖަލަށްލާން ހުކުމްކޮށްފައި އެވެ. އެވެސް ބޯޑަރު ހުރަސްކުރި މައްސަލައެއްގައި ހައްޔަރުކޮށްފައި ތިބި ބައެކެވެ.\nއަޒަރްބައިޖާނުން ވަނީ އަރުމޭނިއާއިން އެ ގައުމުގެ ސިފައިންގެ މީހަކު ދެ ގައުމު ގުޅޭ ބޯޑަރު ސަރަހައްދުގައި ބަޑި ޖަހާ މަރާލާފައި ކަމަށް ބުނެފައި އެވެ.\nދެ ގައުމުގެ ދެމެދުގައި މިދިޔަ އަހަރުން ފެށިގެން ބޯޑަރު ސަރަހައްދުގައި ދަނީ ހަމަލާ ބަދަލު ކުރަމުންނެވެ.


ޔޫކްރެެއިންގެ ޔޫރޯ ޖޯޒީން ސިޔާސީ ބައި އުނިކުރަން އަންގައިފި\n10 ޖޫން 2021 - 22:55 0\nޔޫކްރެއިންގެ ތަރި ޔާމޮލަންކޯ ޔޫރޯގެ ޖާޒީ އިސްތިހާރު ކުރުމުގެ ތެރެއިން.\nޒިއުރިކް (ޖޫން 10) - މި ފަހަރުގެ ޔޫރޯ އަށް ޔޫކްރެއިން އިން ފަރުމާކުރި ޖޯޒީގައި އެ ގައުމުގެ ޗާޓު ފެންނަ ގޮތަށް ސިޔާސީ ހަމަނުޖެހުން އުފެދޭ ގޮތަށް އިން ބައި އުނިކުރަން ޔުއެފާ އިން ޔޫކްރެއިން އަށް އަންގައިފި އެވެ.\nޔުއެފާ އިން ޔޫކްރެއިން އަށް މި ގޮތަށް އެންގީ އެ ގައުމުގެ ޖޯޒީގައި އެ ގައުމު ރަމްޒުކޮށްދޭ ޗާޓު ޑިޒައިން ކޮށްފައިވާއިރު، ކްރައިމިއާ ވެސް ހިމެނޭ ގޮތަށް ހިމަނާފައިވާތީ އާއި ސިޔާސީ ކަމަކާ ގުޅޭ ލިޔުންކޮޅެއް ޖޯޒީގައި ހިމަނާފައިވާތީ އެވެ. ކްރައިމިއާ ކުރިން އޮތީ ޔުކްރޭންގެ ބައެއްގެ ގޮތުގަ އެވެ. އެކަމަކު 2014 އިން ފެށިގެން ރަޝިއާ ސިފައިން ކްރައިމިއާ އަށް އަރައި، އެ ސަރަހައްދު ވަނީ ރަޝިއާ އަމުރު ހިނގާ ތަނަކަށް ހަދައިފަ އެވެ. މިއީ ބައިނަލްއަގުވާމީ މައިދާނުގައި އަދިވެސް ވަރަށް ހިތްހަމަނުޖެހުން ބޮޑުވެފައިވާ ކަމެކެވެ.\nޔޫކްރެއިންގެ ރައީސް ޒެލެންސްކީ އެ ގައުމުގެ ޔޫރޯ ޖޯޒީ ހިފައިގެން.\nމި ފަހަރުގެ ޔޫރޯ އަށް ޔޫކްރެއިން އިން ފުރަތަމަ ޖޯޒީ ރަޖިސްޓްރީކުރިއިރު، ޔުއެފާ އަށް އެއްވެސް މައްސަލައެއް ފާހަގަނުކުރެވި ކުރިއަށްދާން ހުއްދަ ދިނެވެ.\nއެކަމަކު ކްރައިމިއާ ހިމަނައިގެން ޖޯޒީ ޑިޒައިންކޮށް "ގްލޯރީ ޓު ދަ ހީރޯސް" މި ލިޔުންކޮޅު ބޭނުންކޮށްފައިވާތީ ފަހުން ރަޝިއާގެ ސިޔާސީ ފަރާތްތަކާއި ފުޓްބޯޅަ ސަޕޯޓަރުންގެ ހިތްހަމަނުޖެހުންތައް ބޮޑުވި އެވެ. އެންމެ ފަހުން ޔުއެފާ އިން ޔޫކްރެއިން އަށް އެންގީ ޖޯޒީން "ސިޔާސީވެފައިވާ" ކްރައިމިއާއާ ގުޅޭ އެ ބައި އުނިކުރާށެވެ.\nމީގެ ކުރިން ޔޫކްރެއިނުގެ ޖޯޒީގެ އާ ޑިޒައިނާ މެދު އެ ގައުމުގެ ސިޔާސީ ފަރާތްތަކުން ވަނީ ވަރަށް ބޮޑަށް ހިތްހަމަޖެހުން ފާޅުކޮށްފަ އެވެ. އޭގެ ތެރޭގައި ޔޫކްރެއިންގެ ރައީސް ވޮލޮޑިމީރް ޒެލެންސްކީ ވެސް ހިމެނިވަޑައިގަންނަވަ އެވެ. އަދި ޔޫކްރެއިންގެ ކޯޗު އަންދްރޭ ޝެވްޗެންކޯ ވެސް ވަނީ ޖޯޒީގައި ހުރި ކަންކަން ވަރަށް ރަނގަޅުކަމަށް ބުނެ ވާހަކަ ދައްކައިފަ އެވެ.


Volley molhu kulhuntheriyaage magaam Huzantte aai Maajidha ah | Mihaaru\nވޮލީގެ މޮޅު ކުޅުންތެރިޔާގެ މަގާމް ހުޒަންޓެ އާއި މާޖިދާ ހޯދައިފި\n06 އޯގަސްޓް 2019 - 10:52\nމިހާރު އެވޯޑްސް އިން ހޮވި މިދިޔަ އަހަރުގެ އެންމެ މޮޅު ފިރިހެން ވޮލީބޯޅަ ކުޅުންތެރިޔާގެ މަގާމް ޕޮލިސް ކްލަބްގެ އަލީ ހުޒާމް (ހުޒަންޓެ) ހޯދިއިރު، އެންމެ މޮޅު އަންހެން ކުޅުންތެރިޔާގެ މަގާމް މާފަންނު ޔޫތު ޑިވެލޮޕްމަންޓް އެސޯސިއޭޝަން (މައިޑާ) އާއި ލ. ފޮނަދޫ މެދުއަވަށު ސްޕޯޓްސް ކްލަބަށް ކުޅުނު އައިޝަތު މާޖިދާ ހާސިލްކޮށްފި އެވެ.\nމިދިޔަ އަހަރުގެ މޮޅު ކުޅުންތެރިޔާގެ މަގާމު ހުޒަންޓެ ހޯދީ 789 ޕޮއިންޓާ އެކު އެވެ. އެންމެ މޮޅު ފިރިހެން ދެ ވަނަ ކުޅުންތެރިޔަކަށް ހޮވުނު ދިވެހި ސިފައިންގެ ކްލަބްގެ އަހުމަދު އަބްދުލް ކަރީމް (ލޯންގޭ) އަށް ލިބުނީ 763 ޕޮއިންޓެވެ. ތިން ވަނަ ދިޔައީ އެންމެ ފަހުން މޮޅު ކުޅުންތެރިޔަކަށް ހޮވުނު މިދިޔަ އަހަރު ހުޅުމާލެ ސްޕޯޓްސް ކްލަބަށް ކުޅުނު އިސްމާއިލް ސާޖިދު (ކުޑަކާއްޓެ) އެވެ. އޭނާ އަށް ލިބުނީ 638 ޕޮއިންޓެވެ. ފިރިހެން މޮޅު ކުޅުންތެރިންނަށް އެވޯޑް ހަވާލުކޮށްދެއްވީ އެވޯޑްސްގެ ޕާޓްނަރު އުރީދޫގެ ސީއީއޯ ނަޖީބް ހާން އެވެ.\nހުޒަންޓެ، މިދިޔަ އަހަރު ހޯދި ކާމިޔާބީ އަށް ބަލާއިރު އޭނާ ވަނީ ގައުމީ ވޮލީބޯޅަ މުބާރާތުގެ ތަށި ޕޮލިހަށް ހޯދައިދޭން މޮޅު ކުޅުމެއް ދައްކައިފަ އެވެ. އެސޯސިއޭޝަން ކަޕްގެ ރަނަރަޕަށް ވެސް ދިޔަ ޕޮލިހުގެ ގިނަ މެޗުތަކުގައި މޮޅަށް ކުޅުނު ހުޒަންޓެ ވަނީ މިދިޔަ އަހަރުގެ ދެ މުބާރާތުގެ ވެސް ޑްރީމް ޓީމުގައި ހިމެނިފަ އެވެ.\nއަންހެން އެންމެ މޮޅު ކުޅުންތެރިޔާގެ މަގާމު މާޖިދާ ހޯދީ 902 ޕޮއިންޓާ އެކު އެވެ. ދެ ވަނަ އަށް ދިޔަ ޕޮލިހުގެ ކެޕްޓަން ހައްވާ ރާޝިދާ (ހައްވަ) އަށް ލިބުނީ 769 ޕޮއިންޓެވެ. ތިން ވަނަ އަށް ދިޔައީ ކްލަބް ވެމްކޯ އާއި ފޮނަދޫ ޓީމުން ފެނުނު ސެޓަރު ޖޫޒަން ޒަރީރު އެވެ. އޭނާ އަށް ލިބުނީ 500 ޕޮއިންޓެވެ. ތިން ކުޅުންތެރިންނަށް ވެސް އިނާމް ހަވާލުކޮށްދެއްވީ އެވޯޑްސްގެ ޕާޓްނަރު އެލައިޑްގެ މެނޭޖިން ޑިރެކްޓަރު ޝަފާޒް މުހައްމަދެވެ.\nމިދިޔަ އަހަރު މާޖިދާގެ ކާމިޔާބީ އަށް ބަލާއިރު އޭނާ ވަނީ މައިޑާ އަށް އެސޯސިއޭޝަން ކަޕް ކާމިޔާބު ކޮށްދިނުމުގައި މުހިއްމު ދައުރެއް އަދާކޮޮށްފަ އެވެ. އަދި ގައުމީ މުބާރާތުގައި ފޮނަދޫ ޓީމަށް މޮޅަށް ކުޅެ މުބާރާތުގެ ޑްރީމް ޓީމުގައި ހިމެނުނެވެ.\nއެންމެ އުއްމީދީ އަންހެން ވޮލީބޯޅަ ކުޅުންތެރިއަކަށް ހޮވުނީ ޕޮލިހަށް ކުޅުނު ޝަހާ ޝާމިން އެެވެ. އޭނާ މި އެވޯޑް ހާސިލްކުރީ ހަމްނާ އަހުމަދާއި ޝާނިޔާ އަހުމަދު ނިޒާމްއާ ވާދަކޮށެވެ. ފިރިހެން އެންމެ އުއްމީދީ ކުޅުންތެރިއަކަށް ހޮވުނީ އަރީޒް މުހައްމަދު އެވެ. އޭނާއާ ވާދަކުރީ އަލާމް މުހައްމަދާއި އަހުމަދު މުޒްލިފް އެވެ.\nމިހާރު އެވޯޑްސްގެ މެއިން ސްޕޮންސަރުންނަކީ އުރީދޫ މޯލްޑިވްސް އާއި އެލައިޑް އިންޝުއަރެންސް އެވެ. މީޑިއާ ޕާޓްނަރަކީ ރާއްޖޭގެ އެންމެ ބޮޑު އެއް މީޑިއާ ކަމަށްވާ ވީމީޑިއާ އެވެ. އެވޯޑް ފަރުމާކޮށްދީ އަދި ބްރޭންޑްކޮށްދީ މީގެ އިތުރުން އެވޯޑާ ގުޅޭ މާކެޓިންގެ ގިނަ މަސައްކަތްތަކެއްކޮށްދެނީ އެޑްވަޓައިޒިން ޕާޓްނަރު، ތިންކް އެޑްވަޓައިޒިން އިންނެވެ. އަދި އެސޯސިއޭޓް ޕާޓްނަރުންނަކީ ރެއިންބޯ، ދަ ކިޗަން، ސޮނީ ސްޕޯޓްސް، ޓޯޓަލް ފިޓްނަސް ގްރޫޕް (ޓީއެފްޖީ)، ވެލިގާ ހާޑްވެއާ، މެޓަލް ސައިންސް، ބީއެޗްއެމް އަދި ޕްރިންޓް ލެބް އެވެ.\nއިތުރު ލިޔުންތައް މިހާރު އެވޯޑްސް 2019


Maadhama MDP Primary ge Votu lunq bavvanee\nފުވައްމުލައް ސިޓީ މޭޔަރު ކަމަށް ވާދަކުރުމަށް އެމްޑީޕީ ޕްރަމަރީަގައި ވާދަކުރާ ކެންޑިޑޭޓުން\nމާދަމާ އެމްޑީޕީ ޕްރައިމަަރީގެ ވޯޓުލުން ބާއްވަނީ\n30 ޖެނުއަރީ 2020, 19:05 |\nލޯކަލް ކައުންސިލް އިންތިޚާބުގެ އެމްޑީޕީ ޕްރައިމަރީގެ ވޯޓުލުން މާދަމާ މުޅި ރާއްޖޭގައި ބޭއްވުމަށް ތައްޔާރުވެއްޖެއެވެ. އެގޮތުން ފުވައްމުލައް ސިޓީގެ ހުރިހާ ދާއިރާއެއްގައި ވެސް މާދަމާ އިންތިޚާބު ބޭއްވޭނެ ކަމަށް މައުލޫމާތު ލިބެއެވެ.\nމިއިންތިޚާބުގައި ފުވައްމުލައް ސިޓީގެ އެމްޑީޕީ މެމްބަރުން ވޯޓުލުމަށް ހަމަޖެހިފައި ވަނީ މާލޭގައި، އިސްކަންދަރު ސްކޫލުގައި ބެހެއްޓޭ ވޯޓު ފޮށްޓަކަށާއި ފުވައްމުލައް ސިޓީގެ ކޮންމެ ދާއިރާއެއްގައި ބަހައްޓާ ވޯޓު ފޮށިތަކަކަށެވެ. ވޯޓުލުން ކުރިޔަށް ގެންދިއުމަށް ހަމަޖެހިފައި ވަނީ މާދަމާ 31 ޖެނުއަރީ 2020 ވާ ހުކުރު ދުވަހު މެދުރުފަހުު 2:30 އިން އިރުއޮއްސި 7:30 އަށެވެ.\nއެތެރޭގެ މިއިންތިޚާބުގައި ފުވައްމުލައް ސިޓީ އިން ވެސް 15 ކެންޑިޑޭޓަކު ވާދަކުރެއެވެ. އެއީ ފުވައްމުލައް ސިޓީ މޭޔަރުކަމަށް ކުރިތަމލާ4ކެންޑިޑޭޓުންނާއި6ދާއިރާއަށް ކުރިމަތިލާ 11 ކެންޑިޑޭޓުންނެވެ. ފުވައްމުލައް ސިޓީ ދާއިރާ 1، އަންހެނުންނަށް ޚާއްސަ ކުރެވުނު މި ދާއިރާއަށް ކުރިމަތިލާފައި ވަނީ އެންމެ ކެންޑިޑޭޓެެއް ކަމުން އެދާއިރާގައި ދާއިރާ ވޯޓު ނެގުމެއް ނޯންނާނެ ކަމަށް އެމްޑީޕީން ވަނީ އިއުލާންކޮށް ފައެވެ. އެދާއިރާގައި އޮންނާނީ ހަމައެކަނީ މޭޔަރުގެ ވޯޓު ނެގުމެވެ.\nފުވައްމުލައް ސިޓީގައި ހުރިޙާ ވޯޓު ފޮށިތަކެއްގެ އޯވަރއޯލް އިންޗާރޖް އަކީ ހުސޭން ޝާފީ ކަމަށް އެޕާޓީގެ އޮފިޝަލުކު ހާމަކުރިއެވެ. އަދި މާލެއިން ފުވައްމުލައް ސިޓީގެ ފޮށީގެ އިސްރފަރާތަކީ ގަސަމް އެވެ. ފުވައްމުލައް ސިޓީގައި ވޯޓު ފޮށިތައް ބެހެއްޓުމަށް ހަމަޖެހިފައި ވަނީ:\nފުވައްމުލައް ސިޓީ 1: އެމްޖޭ ސްކޫލް – މިފޮށީގެ އިސްފަރާތަކީ އަހުމަދު ނިޖާހު އެވެ.\nމިދާއިރާގައި ހިމެނެނީ ދަޑިމަގު އަވަށުން ބޮޑު ބަޔަކާއި ދިގުވާނޑު އަވަށުން ބަޔެކެވެ. އަންހެނުންނަށް ޚާއްސަ މިދާއިރާގެ އެމްޑީޕީ ޕްރައިމްރީ އަށް ކުރިމަތިލީ ދިގުވާޑު ބީޗުވޭ އާމިނަތު ސައުސަން އެކަންޏެެވެ. ވުމާއެކު އޭނާއަށް މިދާއިރާގައި އެމްޑީޕީ ޓިކެޓް ވަނީ ލިބިފައެވެ. މިދާއިރާއަކީ ޕީޕީއެމްގެ ބޮޑު މެޖޯރިޓީއެއް އޮންނަ ދާއިރާއަކަށް ވުމުން އެމްޑީޕީގެ މެމްބަރުގެ ޝައުގުވެރިކަން މިދާއިރާއަށް ކުޑަކަމަށް ބެލެވެއެވެ. މިދާއިރާގައި މާދަމާ އޮންނާނީ މުޅި ރަށުން ހޮވާ މޭޔަރުގެ ޕްރައިމަރީގެ ވޯޯޓުލުން އެކަންޏެވެ.\nފުވައްމުލައް ސިޓީ އުތުރު ދާއިރާތަކުގެ ސިޓީ ކައުންސިލް މެމްބަރުކަމަށް އެމްޑީޕީ ޓީކެޓަށް ޕްރަމަރީަގައި ވާދަކުރާ ކެންޑިޑޭޓުން\nފުވައްމުލައް ސިޓީ 2: އެމްޑީޕީީ ހޯދަޑު ހަރުގެ – މިފޮށީގެ އިސްފަރާތަކީ އަޝްރަފު ނޫމާން އެވެ.\nމިދާއިރާގައި ހިމެނެނީ ހޯދަޑު އަވަށާއި ދަޑިމަގު އަވަށުން ބަޔެކެވެ. މިދާއިރާގެ އެމްޑީޕީ ޕްރައިމަރީއަށް ކުރިމަތިލާފައި ވަނީ ހޯދަޑު އަވަށުގެ2ކެންޑިިޑޭޓުން ނެެވެ. އެއީ:\nއަންވަރު އިބްރާހިމް ދީދީ، މައިޒާންދޮށުގެ/ ހޯދަޑު\nއަބްދުﷲ ނާސިރު، ނިޔާޒު / ހޯދަޑު\nމިދާއިރާގެ ޕްރައިމަރީ ކާމިޔާބު ކުރާނެ ކަމަށް ފޭސްބުކް ޕޮލްއިން ދައްކަނީ ކުރިން ވެސް ހޯދަޑުު ކައުންސިލްގެ ރައީސްކަން ކޮށްފައިވާ އަބްދުﷲ ނާސިރެވެ.\nފުވައްމުލައް ސިޓީ 3: އެމްޑީޕީީ މާދަޑު ހަރުގެ – މިފޮށީގެ އިސްފަރާތަކީ އަސްލަމު ރަޝީދު އެވެ.\nމިދާއިރާގައި ހިމެނެނީ މާދަޑު އަވަށާއި ދިގުވާޑު އަވަށުން ބަޔަކާއި މިސްކިތްމަގު އަވަށުން ބަޔެކެވެ. މިދާއިރާގެ އެމްޑީޕީ ޕްރައިމަރީއަށް ކުރިމަތިލާފައި ވަނީ މާދަޑު އަވަށުގެ އަންހެން ކެންޑިޑޭޓަކާއި ފިރިހެން ކެނޑިިޑޭޓެކެވެ. އެއީ:\nމުހައްމަދު ފިކުރީ، ހޯސްޓް / މާދަޑު\nމަރްޔަމް ޝިއުނާ ޝީޝާ /މާދަޑު\nފޭސްބުކް ޕޮލްއިން ދައްކާ ގޮތުން މިދާއިރާގެ ޕްރައިމަރީ ގެ ނަތީޖާ އުޅެނީ ވަރަށް ކައިރީގައެވެ. ނަމަވެސް ޖުމްލަ 186 މީހުން ވޯޓު ދީގެން %51 އިން ކުރީގައި އުޅެނީ ޝިއުނާއެވެ.\nފުވައްމުލައް ސިޓީ 4: ބިލަބޮންގް -ފުވައްމުލައް ސްކޫލުގައި – މިފޮށީގެ އިސްފަރާތަކީ ހުސެއިން ނާސިހު އެވެ.\nއަންހެނުންނަށް ޚާއްސަ ކުރެވުނު މިދާއިރާގައި ހިމެނެނީ ފުނާޑު އަވަށާއި މިސްކިތްމަގު އަވަށުން ބަޔެކެވެ. މިދާއިރާގެ ޕްރަމަރީގައި ވާދަކުރަނީ ފުނާޑު އަވަށުގެ2ކެންޑިޑޭޓުންނެވެ. އެއީ:\nއާމިނަތު ޝަބީނާ ޝާކިރު، ގަދަގެ /ފުނާޑު\nއާމިނަތު އިނާޔާ، ރަތަމަލާނާ /ފުނާޑު\nފޭސްބުކް ޕޮލްއިން ދައްކާ ގޮތުން މިދާއިރާގެ ޕްރައިމަރީ ގެ ނަތީޖާ ވަނީ އެއްވަރެވެ. އެއީ ޖުމްލަ 58 މީހުންގެ ވޯޓުންނެވެ.\nފުވައްމުލައް ސިޓީ 5: އެމްޑީޕީީ މެދު ދާއިރާ ހަރުގެ – މިފޮށީގެ އިސްފަރާތަކީ މުޖުތަބާ އަބްދުﷲ އެވެ.\nމިދާއިރާގައި ހިމެނެނީ މާލެގަމު އަވަށާއި މިސްކިތްމަގު އަވަށުން ބަޔެކެވެ. މިދާއިރާގެ ޕްރަމަރީގައި މިސްކިތްމަގު އަވަށުން ވާދަކުރަނީ މިހާރުުގެ ޑެޕިއުޓީ މޭޔަރެވެ. އަދި މާލެގަމު އަވަށުން ކުރީގެ މާލެގަމު އަވަށު ކައުންސިލްގެ ރައީސް އާއި ދެ އަވަށުގެ2ކެންޑިޑޭޓުންނެވެ. މިދާއިރާގެ ކެންޑިޑޭޓުންނަކީ؛\nއަލީ ސައީދު، ޝޭޑީރެސްޓް / މާލެގަން\nމުހައްމަދު ޟިރާރު، މާކޯޅި /މިސްކިތްމަގު އެވެ.\nފޭސްބްކް ޕޮލްއިން މިދާއިރާގައި ކުރީގައި އުޅެނީ އަލީ ސައީދުއެވެ. އެއީ ޖުމްލަ 46 މީހުންގެ ވޯޓުންނެވެ.\nފުވައްމުލައް ސިޓީ ދެކުނު ދާއިރާތަކުގެ ސިޓީ ކައުންސިލް މެމްބަރުކަމަށް އެމްޑީޕީ ޓީކެޓަށް ޕްރަމަރީަގައި ވާދަކުރާ ކެންޑިޑޭޓުން\nފުވައްމުލައް ސިޓީ 6: އެމްޑީޕީީ ދޫނޑިގަމު ހަރުގެ – މިފޮށީގެ އިސްފަރާތަކީ މުހައްމަދު މުސްތަފާ އެވެ.\nމިދާއިރާގައި ހިމެނެނީ ދޫނޑިގަމު އަވަށް އެކަންޏެވެ. އަދި މިދާއިރާގެ ދެ ކެންޑިޑޭޓުންނަކީ ވެސް ދޫނޑިގަމުއަވަށުގެ ދެ ކެންޑިޑެޓުންނެވެ. އެއީ:\nއިބްރާހިމް މުހައްމަދު، ގާކެނޑިގެ/ ދޫނޑިގަމް\nއަބްްދުﷲ އާދިލް، ރޯމާގެ /ދޫނޑިގަމް\nފޭސްބްކް ޕޮލްއިން މިދާއިރާގައި ކުރީގައި އުޅެނީ ކުރިން ދޫނޑިގަމު ކައުންސިލް މެބަރުކަން ކޮށްފައިވާ އިބްރާހިމް މުހައްމަދު އެވެ.\nއިތުރު ލިޔުންއެމްޑީޕީ ޕްރައިމަރީލޯކަލް ކައުންސިލް އިންތިޚާބު\nTags: އެމްޑީޕީ ޕްރައިމަރީ, ލޯކަލް ކައުންސިލް އިންތިޚާބު


Canada'ge miskithah hamalaadhee6meehun maraali meehaayah umuru...\nދުނިޔެ - ކެނެޑާގެ މިސްކިތަކަށް ހަމަލާދިނުން\nކެނެޑާގެ މިސްކިތަކަށް ހަމަލާދީ6މީހުން މަރާލި މީހާއަށް އުމުރު ދުވަހުގެ ޖަލު ހުކުމެއް!\nއެލެކްޒެންޑްރޭ ބިސޮނޭ ކިޔާ މީހާ ވަނީ މި ހަ މީހުން މަރާލިކަމަށް އިއުތިރާފްވެފައި\nމައްސަލައިގެ ހުކުމް އިއްވުމުގައި ބިސޮނޭގެ ނަފްސާނީ ހާލަތަށް ރިއާޔަތްކޮށްފައިވޭ\nކ. މާލެ9ފެބުރުއަރީ 2019 | ހޮނިހިރު 08:46 2,592\nހަމަލާދިން އެލެކްޒެންޑްރޭ ބިސޮނޭ - ރޮއިޓަރސް\nކެނެޑާގެ ކިއުބެކް ސިޓީގެ މިސްކިތަކަށް 2017ގައި ހަމަލާދީ،6މީހުން މަރާލި މީހާއަށް އުމުރު ދުވަހުގެ ޖަލު ހުކުމެއް އިއްވައިފިއެވެ.\nއުމުރުން 29 އަހަރުގެ އެލެކްޒެންޑްރޭ ބިސޮނޭ ކިޔާ މީހާ ވަނީ މި ހަ މީހުން މަރާލިކަމަށް އިއުތިރާފްވެފައެވެ.\nމީނާއަށް އުމުރު ދުވަހުގެ ޖަލު ހުކުމެއް އައި ކަމުގައިވީ ނަމަވެސް، އޭނާއަށް 40 އަހަރު ފަހުން ޕެރޯލްއަށް ހުށައެޅުމުގެ ފުރުސަތު އޮންނާނެއެވެ. މައްސަލަ ބެއްލެވި ގާޒީ ފެރެންކޮއާ ހޫޓް ވަނީ ހުރިހާ މައްސަލައެއްގައި ވަކިވަކިން ހުކުމް އިއްވުމުގެ ބަދަލުގައި، އެއް ހުކުމެއް އިއްވާފައެވެ. މައްސަލައިގައި ދައުލަތުގެ ފަރާތުން އެދުނީ ކޮންމެ މަރަކަށް ވަކި ވަކިން އުމުރު ދުވަހުގެ ހުކުމެއް އިއްވާށެވެ. އެގޮތަށް ހުކުމް އިއްވި ނަމަ އޭނާ ޖަލުގައި 150 އަހަރު ހޭދަކުރަން ޖެހޭނެއެވެ.\nހޫޓް ވަނީ މައްސަލައިގެ ހުކުމް އިއްވުމުގައި ބިސޮނޭގެ ނަފްސާނީ ހާލަތަށް ރިއާޔަތްކޮށްފައެވެ. މި ހަމަލާ ދިނުމުގެ ކުރިން ބިސޮނޭ ވަނީ އެތައް ފަހަރަކު އަމިއްލައަށް މަރުވުމުގެ ހިޔާލު ފާޅުކޮށްފައެވެ. އަދި މި ހަމަލާއަކީ ޓެރަރިސްޓު ހަމަލާއެއްގެ ގޮތުގައި ނިންމަން މައްސަލަ ބެއްލެވި ހޫޓް ވަނީ އިންކާރުކޮށްފައެވެ.\nބިސޮނޭ ވަނީ މި ހަމަލާގައި ގެއްލުން ލިބުނު ފަރާތްތަކުން އޭނާއަށް މާފު ކުރަން އެދިފައެވެ. އަދި އޭނާއަކީ ޓެރަރިސްޓެއް ނޫން ކަމަށާއި، އިސްލާމް ދީނާއި ވެސް ދެކޮޅު މީހެއް ނޫންކަމަށް އޭނާ ވަނީ ބުނެފައެވެ.\nކެނެޑާއަށް ގިނަ އަދަދަކަށް މީހުން ހިޖުރަކުރުމުން ދިޔުމާއި ގުޅިގެން އެ ގައުމުގެ ރައްޔިތުން ދަނީ ކަންބޮޑުވުން ފާޅުކުރަމުންނެވެ. ހާއްސަކޮށް އެމެރިކާގެ ރައީސްކަމަށް ޓްރަމްޕް އައި ހިސާބުން ކެނެޑާގެ ކިއުބެކަށް ހިޖުރަކުރާ އެމެރިކާގެ ދޮން ނޫން ނަސްލުގެ މީހުން ވަނީ އިތުރުވެފައެވެ.


Sudan ge boduvazeeru magaamun isthiufaa dhevvaifi – adduLIVE\nސުދާންގެ ބޮޑުވަޒީރު މަގާމުން އިސްތިއުފާ ދެއްވައިފި\nJan 03, 2022, 12:51 އަބްދުﷲ ޔާމީން\nސޫދާނުގެ ބޮޑުވަޒީރު އަބްދުﷲ ހަމުދޫކް ބޮޑުވަޒީރުގެ މަގާމުން އިސްތިއުފާ ދެއްވައިފިއެވެ.\nބޮޑުވަޒީރުގެ މަގާމުން އަބްދުﷲ އިސްތިއުފާ ދެއްވާފައިވަނީ އެގައުމުގައި ހިންގަމުން އަންނަ އަސްކަރީ ވެރިކަން ނިމުމަކަށް ގޮވާލާ ކުރަމުން އަންނަ މުޒާހަރާތައް އިތުރަށް ވަރުގަދަ ކުރުމާ ގުޅިގެންނެވެ.\nޓީވީ މެދުވެރިކޮށް އިސްތިއުފާ ދެއްވިކަން އިއުލާނު ކުރައްވަމުން އަބްދުﷲ ވިދާޅުވީ، ސިޔާސީ ގަޑުބަޑުތަކާއެކު ގައުމުގެ އިގްތިސާދު ހީނަރުވެ ކާރިސާއަކަށް ވެއްޓެމުންދާކަމަށާ ހުރިހާ އެންމެން ގުޅިގެން ގައުމު ސަލާމަތްކުރަންޖެހޭ ކަމަށެވެ.\nއަދި އަސްކަރީ ވެރިކަން ނިންމުމަށް ރައްޔިތުން ކުރަމުން އަންނަ މުޒާހަރާތައް ކާމިޔާބު ވާނެ ކަމަށްވެސް ވިދާޅުވިއެވެ.\nމިދިޔަ އަހަރުގެ އޮކްޓޫބަރު މަހުގެ ތެރޭގައިވެސް، ސުދާނުގެ އަސްކަރިއްޔާއިން ވަނީ އިތުރު އަސްކަރީ ބަޣާވާތެއް ކުރުމަށް މަސައްކަތްކޮށް، އެކަމާ ދެކޮޅު ހެދުމުން އަބްދުﷲ ހަމުދޫކް އާއި އިތުރު ސިޔާސީ ބަޔަކު ހައްޔަރު ކޮށްފައެވެ. އެހެންނަމަވެސް ފަހުން އެ މީހުން ދޫކޮށްލާފައިވެއެވެ.\nސުދާނުގައި 2019 ވަނަ އަހަރު ގެނައި އަސްކަރީ ބަގާވާތެއްގައި، އެގައުމުގެ ވެރިކަމާ އަސްކަރިއްޔާއިން ހަވާލުވިއިރު، ބަޣާވާތުގެ ވެރިއަކީ ޖެނެރަލް އަބްދުލްފައްތާހް އަލްބުރުހާނެވެ. އެގައުމުގެ ރައްޔިތުން މިހާރު އަންނަނީ އަސްކަރިއްޔާގެ ބަޣާވާތާ ދެކޮޅަށް އަދި މަދަނީ ސަރުކާރެއް އެކުލަވާލުމަށް ގޮވާލާ މުޒާހަރާ ކުރަމުންނެވެ.


Hajjah dhaa meehunge furathama group furaifi\nހައްޖަށް ދާ މީހުންގެ ފުރަތަމަ ގްރޫޕް ފުރައިފި\nމީހަކު ހައްޖަށް ފުރަން ދަނީ: މި އަހަރު ހައްޖަށްދާ ދިވެހިންގެ ތެރެއިން ފުރަތަމަ ގްރޫޕް މިއަދު ވަނީ ފުރާފައި -- އަވަސް ފޮޓޯ: އަހުމަދު ޝުރާއު\nމި އަހަރު ރާއްޖެއިން ހައްޖުގެ އަޅުކަން އަދާ ކުރަން ދާ ހައްޖުވެރިންގެ ތެރެއިން މައްކާއަށް ފުރާ ފުރަތަމަ ގްރޫޕްގެ ފްލައިޓް މިއަދު ފުރައިފި އެވެ. މިއަދު ފުރީ، "ޒައީ ގްރޫޕް" ގެ ހަވާލުގައި ހައްޖުގެ އަޅުކަން އަދާ ކުރަންދާ މީހުންނެވެ.\nމި އަހަރު ރާއްޖެއިން 2000 މީހުން ހައްޖުގެ އަޅުކަން އަދާ ކުރަން ދެ އެވެ.\nމިއަދު ހެނދުނު 9:20 ގައި ޒައީ ގްރޫޕުގެ 84 މީހަކު ވަނީ މައްކާއަށް ފުރާފަ އެވެ. މިއަހަރުގެ ހައްޖަށްދާ ހުރިހާ މީހުން އެއަޕޯޓަށް ދާން އިސްލާމިކް މިނިސްޓްރީ އާއި އެމްޓީސީސީ އަދި އެމްއެންޑީއެފް ގުޅިގެން ހާއްސަ އިންތިޒާމްތަކެއް ވަނީ ހަމަޖައްސާފަ އެވެ.\nއެގޮތުން، ހުޅުމާލެ އިން ފުރާ މީހުނާއި އާއިލާތައް އެއާޕޯޓަށް ދާ ބަހުގައި ހިލޭ ދަތުރު ކުރެވެ އެވެ. އަދި ވިލިމާލެ އިން ފުރާ ފަރާތްތަކަށް ހާއްސަ ކޮށްފައިވާ ފެރީތަކުގައި ވެސް ހިލޭ ދަތުރު ކުރެވެ އެވެ. ވިލިމާލެ އިން އެއާޕޯޓަށް ދާ ފަރާތްތައް، ވިލިމާލޭ ފެރީ ޓާމިނަލުން އެމްޕީއެލް ބަސް ޓާމިނަލަށް ގެންދިއުމުގެ ހިދުމަތް ދޭނީ އެމްއެންޑީއެފް އިންނެވެ.\nހައްޖަށް ފުރާ ފަރާތްތަކަށް ލުއި ފަސޭހަ ހިދުމަތްތަކެއް ދިނުމަށް ނިންމާފައިވާއިރު، ހައްޖަށްދާން ހުޅުމާލެއިން އެއާޕޯޓަށް ދާ ފަރާތްތަކުން ހުޅުމާލޭ ޓާމިނަލަށް ފްލައިޓް ފުރުމުގެ ހަތަރު ގަޑިއިރުކުރިން ދާން ވަނީ އެދިފަ އެވެ. އަދި ހައްޖަށްދާން ވިލިމާލެއިން އެއާޕޯޓަށްދާ ފަރާތްތައް ފްލައިޓް ފުރުމުގެ ހަތަރު ގަޑިއިރާ 15 މިނެޓް ކުރިން ދާން ޖެހެ އެވެ.\nހައްޖުގެ އަޅުކަން އިސްލާމިކް މިނިސްޓްރީ އެމްޓީސީސީ + އެމްއެންޑީއެފް ސައުދީ އަަރަބިއްޔާ


ޓުއަރިޒަމް މިނިސްޓްރީގެ ޕީއެސް އިސްތިއުފާ ދެއްވައިފި - Sandhaanu\nޓުއަރިޒަމް މިނިސްޓްރީގެ ޕީއެސް އިސްތިއުފާ ދެއްވައިފި\nޓޫރިޒަމް މިނިސްޓްރީގެ ޕާމަނަންޓް ސެކްރެޓަރީ އައިޝަތު ސޫޒަން ހަނީފް ސަސްޕެންޑުކޮށްފައި ހުއްޓައި މަޤާމުން އިސްތިއޢުފާ ދެއްވައިފިއެވެ.\nސޫޒަން މަގާމުން އިސްތިޢުފާ ދެއްވިއިރު،ސިވިލް ސާވިސް ކޮމިޝަނުން ވަނީ އެމިނިސްޓްރީގެ ޕާމަނެންޓް ސެކްރެޓަރީގެ މަޤާމަށް ބޭފުޅަކު ހޯދުމަށް ވަނީ އިޢުލާނުކުރއްވައިފައެވެ. އެ އިޢުލާނުގައި ބުނެފައިވަނީ މި މަހުގެ 19 އާ ހަމައަށް އެ މަޤާމަށް ކުރިމަތިލުމަށް ފުރުސަތު ހުޅުވާލާފައިވާ ކަމަށެވެ.\nސިވިލް ސާވިސް ކޮމިޝަނުން ސޫޒަން ސަސްޕެންޑުކޮށްފައިވަނީ މިދިޔަ ސެޕްޓެމްބަރު މަހުގެ 17ގައެވެ. ސޫޒަންގެ ސަސްޕެންޝަނާއި ގުޅޭގޮތުން ސީއެސްސީ އިން ބުނީ ޕީއެސް ސަސްޕެންޑު ކުރީ ކޮވިޑް19 އާއި ގުޅިގެން ޓޫރިޒަމް މިނިސްޓްރީ އިން ކުރި މަސައްކަތްތަކާ ގުޅޭ އޮޑިޓް ރިޕޯޓާއި، އެ މިނިސްޓްރީގެ މުވައްޒަފުންގެ ފަރާތުން ޕީއެސްއާއި ގުޅިގެން ހުށަހެޅިފައިވާ ޝަކުވާތަކަކާއި ގުޅިގެން ކަމަށެވެ.\nސިވިލް ސާވިސް ކޮމިޝަންގެ ރައީސް މުހައްމަދު ނާސިހަށް އެޑްރެސްކޮށް ޓޫރިޒަމްގެ މުވައްޒފުންގެ ފަރާތުން އެ މިނިސްޓްރީގެ ޕީއެސް އާއި މެދު ހުރި ޝަކުވާތައް ބަޔާންކޮށް ވަނީ ސިޓީއެއް ފޮނުވައިފައެވެ.\nއެ ސިޓީގައި ސޫޒަން ކިބައިގައި އެ މަޤާމު އަދާ ކުރުމުގެ ގާބިލުކަން ހުރިކަމާމެދު ސުވާލު އުފައްދާފައިވެ އެވެ. އެގޮތުން ފަތުރުވެރިކަމުގެ ދާއިރާއާ ގުޅޭ މައުލޫމަތުތައް ސޫޒަންގެ ކިބައިގައި ނެތް ކަމަށް ސިޓީގައި ބުނެފައިވެއެވެ. އަދި ޕީއެސްގެ މަސްއޫލިއްޔަތުތައްވެސް ސޫޒަން ފުރިހަމަ ނުކުރާ ކަމަށް ސިޓީގައި ބުނެއެވެ.\nއެ ސިޓީގައި ސުޒޫން މުވައްޒަފުންގެ މެދުގައި ތަފާތުކުރުންތައް ގެންގުޅޭ ކަމަށްވެސް ތުހުމަތުކޮށްފައިވެއެވެ. އަދި މިނިސްޓްރީގެ ބައެއް އިސްވެރިންނާއި މުވައްޒަފުންނާ ދެމެދު މަސްލަހަތު ގެއްލި މައްސަލަތަކެއް އުފެދޭ ގޮތަށް ސޫޒަން މުއާމަލާތްތައްވެސް ކޮށްފައިވާ ކަމަށް ތުހުމަތުކޮށްފައިވެއެވެ.\nމުވައްޒަފުންގެ ހައްޤުތަކާއިގުޅޭ ކަންކަމުގައިވެސް ސޫޒަން “ބޮޑެތި އިހުމާލުވެފައިވާކަން” ސިޓީގައި ފާހަގަކޮށްފައިވެއެވެ. އެގޮތުން، މުވައްޒަފުން ލައްވާ ގަވައިދާ ހިލާފަށް މަސައްކަތް ކުރުވުމާއި މުވައްޒަފުންނަށް ދޭންޖެހޭ ޗުއްޓީ ނުދޭކަން އެ ސިޓީގައި ފާހަގަކޮށްފައިވެއެވެ. އަދި މުވައްޒަފުންނާ ގުޅުންހުރި ކަންކަމުގައި ސޫޒަންގެ އެހީތެރިކަން ނުލިބޭކަމަށްވެސް ސިޓީގައި ބުނެފައިވެއެވެ.\nސިއްދީގުބެ ނޮވެމްބަރ 9, 2020 At 6:26 ޕމ\nބޫން ބޫން މި މަންޖެއާއި އެއްވެސް ގުޅުމެއް ހިންގީބާ؟ ބައެއްފަހަރަށް ކަންނުވެ ނަންވެސްވޭ.


Miadhakee raajje islaamvee dhuvas - vNews.mv\nފޮޓޯ: ނޭޝަނަލް ސެންޓަރ ފޮރ ކަލްޗަރ ހެރިޓޭޖް\nމިއަދަކީ ރާއްޖެ އިސްލާމްވީ ދުވަސް\nޒަމްޢަތު އަޙްމަދު ވަޙީދު Male' | 17 November 2020, 03:08\nމިއަދަކީ ރާއްޖެ އިސްލާމްވި ދުވަހެވެ. ރާއްޖެ އިސްލާމްވި ދުވަހުގެ ގޮތުގައި ފާހަގަކުރަނީ ކޮންމެ އަހަރެއްގެވެސް ރަބީޢުލްއާޚިރު މަހުގެ ދެވަނަ ދުވަހެވެ. ތާރީޚީ ލިޔުންތަކަށް ބަލާއިރު ރާއްޖެ އިސްލާމްވީ ހިޖުރައިން 548 ވަނަ އަހަރުގެ ރަބީއުލްއާޚިރު މަހުގެ ތެރޭގައެވެ.\nރާއްޖެ އިސްލާމްވި ދުވަހުގެ ގޮތުގައި ދިވެހި ދައުލަތުން މިދުވަސް ފާހަގަކުރަން އެންމެ ފުރަތަމަ ފެށީ މުޙައްމަދު ފަރީދުގެ ރަސްކަމުގައި، ހިޖުރައިން 1374 ވަނަ އަހަރުއެވެ.\nއެ އަހަރުން ފެށިގެން 1387 ގެ ނިޔަލަށް 14 އަހަރުވަންދެން މިދުވަސް ފާހަގަ ކުރުމަށްފަހު އޭގެފަހުން އެ ދުވަސް ފާހަގަކުރުން އޮތީ ހުއްޓާލާފައެވެ. އެއަށްފަހު އަނެއްކާވެސް 1421 ވަނަ އަހަރުން ފެށިގެން ރާއްޖެ އިސްލާމްވި ދުވަސް ފާހަގަކުރަމުންކަން ތާރީޚީ ލިޔުންތަކުން އެނގެއެވެ.\nރާއްޖެ އިސްލާމްވީ މަޣުރިބުކަރައިގެ އިލްމުވެރިއެއް ކަމުގައިވާ އަބުލްބަރަކާތު ޔޫސުފުލް ބަރުބަރީގެ ސަބަބުންކަމަށް ތާރީޚީ ލިޔުންތަކުގައި ވެއެވެ.\nއޭރު ރާއްޖޭގެ ރަސްކަމުގައި ހުންނެވީ ސްރީތިރިބުވަނަ އާދީއްތިޔަ މަހާރަދުންނެެވެ. މިރަސްގެފާނު އިސްލާމްވެ ވަޑައިގަތުމުން، އައްސުލްޠާން މުޙައްމަދު ބިން ޢަބްދުﷲ ސިރީބަވަނާދީއްތަ މަހާރަދުންއަށް ނަންފުޅު ބަދަލުކުރެއްވިއެވެ. މިރަދުންނަށް ދިވެހިން ދީފައިވާނަމަކީ ދަރުމަވަންތަ މަހާރަދުން، މިނަންފުޅެވެ.\nމިއީ ހުރިހާ ގޮތަކުންވެސް ރާއްޖެއަށް އަގުހުރި ދަރުމަވަންތަ ޚިދުމަތްތަކެއް ކުރެއްވި ރަސްކަލެކެވެ. މިހާރުވެސް މާލޭގައި، އެ ރަސްގެފާނަށް ނިސްބަތްވާ ދެ މިސްކިތް ހުރިއިރު އެއް މިސްކިތަކީ މާލޭގައި ހުރި އެންމެ ދުވަސްވީ ދަރުމަވަންތަ ރަސްގެފާނު މިސްކިތެވެ. އަނެއް މިސްކިތަކީ ރާއްޖޭގައި އެންމެ ޒަމާނީ ފެންވަރަށް އިމާރާތްކުރެވުނު، ރީތި މިސްކިތްތަކުގެ ތެރޭގައި ހިމެނޭ މިސްކިތެއްކަމުގައިވާ މަސްޖިދުއްސުލްތާން މުޙައްމަދު ބިން ޢަބްދުﷲ އެވެ.\nދިވެހި ތާރީޚުން އެނގެން އޮތް ގޮތުގައި އިސްލާމްވުމުގެ ކުރިން ދިވެހިންތިބީ ބުދު ދީނުގައެވެ. ބައެއް ފޮތްތަކުގައި ދިވެހިން ތިބީ ބުދު ދީނާއި ހިންދޫ ދީނުގައި ކަމަށްވެސް ލިޔެފައިވެއެވެ.\nދިވެހިރާއްޖޭގައި ތަފާތު އެކި ދުވަސްތައް ފާހަގަކޮށް ތަފާތު އެކި ބޭފުޅުންގެ ޒިކުރާ އާލާކުރާއިރު އެބޭފުޅުންގެ ޒިކުރާ ދިވެހިން އާކުރަމުންދަނީ އެބޭފުޅުން ދިވެހި ޤައުމަށް ކޮށްދެއްވި ޚިދުމަތްތަކުގެ ސަބަބުންނެވެ. އެއިން ކޮންމެ ބޭފުޅަކުވެސް ޤައުމަށްޓަކައި ކުރެއްވި މަސައްކަތުގައި އެންމެ ފުރަތަމަ އިސްކުރައްވާފައި ވަނީ މާތްވެގެންވާ އިސްލާމްދީނެވެ.\nރާއްޖޭގެ ގާނޫނުއަސާސީގައިވެސް ދިވެހިރާއްޖޭގެ ދީނަކީ އިސްލާމް ދީންކަމަށް ވަނީ ކަނޑައަޅައިފައެވެ.\nރާއްޖެ އިސްލާމްވި ދުވަސް ފާހަގަކުރުމަށް ސަރުކާރުން މިއަހަރު ކުރިއަށްގެންދާ ހަރަކާތްތަކުގެ ތެރޭގައި ކަޅުވަކަރު މިސްކިތް ހުޅުވުން ހިމެނެއެވެ. އަދި މިދުވަހާއި ގުޅިގެން ކުޑަކުދިންނަށް ޚާއްސަކޮށްގެން ކުރެހުމުގެ މުބާރާތެއްވެސް ބާއްވަން ވަނީ ނިންމާފައެވެ.\nރާއްޖެ ރާއްޖެ އިސްލާމްވީ ދުވަސް ރިޕޯޓް


“ބަދާއީ ހޯ” ގެ ދެވަނަ ބައި ތަފާތު ޓީމަކާ އެކު – ދިވެހި ނޫސް\nHome ⁄ މުނިފޫހި ފިލުވުން ⁄ “ބަދާއީ ހޯ” ގެ ދެވަނަ ބައި ތަފާތު ޓީމަކާ އެކު\n“ބަދާއީ ހޯ” ގެ ދެވަނަ ބައި ތަފާތު ޓީމަކާ އެކު\nދެހާސް އަށާރައިގައި ރިލީޒްކުރި ފިލްމުތަކުގެ ތެރެއިން އެންމެ ކާމިޔާބު އެއް ފިލްމު ކަމަށްވާ “ބަދާއީ ހޯ” ގެ ދެވަނަ ބައި ހަދާ ވާހަކަ ކުރިން ވެސް އޮތީ އިއުލާންކޮށްފަ އެވެ. ނަމަވެސް އާ ޚަބަރަކީ މުޅިން ތަފާތު ޓީމަކާ އެކު، ދެވަނަ ބައި ގެނެސްދޭން ނިންމި ވާހަކަ އެވެ.\nއަމިތު ޝަރުމާ ޑައިރެކްޓްކުރި “ބަދާއީ ހޯ” ގެ މުހިއްމު ރޯލްތައް ކުޅުނީ އަޔޫޝްމަން ކްރާނާ އާއި ސާނިއާ މަލްއުތުރާ އާއި ނީނާ ގުޕްތާގެ އިތުރުން ގަޖްރާޖް ރާއޯ އެވެ.\nނަމަވެސް އާ ފިލްމުގައި މި ޓީމެއް ނެތެވެ. ބޮލީވުޑް ހަންގާމާ އިން ބުނިގޮތުގައި ދެވަނަ ބައިގެ ނަމަކީ “ބަދާއީ ދޯ” އެވެ. އަދި ފިލްމުގެ ލީޑް ތަރިންނަކީ މުޅިން އަލަށް އެކީގައި މަސައްކަތްކުރާ ރާޖްކުމާރު ރާއޯ އާއި ބޫމީ ޕެޑްނޭކަރެވެ. ހަންގާމާ އިން ބުނިގޮތުގައި ސޯޝަލް ކޮމެޑީއެއްގެ ގޮތުގައި ހަދާ ފިލްމުގައި ރާޖް ކުޅޭނީ އޭނާ ދިރިއުޅޭ އަވަށުގައި މަސައްކަތްކުރާ ހަމައެކަނި ފުލުހެއްގެ ރޯލެވެ. ބޫމީގެ ކެރެކްޓާ އަކީ ޓީޗަރެކެވެ.\n“ބަދާއީ ދޯ” ގެ ޑައިރެކްޓްކުރާނީ 2015 ގައި ރިލީޒްކުރި އެޑަލްޓް ކޮމެޑީ “ހަންޓާ” ގެ ޑައިރެކްޓަރު ހާޝްވަރުދަން ކުލްކަރްނީ އެވެ. އަދި ފިލްމުގެ ސްކްރީންޕްލޭ ލިޔަނީ “ބަދާއީ ހޯ” ގެ ސްކްރީންޕްލޭގައި ވެސް ހިއްސާވި އަކްޝޭ ގިލްދިއާލެވެ.\nމި އަހަރުގެ ޖޫން މަހުގެ ތެރޭގއި ޝޫޓިން ފަށަން ތާވަލުކޮށްފައިވާ “ބަދާއީ ދޯ” ސިނަމާތަކަށް ގެންނާނީ އަންނަ އަހަރު އެވެ. އެކަމަކު އަދި ވަކި ތާރީހެއް ނުނިންމަ އެވެ.\n“ބަދާއީ ހޯ” އަކީ ދަރިން ބޮޑެތިވެފައި ވަނިކޮށް އުމުރުން ދުވަސްވީ މަޔަކު އަލުން ބަލިވެ އިނުމުން ދިމާވާ ކަންތައްތަކެއް ދައްކުވައިދިން ވަރަށް ކާމިޔާބު ފިލްމެކެވެ.\nމި ފިލްމު ގެނެސްދިން ޑައިރެކްޓަރުގެ ކުރިއަށް އޮތް ފިލްމަކީ ޑިސެމްބަރު 11 ގައި ރިލީޒްކުރާ ކުޅިވަރު ފިލްމު “މައިދާން” އެވެ. މިއީ އިންޑިއާގެ ފުޓްބޯޅައިގެ ބައްޕަ ސައީދު އަބްދުއްރަހީމްގެ ވާހަކަ ކިޔައިދޭ ފިލްމެކެވެ. “މައިދާން” ގައި ސައީދުގެ ރޯލް ކުޅެފައި ވަނީ އަޖޭ ދޭވްގަނެވެ.


Fuvahmulaku volleyball tournament 2017 ge gurulun baavaifi\nފުވައްމުލަކު ވޮލީބޯލް ޓޯނަމެންޓް 2017 ގެ ގުރުލުން ބާއްވައިފި\nފުވައްމުލަކު ސިޓީ ކައުންސިލް އިން އިންތިޒާމުކޮށްގެން ބާއްވާ 'ފުވައްމުލަކު ވޮލީބޯލް ޓޯނަމެންޓް 2017' ގެ ގުރުލުމުގެ ރަސްމިއްޔާތު ބާއްވައިފިއެވެ. މިއަދު މެންދުރު ސިޓީ ކައުންސިލް އިދާރާގައި ކުރިއަށް ދިޔަ ގުރުނެގުމުގެ ރަސްމިއްޔާތުގައި މުބާރާތުގައި ވާދަކުރާ އަންހެން އަދި ފިރިހެން ޓީމުގެ އިސް އޮފިޝަލުންވަނީ ބައިވެރިވެފައެވެ.\n8 ނޮވެމްބަރ ގައި ފެށުމަށް ހަމަޖެހިފައިވާ މި މުބާރާތުގައި ހަވީރު ގަޑީގައި ފިރިހެން ޓީމުގެ މެޗުތައް އަދި ރޭގަނޑު އަންހެން ޓީމުގެ މެޗުތައް ކުޅޭ ގޮތަށް ހަމަޖެހިފައިވާއިރު، ކޮންމެ ދުވަހަކުވެސް ދެ މެޗު ކުޅޭ ގޮތަށްވަނީ ހަމަޖެހިފައެވެ. ދެ ގުރޫޕަކަށް ބަހާލައިގެން ކުރިއަށްދާ މި މުބާރާތުގައި ފުވައްމުލަކުގެ އަންހެން ތިން ޓީމުން ވަނީ ބައިވެރިވެފައެވެ. މި މުބާރާތުގައި މުޅިން އަލަށް ބައިވެރިވާ އެމްއެންޑީފްގެ ޓީމާއި މިދިޔަ އަހަރުގެ ރަނަރަޕް މީދޫ ވޮލީ ޓީމާ އެކު ފިރިހެން ހަ ޓީމު ބައިވެރިވެފައިވާއިރު މި ދެ ޓީމަކީ މިއަހަރު ރަށުން ބޭރުން މުބާރާތުގައި ބައިވެރިވާ ދެ ޓީމެވެ.\nފުވައްމުލަކު ޔޫތު ސެންޓަރުގައި 8ވަނަ ދުވަހު ހަވީރު ފެށުމަށް ހަމަޖެހިފައިވާ މި މުބާރާތުގެ ފުރަތަމަ މެޗުގައި ބައްދަލުކުރާނީ އަފުން ޓީމާއި އެމްއެންޑީއެފްއެވެ. 8ވަނަ ދުވަހުގެރޭ ކުޅުމަށް ހަމަޖެހިފައިވާ އަންހެނުންގެ ފުރަތަމަ މެޗުގައި ބައްދަލުކުރާނީ މިސްކިތްމަގު އެންމެންގެ ގުޅުމާއި ދަނޑިމަގު ރަނިންގެ ގުޅުމެވެ.\nމި މަހުގެ9ވަނަ ދުވަހު ހަވީރު މީދޫ ވޮލީ ޓީމު ކުޅޭ ފުރަތަމަ މެޗުގައި ބައްދަލުކުރުމަށް ހަމަޖެހިފައިވަނީ ނަގަންނާމަގު (އެންޖީއެމް) އާއެވެ. މުބާރާތުގައި މީދޫ ޓީމު ކުޅޭ ދެވަނަ މެޗު ކުޅުމަށް ހަމަޖެހިފައިވަނީ 11 ނޮވެމްބަރ ގައެވެ. މި މެޗުގައި އެ ޓީމު ބައްދަލުކުރާނީ މިސްކިތްމަގު އެންމެންގެ(އެމްއީޖީ) އާއެވެ.


Hisaan bill aa MRM ves dhekolhu\nސްލިމަކާ ދިމާއަށް ކާފަރެކޭ ބުނުން ކުށަކަށް ހަދަން ސަރުކާރުގެ ފަރާތުން ތުޅާދޫ ދާއިރާގެ މެމްބަރު ހިސާން ހުސައިން ގާނޫނުލްއުގޫބާތަށް ހުށަހެޅި އިސްލާހުގެ ބިލަށް ތާއީދު ނުކުރާ ކަަމަށް މޯލްޑިވްސް ރިފޯމް މޫވްމަންޓް (އެމްއާރްއެމް) އިން ބުނެފި އެވެ.\n"އަދި އެ ބިލުގައި ހުރިކަންބޮޑުވުންތަށް ސަރުކާރާއި ހިއްސާ ކުރުމަށް ވެސް ވަނީ ނިންމާފައި،" އެމްއާރްއެމް އިން ކުރި ޓްވީޓެއްގައިވެއެވެ.\nދީނީ އިލްމުވެރިންގެ މެދުގައި ދީނީ ރައުޔު ތަފާތުވެފައިވާ މައްސަލައެއްގައި އޭގެ ތެރެއިން ވަކި ރައުޔެއްގައިވާ ގޮތަށް މީހަކު ފާޅުކުރި ޝުއޫރަކުން ނުވަތަ ކުރި އަމަލަކުން އެމީހަކީ އިސްލާމް ދީނާ ހިލާފަށް އުޅޭ ނުވަތަ އިސްލާމް ދީނަށް އިދިކޮޅު މީހެއް ކަމަށް އަދި އެފަދަ މާނައެއްގައި އާންމު ތަނެއްގައި ސިފަކުރުން ނުވަތަ ތުހުމަތުކުރުން ވެސް ކުށަކަށް ހަދަން މިއަދު ވަނީ ފާސްކޮށްފަ އެވެ. "އާންމު ތަންތަނަ" ކީ އާންމުކޮށް ހުޅުވާލެވިގެން އެންމެނަށް ވެސް ނުވަތަ ފީއެއް ދައްކައިގެން ނުވަތަ ދައުވަތުދީގެން ވަދެނިކުމެވެ ތަނަކަށް ވާން ޖެހޭނެ ކަމަށް ބުނެފައި ވެއެވެ. ހަމަ އެހެންމެ ބްރޯޑްކާސްޓިން ވަސީލަތެއް ބޭނުންކޮށްގެން ޕްލެޓްފޯމެއްގައި ހިޔާލުބަދަލުކުރެވޭ ތަންތަނާއި ޓެކްނޮލޮޖީއާ އިންޓަނެޓް މެދުވެރިވެގެން ވެސް ހިޔާލު ބަދަލުކުރެވެން ހުންނަ ޕްލެޓްފޯމްތަކަކީވެސް އާންމު ތަންތަންކަމަށް މިއަދު ފާސްކުރި އެވެ.\nރައްޔިތުންގެ މަޖިލިސް ރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު + އެމްއާރުއެމް


Javaabu dhee, Agend19 gai Nizaam badhalu kureytha?\nޖަވާބުދީ، އެޖެންޑާ 19 ގައި ނިޒާމް ބަދަލުކުރޭތަ؟\nރައީސް ނަޝީދާއި ރައީސް ސޯލިހު -\nރާއްޖޭގައި ވެރިކަން ކުރާނެ ނިޒާމުގެ ބަހުސަކީ 2007 ވަނަ އަހަރުގެ ތެރޭގައި ރައްޔިތުން އެއާމެދު ގޮތެއް ނިންމާފައިވާ މުގުރު ޖަހާފައިވާ ކަމެކެވެ. އެ އަހަރު އޮގަސްޓު 18 ގައި ނެގި ވޯޓުގައި ބައިވެރިވި 149،380 މީހުންގެ ތެރެއިން 62 ޕަސަންޓް ރައްޔިތުން ތާއީދުކޮށްފައި ވަނީ ރާއްޖޭގައި ރިޔާސީ ނިޒާމެއް ބާއްވާށެވެ. އެކަން މަޖިލީހުން އެންޑޯޒްކޮށް އާ ގާނޫނު އަސާސީ އާއި ގާނޫނުތައް ފަރުމާ ކުރީ އެ ނިޒާމަށް ފެތޭ ގޮތަށެވެ.\nއޭގެ 11 ވަރަކަށް އަހަރު ފަހުން އަނެއްކާވެސް މިވަނީ އެ ބަހުސް ކުރަން ފަށާފަ އެވެ. ރިޔާސީ ނިޒާމުގައި ރާއްޖެ ފުރިހަމަައަށް "ހިންދެމި ނުލެވެނީސް" އެ ނިޒާމް ފެއިލްވެފައިވެ، ނިޒާމް ބަދަލު ކުރަން ޖެހޭ ކަމަށް ބުނާ ވާހަކަތަކުގެ އަޑުތަކެއް މިހާރު އިވެމުން ދެ އެވެ. އެއާ ދެކޮޅަށް ވާހަކަ ދައްކާ އަޑު ވެސް އިވެމުން އެބަދެ އެވެ. މި އަޑުތައް ފުރަތަމަ ފެންމަތިވެގެން ދިޔައީ ރިޔާސީ އިންތިހާބުގެ ކުރިންނެވެ. ނަމަވެސް ސަރުކާރު ކޯލިޝަންގައިި އޮވެގެން މިހާރު ވެސް ގާތްގަނޑަކަށް އިދިކޮޅު ޕާޓީއަކަށް ވެފައިވާ ޖުމްހޫރީ ޕާޓީގެ އިން އެމްޑީޕީއާ ދިމާލަށް ދަނީ މައްސަލާގައި "ގާ" އުކަމުންނެވެ.\nޖޭޕީގެ ލީޑަރު އަދި މިހާރު ރައްޔިތުން މަޖިލީހުގެ ރައީސް ގާސިމް އިބްރާހިމް ވިދާޅުވަމުން ގެންދަވަނީ "ހޯ ހޯ" އެވެ. މައިގަނޑު ގޮތެއްގައި ތަކުރާރުކޮށް ހަތަރު ފަސް ޖަލްސާއެއްގައި "އެމްޑީޕީއަށް ރާއްޖެ ބަރުލަމާނީ ނިޒާމަކަށް ބަދަލު ކުރެވޭނީ ހުވަފެނުގަ"އި ކަމަށް ގާސިމް ވިދާޅުވެއްޖެ އެވެ.\nގާސިމްގެ ޕޮލިޓިކަލް އެޑްވައިޒަރެއްގެ ގޮތުގައި ހުންނެވި ކުރީގެ ނައިބު ރައީސް ޑރ. މުހައްމަދު ޖަމީލު ވިދާޅުވި ގޮތުގައި އެމްޑީޕީ ރައްޔިތުން މަޖިލީހުގެ މެޖޯރިޓީ ބޭނުން ވަނީ ވެސް ބަރުލަމާނީ ނިޒާމްއަކަށް ރާއްޖެ ބަދަލު ކުރުމަށް މަސައްކަތް ފަށާށެވެ. މެޖޯރިޓީ ލިބިއްޖެ ނަމަ ބަރުލަމާނީ ނިޒާމަކަށް ރާއްޖެ ބަދަލު ކުރުމުގެ "ބިރު" އޮތް ކަމަށް އޭނާ ގަބޫލު ކުރައްވާތީ ވަރަށް ގިނަ ފަހަރު މަތީން އެވާހަކަ ދައްކަވައިފި އެވެ.\nމާލެ ، 07 ފެބްރުއަރީ 2019 -- ރައްޔިތުންގެ މަޖިލިސް 2019 ވަނަ އަހަރަށް ފެށުމަށްޓަކައި ބޭއްވި ފުރަތަމަ ޖަލްސާއަށް މަޖިލީހުގެ ރައީސްގެ ދެކަނބަލުން ވަޑައިގަތުން -- އަހުމަދު ޝުރާއު | އަވަސް\nކުރީގެ ހޯމް މިނިސްޓަރު އުމަރު ނަސީރު ވިދާޅުވި ގޮތުގައި އޭނާއަށް ޔަގީން ކުރެއްވެނީ އެމްޑީޕީ އިން މިހާރު ކުރާ ހުރިހާ މަސައްކަތެއް ބިނާކޮށްފައި ވަނީ ބަރުލަމާނީ ނިޒާމަކަށް ރާއްޖެ އަނބުރާލުމުގެ މަސައްކަތަށެވެ.\n"އެމްޑީޕީން ކުރަނީ [ބަރުލަމާނީ ނިޒާމް ގެނައުމުގެ] އެ މަސައްކަތް. ރައިސުލްޖުމްހޫރިއްޔާ ކަމުގެ މަގާމަށް އާދެވޭ ދޮރު އެ އޮތީ ބަންދުވެފައި، ދެން [ކުރީގެ ރައީސް] ނަޝީދު އެ މަސައްކަތް ކުރައްވަނީ ޕްރައިމް މިނިސްޓަރަކަށް ވެވަޑައިގެން އެންމެ މައްޗާ ހަމައަށް ދެވޭތޯ. އެކަމަކު އެއީ ކުށް ހީއެއް. ބަރުމާނީ ނިޒާމަކަށް އާދެވޭނީ ރަައްޔިތުންގެ ފެންނަ ނުފެންނަ ވޯޓަކުން. އަަޅުގަނޑަށް އަދިވެސް ޔަގީން އެ ވޯޓުގައި އަދިވެސް ބަރުލަމާނީ ނިޒާމް ފެއިލް ވާނެ،" އިދިކޮޅު ފަރާތެއްގެ ގޮތުގައި ހަރަކާތްތެރިވަމުން އަންނަ އުމަރު ނަސީރު ވިދާޅުވި އެވެ.\nވެރިކަމުގެ ނިޒާމް ބަދަލު ކުރާ ވާހަކަ މިފަހުން އަލުން ފެންމަތި ކުރުވައިގެން އުޅުއްވަނީ ވެސް ރައީސް ނަޝީދެވެ. އެ ނިޒާމަށް ތާއީދު ކުރައްވާ ކުރިން ވެސް ރައްޔިތުން މަޖިލީހުގައި އެކަމަށް ވަކާލާތު ކުރެއްވި ރައީސް ނަޝީދު ރިޔާސީ އިންތިހާބުގެ ދުވަސްވަރު ސްރީލަންކާގައި ހުންނަވައިގެން ފޭސްބުކް ލައިވެއްގައި ރާއްޖެ ބަރުލަމާނީ ނިޒާމަކަށް ބަދަލު ކުރަން އެމްޑީޕީއަށް ހުށަހަޅާފައިވާނެއޭ ވިދާޅުވި އެވެ.\nއެ ބަހުސްގެ ފޯރި އަރަން ފެށީ އެހާ ހިސާބުންނެވެ. އޭގެ ފަހުން އެމަނިކުފާނު އާންމު ތަނެއްގައި އެ ވާހަކަ ތަފުސީލްކޮށް ދައްކާފައެއް ނުވެ އެވެ. ނަމަވެސް ބަރުލަމާނީ ނިޒާމްގެ ވާހަކަ އެހާ ހިސާބަކުން ނުއެއް ނިމެ އެވެ.\nބައެއް އެނިލިސްޓުން ދެކެ ވަޑައިގަންނަވާ ގޮތުގައި ރާއްޖޭގެ ވެރިކަމުގެ ނިޒާމް ބަދަލު ކުރުމަކީ އެއީ ހަމައެކަނި ރައީސް ނަޝީދުގެ ވިސްނުންފުޅެއް ނޫނެވެ. އެމަނިކުފާނުގެ ޕޮލިޓިކްސް ހިނގާ، އެމްޑީޕީ އެކަމަށް ބެކް ކުރާނެ އެވެ. އެކަން ހާމަވެގެން ދިޔައީ އިންތިހާބުގެ ދުވަސްވަރު އެމްޑީޕީ އިން ވަކިން ނެރުނު "ޖަޒީރާ މެނިފެސްޓޯ" އިންނެވެ. އޭގެ ފަހު ސޮފުހާތަކުގައި ރާއްޖޭގެ ވެރިކަން ކުރާ ނިޒާމް ބަދަލު ކުރުމަށް ހުށަހަޅާ ވާހަކަތައް ހިމަނާފައި އޮވެ އެވެ.\nއެމްޑީޕީ އިން ހުށަހެޅި މެނިފެސްޓޯގެ ތެރެއިން --\nއެމްޑީޕީ އިން ހުށަހަޅާފައިވާ ގޮތުން 2020 ވަނަ އަހަރުގެ ތެރޭގައި ގާނޫނު އަސާސީ ބަދަލުކޮށް ބޮޑު ވަޒީރަކު ހޮވަން ޖެހެ އެވެ. އަދި ރައިސުލްޖުމްހޫރިއްޔާ ސިފައިންނާއި ފުލުހުންގެ އިސް ވެރިޔާ ގޮތުގައި ހުންނެވި ނަމަވެސް މުޅި ދައުލަތް ހިންްގާނީ ބަރުލަމާނީ ނިޒާމުގައިވާ ގޮތުން ބޮޑު ވަޒީރެވެ. ގުޅިފައިވާ ޕާޓީތަކުގެ ރައީސެއް ބަދަލެއް ނުވާނެ އެވެ. ހުރިހާ ކަމެއް ކުރައްވާނީ ބޮޑު ވަޒީރެވެ.\nއެމްޑީޕީގެ އެ ހުށަހެޅުން ގުޅިފައިވާ ޕާޓީތަކަށް ވިއްކޭ ގޮތް ވިހެނެއް ހީނުވެ އެވެ. ގުޅިފައިވާ ޕާޓީތަކުގެ މެނިފެސްޓޯގައި އެބައި ވަނީ އުނިކޮށްފަ އެވެ. ނަމަވެސް ވެރިކަން ކުރާ އެމްޑީޕީގެ ރައީސް ނަޝީދު ރާއްޖެ ވަޑައިގަތުމާއެކު އެމަނިކުފާނުގެ އެވާހަކަތައް ފެއްޓެވި އެވެ. އެއާއެކު ރައްޔިތުންގެ މަޖިލީހަށް ކުރިމަތިލައްވަން ނިންމަވާ އެކަން އިއުލާން ކުރެއްވި އެވެ. އަދި ބަރުލަމާނީ ސިފައެއް ކަމަށް ބުނަމުން އައި އެންޓި ޑިފެކްޝަން ފަދަ ގާނޫނުތައް ވެސް އޮންނަން ޖެހޭ ކަމަށް ވިދާޅުވަމުން ގެންދަވަ އެވެ.\nމަޖިލީހުގެ ރައީސް ކަމަށް ޝައުގުވެރި ކަމެއް ނެތަސް މުޅި މަޖިލިސް ނަމޫނާއަކަށް ބަލާ ވަރުގެ ބޭފުޅަކަށް ވެވަޑައިގަންނަވާނެ ކަމަށް ވިދާޅުވެ އެވެ. އޭގެ އިތުރުން އެމަނިކުފާނާ ގާތް އެމްޑީޕީ ބޭފުޅުން ވެސް ގެންދަވަނީ ބަރުލަމާނީ ނިޒާމު ދިފާއު ކުރައްވަމުންނެވެ.\nދިޔާނާ ކުރެއްވި ޓްވީޓު\n"ނަޝީދު ކެމްޕެއިންގައި ދައްކަވާ ވާހަކަފުޅުތައް ބައްލަވާ. ވަގުން ހިފާ މަޖިލީހެއް، ހިޔާނާތް ނުކުރާ މަޖިލީހެއް، ވިޔަފާރިކޮށްގެން ފައިދާ ހޯދަން ނޫޅޭ މަޖިލީހެއް، ރައްޔިތުންނާ ވާހަކަ ދައްކާ މަޖިލީހެއް، މިހެން ދިގު ލިސްޓެއް އެމަނިކުފާނު ވިދާޅުވޭ. އެޖެންޑާ 19 ގައި ހުރި އިސްލާހުތަކަކީ ރައްޔިތުން ހަގީގަތުގައި ވެސް ވިސްނާނެ ކަންކަން. މަޖިލީހުގެ ނަން މިހާރު އޮތް ކިލަނބުކަން ނައްތާލާ ސާފުކޮށްލާ ފަދަ ގޮތަކަށް ނަޝީދު ކެމްޕެއިން ކުރައްވަމުން ގެންދަވަނީ، އެ މަޖިލީހަށް މީހުންގެ އިތުބާރު ހޯދޭނެ ގޮތަކަށް،" ސިޔާސީ މަސްރަހު ދިރާސާ ކުރައްވާ ބޭފުޅަކު ވިދާޅުވި އެވެ.\nބަރުލަމާނީ ނިޒާމެއް ގެނައުމަކީ އެމްޑީޕީގެ ފުރިހަމަ ވިސްނުމަކަށް ވެދާނެ އެވެ. އެކަމަކު ބަރުލަމާނީ ނިޒާމެއް ގެންނާނަމޭ ނުވަތަ ނުގެންނާނަމޭވެސް އެމްޑީޕީ އާއި ރައީސް ނަޝީދު ވެސް އަދިއެއް ވިދާޅެއް ނުވެ އެވެ. ރައީސް ނަޝީދު ރާއްޖެ ވަޑައިގެން ނޫސްވެރިންނަށް މައުލޫމާތު ދެއްވި ދުވަހު ވެސް އެ ސުވާލު ކުރެއްވުމުން ޖަވާބެއް ނުދެއްވަ އެވެ.\nވިދާޅުވި ވާހަކަފުޅަކީ ބަރުލަމާނީ ނިޒާމަކީ އެމަނިކުފާނު އަދިވެސް ތާއީދު ކުރައްވާ ނިޒާމެކޭ އެވެ. އޭގެ ފަހުން އެހެން ޕްރެސްތަކުގައި ވެސް އެ ސުވާލު ކުރެއްވުމުން އެހެން ސުވާލަކާ ގުޅުވާލައި އެ ވާހަކަ އޮއްބާލައްވަނީ އެވެ.\nމިއީ އެމްޑީޕީގެ ކެންޑިޑޭޓުންނަށް ވޯޓު ދިނުމުގެ ކުރިން ރައްޔިތުންނަށް އެނގެން ޖެހޭ މުހިންމު ކަންކަމެވެ. އެމްޑީޕީގެ އެޖެންޑާ 19 ގައި ނިޒާމް ބަދަލު ކުރުން ހިމެނޭ ހެއްޔެވެ؟ ނުވަތަ މެނިފެސްޓޯގައި ބުނެފައިވާ ގޮތަށް މެޖޯރިޓީ ލިބިއްޖެ ނަމަ 2020 ގައި އެ މަސައްކަތް ފައްޓަވާނެ ހެއްޔެވެ؟ މަޖިލީހުގެ ތެރެއިން ބަރުލަމާނީ ނިޒާމް ގެނައުމަށް އެއްވެސް މަސައްކަތެއް ކުރައްވާނެ ހެއްޔެވެ؟ އެ ސުވާލުތަކަށް ޖަވާބު ބޭނުންވެ އެވެ.\nރާއްޖޭގައި އޮތީ މަސްހުނިވެފައިވާ ނިޒާމެއް!\nރާއްޖޭގައި އަމަލު ކުރަމުން އަންނަނީ ރިޔާސީ ނިޒާމަކަށްތޯ ރައީސް އިބްރާހިމް މުހައްމަދު ސޯލިހު ދާދި ފަހުން ވަނީ ސުވާލު އުފައްދަވާ ވާހަކަފުޅު ދައްކަވައިފަ އެވެ. ސިޔާސީ ތަޖުރިބާކާރުން ދެކިވަޑައިގަންނަވާ ގޮތުގައި ވެސް ރާއްޖޭގައި އޮތީ ބަރުލަމާނީ އާއި ރިޔާސީ ނިޒާމްގެ ސިފަތައް އެކުލެވޭ މަސްހުނި ނިޒާމެއްގެ ގޮތުގަ އެވެ.\nދުނިޔޭގައި ފުރިހަމަ ރިޔާސީ ނިޒާމެއް ގާއިމް ކުރި ފުރަތަމަ ގައުމަކީ އެމެރިކާ އެވެ. ގިނަ އެހެން ގައުމުތަކާ އެއްގޮތަށް ރާއްޖެއިން ވެސް ކޮޕީ ކުރަން މަސައްކަތް ކުރަނީ އެމެރިކާގައި އޮންނަ ފަދަ ފުރިހަމަ ރިޔާސީ ނިޒާމެއް ގާއިމް ކުރެވޭތޯ އެވެ. ނަމަވެސް ރާއްޖެ އާއި އެމެރިކާގެ ނިޒާމް ބައްޓަން ކުރެވިފައިވާ ގޮތް ވަރަށް ބޮޑަށް ތަފާތެވެ.\nމިސާލަކަށް އެމެރިކާއެކޭ އެއްފަދައިން ރާއްޖޭގައި ވެސް ރައީސުލްޖުމްހޫރިއްޔާއަށް ބޮޑެތި ބާރުތަކެއް ދީފައިވެ އެވެ. ނަމަވެސް އެމެރިކާގެ ރައީސް އައްޔަން ކުރައްވާ ވަޒީރުންނާ ސުވާލެއް ނުކުރެވޭނެ އެވެ. ރައީސް ވަޒީރުން އައްޔަން ކުރައްވާ އިރު އެ ފަރާތްތައް ޖަވާބު ދާރީވާން ޖެހެނީ ވެސް ސީދާ ރައީސަވެ. ނަމަވެސް ރާއްޖޭގެ ގާނޫނު އަސާސީގައިވާ ގޮތުން ރައްޔިތުން މަޖިލީހުގެ މެންބަރުންނަށް ވަޒީރުންނަށް ސުވާލު ކުރެވޭނެ އެވެ. އަދި މައްސަލަތަކުގައި ހާޒިރު ކުރުމުން މެންބަރުންނަށް ވަޒީރުން ޖަވާބު ދާރީވާން ޖެހޭނެ އެވެ. އެއީ ސީދާ ބަރުލަމާނީ ނިޒާމްގެ ސިފަ އެކެވެ.\nމަޖިލީސް ތެރެއިން --\nބަރުލަމާނީ ނިޒާމް ނުވަތަ ޕާލިމެންޓާރީ ސިސްޓަމް އެންމެ ފުރިހަމައަށް ގާއިމްވެފައި އޮންނަ ގައުމަކީ އިނގިރޭސިވިލާތެވެ. އިންޑިޔާގައި ވެސް އޮންނަނީ އެ ނިޒާމެވެ. އެ ނިޒާމްގައި މަސައްކަތް ކުރާ ގޮތް ރިޔާސީ ނިޒާމާ ވަރަށް ބޮޑަށް ތަފާތެވެ.\nރައީސުލްޖުމްހޫރިއްޔާ އާއި އެމަނިކުފާނުގެ ނައިބު ވެސް ހުންނަވާނެ އެވެ. ނަމަވެސް އެއީ ރަމްޒީ ދެ މަގާމް އެކެވެ. ދައުލަަތް ހިންގުމުގައި އެ ފަރާތްތަކަށް އެއްވެސް ބާރެއް ނުފޯރުވޭނެ އެވެ.\nހަގީގީ ވެރިކަން ހިންގުމުގެ ބާރު އަދި ދައުލަތުގެ އެންމެ އިސްވެރިއެއްގެ ގޮތުގައި ހުންނަވާނީ ރައްޔިތުންގެ މަޖިލީހުގެ މެޖޯރިޓީ ލިބޭ ޕާޓީއެއްގެ ލީޑަރެކެވެ. ސަރުކާރުގެ އިސްވެރިޔަކަށް އޭނާ ވެގެންދާއިރު މުޅި ކެބިނެޓް ވެސް އެކުލަަވާލާނީ ބޮޑު ވަޒީރެވެ. މިނިސްޓަރުންގެ ގޮތުގައި ތިއްބަވާނީ ވެސް އޭނާ އައްޔަން ކުރައްވާ މަޖިލިސް މެންބަރުންނެވެ.\nރާއްޖޭގައި މި އޮންނަނީ ރިޔާސީ ނިޒާމުގައިވާ ގޮތަށް ރައިސުލްޖުމްހޫރިއްޔާއަށް އަދި ބަރުލަމާނީ ނިޒާމުގައިވާ ގޮތުން ރައްޔިތުންގެ މަޖިލީހަށް ވެސް ބޮޑެތި ބާރުތައް ބަހާލައިފަ އެވެ. މަސްހުނި ނިޒާމެކޭ ބުނެވޭނީ އެހެންވެ އެވެ.\nބަރުލަމާނީގެ ވާހަކަ: "ވަލު ދޮރާއްޓަކުން" ވެރިކަމަށް!\nރާއްޖޭގައ ރިޔާސީ ނިޒާމް ގާއިމް ކުރިތާ 11 އަހަރު ފުރުނު އިރު މި ހުރިހާ ދުވަަސްވަރު ނިޒާމް މައްސަލައަކަށް ނުވެ މިހާރު ނިޒާމް ބަދަލު ކުރުން އެހާ މުހިންމު ކަމަކަށް ވަނީ ކީއްވެތޯ ސުވާލު އުފެދެ އެވެ. ރިޔާސީ ނިޒާމް އެހާ އަވަހަށް ފެއިލްވީ ހެއްޔެވެ؟ ގައުމެއްގެ ނިޒާމް ފެއިލްވީތޯ ބަލަން އެއީ އެކަށީގެންވާ މުއްދަތެއްތޯ އެވެ؟ ނޫނީ އޭގެން ހާސިލް ކުރަން ބޭނުމީ އެހެން ސިޔާސީ މަގްސަދެއް ހެއްޔެވެ؟\n"50 އަަހަރުގެ ތަޖުރިބާ އެބަހުރި އަޅުގަނޑުމެންގެ ރިޔާސީ ނިޒާމުގައި. މި ނިޒާމުގައި އެއްވެސް މައްސަލައެއް ނެތް، ވެރިކަމަށް އަންނަ މީހުން އަންނަން ވާނީ ވަރަށް އޯޕަންކޮށް، ރައްޔިތުންގެ ތާއީދާއެކީ. މަކަރު ހަދައިގެން ނުވަތަ އޮޅުވާލުމެއްގެ ތެރެއިން އާދެވިގެން ނުވާނެ. މިވަގުތު ހާލަތް ހުރި ގޮތުން މިދަނީ ވަލުދޮރާށިން ވަދެ ވެރިކަން ހޯދަން،" ރައްޔިތުން މަޖިލީހުގެ ކުރީގެ ރައީސް އަހުމަދު ޒާހިރު [ސީނާ ޒާހިރު] "އަަވަސް" އަށް ވިދާޅުވި އެވެ.\nޒާހިރު ވިދާޅުވި ގޮތުގައި ރިޔާސީ ނިޒާމެއް އޮތް ތަނެއްގައި ބަރުލަމާނީ ނިޒާމެއް ބަދަލު ކުރަން ބޭނުންވާ ސަބަބަކީ ފަސޭހައިން ވެރިކަމަށް އައުމެވެ. ނުވަތަ ވެރިކަމަށް ކުރު މަގެއް ހިޔާރު ކުރުމުގެ ބޭނުމުގަ އެވެ. އެއީ ރައްޔިތުންގެ އިތުރު ވޯޓަކަށް ދެވެން ނެތުމުން ނުވަތަ ވޯޓަކާ ނުލާ އުނދަގުލެއް ނެތި އެކަން ކުރުމުގެ ބޭނުމުގަ އެވެ.\n"ރާއްޖޭގައި ނެތް އެނާގެ އަމިއްލަ ހިޔާލު ވިއްކައިގެން 50 [ޕަސަންޓު] ޕްލަސް ވޯޓް ހޯއްދެވުނު ބޭފުޅަކު. ރައީސް ޔާމީނަކަށް ވެސް ނުހޯއްދެވުނު. އޭގެ ކުރިން ރައީސް ނަޝީދު ވަޑައިގެންނެވި އެމަނިކުފާނުނަކަށް ވެސް ނުހޯއްދެވުނު. ރައްޔިތުންގެ އެހާ ތާއީދު އޮތިއްޔާ ކީއްވެތޯ ވެރިކަމަށް ކުރިމަތިލާން ޖެހިލުން ވަނީ. މިއުޅެނީ ނިޒާމް ބަދަލު ކޮށްގެން ވެރިކަމަށް ވަލުދޮރާށިން ވަންނަން،"\nނިޒާމް ބަދަލު ކުރުމަކީ ފަސޭހަ ކަމެއް ނޫން ކަމަށް ޒާހިރު ވިދާޅުވެ އެވެ. ގާނޫނު އަސާސީގައިވާ ރައިސުލްޖުމްހޫރިއްޔާގެ ބާބު އެކުގައި އުވާލަން ނުވަތަ ބަދަލު ކުރަން ޖެހޭނެ އެވެ. އަދި އެ މިންވަރަށް މެޖޯރިޓީ ލިބިގެން ގާނޫނު އަސާސީ ބަދަލެއް ވެސް ނުކުރެވޭނެ އެވެ. ރައްޔިތުންގެ އާންމު ވޯޓަކުން ހިޔާރުކޮށްފައިވާ ނިޒާމެއް ބަދަލު ކުރެވޭނީ ވެސް ރައްޔިތުންގެ އާންމު ވޯޓަކުން ކަމަށް ޒާހިރު ވިދާޅުވި އެވެ.\nރިޔާސީ ނިޒާމް އޮވެގެން މިހާތަނަށް އުފުލަން ޖެހުނު އުނދަގުލެއް އެ ނިޒާމް ގެންނަ ވާހަކަ ދައްކަވާ ބޭފުޅުން ވިދާޅުވާން ޖެހޭނެ އެވެ. އެ ނިޒާމް ގެނައި ފަހުން މިހާތަނަށް ދިމާވެފައިވާ އުނދަގޫތަކަކީ ވެރިކަމަށް އަންނަ ބޭފުޅުން ނާޖާއިޒް ފައިދާ ނެގުމާއި ވައްކަން ކުރުމެވެ. މިއިން ދައްކައި ދިނީ ޗެކް އެންޑް ބެލެންސް ނެތީ އެވެ. ޗެކް އެންޑް ބެލެސް ސިސްޓަމެއް ނެތްނަމަ ރާއްޖެއަށް ކޮންމެ ނިޒާމެއް ގެނައި ނަމަވެސް އެ ކަންކަން ހިނގާނެ އެވެ.\nވެރިކަން ހިންގުމުގެ ނިޒާމްގެ ބަހުސް ކުރިޔަށް ގޮސް ނިމޭ ގޮތަކުން ރާއްޖޭގެ ސިޔާސީ މަސްހަރަށް ބޮޑެތި ބަދަލުތައް އަންނާނެ އެވެ. ކުރިޔަށް އޮތް މަޖިލީހުގެ ތެރޭގައި އެފަދަ ބޮޑެތި މައްސަލަތަކަށް އަލުން ރިއާޔަތް ކުރާ މަންޒަރު ވެސް ފެނިދާނެ އެވެ. އެހެންކަމުން އެފަދަ ކަމެއް ކުރަން އުޅޭ ނަމަ އެކަން ހާމަ ކުރަން މިހާރު އެބަޖެހެ އެވެ.\nއިންޑިއާއަށް ސިޔާސީ އިންގިލާބެއް ގެނައި "ސަރުދާރު"\nބިޔަ މަޝްރޫތައް ނެތި އިގްތިސޯދަށް ނުރައްކާ!


EURO 2020: (Group F) Portugal - Hungary\nޔޫރޯ 2020: (ގުރޫޕް އެފް) ޕޯޗުގަލް – ހަންގޭރީ\nޝާއިޢުކުރީ: ޙަންނާން ޖޫން 15, 2021, 09:10\nޔޫރޯ ފުޓުބޯޅަ މުބާރާތުގައި މިރެއަކީ ބޮޑު ރެއެކެވެ. މުބާރާތުގެ މަރުގެ ގުރޫޕު ކަމުގައިވާ ގުރޫޕުް އެފްގެ މެޗުތައް ކުޅޭ ރެއެވެ. އެގޮތުން މިރޭ 21:00 ގައި ކުޅޭ މެޗުގައި ބައްދަލުކުރާނީ ގްރޫޕް އެފްގައި ހިމެނޭ އެންމެ ފަހުގެ ޗެމްޕިއަން ޕޯޗުގަލްއާއި ހަންގޭރީއެވެ.\nހަންގޭރީގެ ބުޑަޕެސްޓް އެރީނާ ސްޓޭޑިއަމްގައި މި މެޗު ކުޅުމަށް ހަމަޖެހިފައިވާއިރު މިއީ 67215 މީހުންގެ ޖާގައިގެ ސްޓޭޑިއަމްއެއް ކަން ފާހަގަކޮށްލެވެއެވެ. ނަމަވެސް ދުނިޔެއަށް ވެރިވެފައިވާ ކޮވިޑް ބަލިމަޑުކަމާއި ގުޅިގެން މި މެޗަށް ވެއްދުމަށް ހަމަޖެހިފައިވަނީ 50،000 ސަޕޯޓަރުންނެވެ.\nމި މެޗާއި ކުރިމަތިލާއިރު ގިނަބައެއްގެ ކަޅި އެންމެ ބޮޑަށް އަމާޒުވާނެ އެއް ކުޅުންތެރިޔަކީ ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯ އެވެ. ރަނގަޅު ފޯމަކާއެކު ރޮނާލްޑޯ އޭނާ މި މުބާރާތާއި ކުރިމަތިލިއިރު މިއީ މި މުބާރާތުން އެންމެ މޮޅު ކުޅުން ދައްކާނެކަމަށް ބެލެވޭ ކުޅުންތެރިންތަކުގެ ތެރެއިން އެކަކެވެ. ރޮނާލްޑޯ އަކީ މި މުބާރާތުގައި މިހާތަނަށް އެންމެ ގިނަ ލަނޑު ޖަހާފައިވާ ކުޅުންތެރިޔާވެސް މެއެވެ. އަދި އެންމެ ފަހުން ނިމުނު ފުޓްބޯޅަ ސީޒަނުގައި އިޓާލިއަން ސެރިއޭގެ ޓޮޕް ސްކޯރާވެސް މެއެވެ. އެހެން ކަމުން މިރޭގެ މެޗަނީ ރޮނާލްޑޯގެ ފަރާތުން ތަފާތު ފެނިގެން ދާނެ މެޗެއްކަމުގައި ވަނީ ބެލެވިފައެވެ.\nހަންގޭރީ އަދި ޕޯޗުގަލް އަށް ބަލާއިރު ޕޯޗުގަލް އަކީ ޔޫރަޕްގެ ފުޓްބޯޅައިގެ ގަދަ ބާރެކެވެ. އެގޮތުން މިހާތަނަށް ޔޫރޯ ފުޓްބޯޅަ މުބާރާތުގެ ތަށިނެގުމުގެ އިތުރުން ޔޫއެފާއިން އެންމެ ފުރަތަމަ ބޭއްވި ނޭޝަންސް ލީގުގެ ތަށިވެސް ޕޯޗުގަލްއިން ވަނީ ނަގާފައެވެ. އެހެން ނަމަވެސް ހަންގޭރީ އަކީ ދުނިޔޭގެ ފެންވަރުގައިވެސް އަދި ޔޫރަޕްގެ ފެންވަރުގައިވެސް ފުޓްބޯޅައިން ބޮޑު ކާމިޔާބެއް ހޯދިފައި ނުވާގައުމެކެވެ.\nހަންގޭރީ އަދި ޕޯޗުގަލްގެ ތާރީޚީ ބައްދަލުކުރުންތައް\nހަންގޭރީ އަދި ޕޯޗުގަލް މީގެ ކުރިން 13 ފަހަރެއްގެ މަތިން ވަނީ ބައްދަލުކޮށްފައެވެ. އޭގެ ތެރެއިން އަށް ފަހަރު ޕޯޗުގަލް މޮޅުވެފައިވެއެވެ. ފަސް މެޗުން ވަނީ އެއްވަރުވެފައެވެ. ހަންގޭރީއަށް މިހާތަނަށް ޕޯޗުގަލްގެ މައްޗަށް ކުރި ހޯދިފައެއް ނެތެވެ. މި ދެޓީމު އެންމެ ފަހުން ބައްދަލުކޮށްފައިވަނީ 2017 ވަނަ އަހަރު ފީފާ ވޯލްޑް ކަޕް ކޮލިފައިންގައެވެ. އެ މެޗު 0-1 އިން ކާމިޔާބު ކޮށްފައިވަނީ ޕޯޗުގަލްއިންނެވެ.\nޕޯޗުގަލް އެންމެ ފަހުން ކުޅުނު ފަސް މެޗުގެ ތެރެއިން އެއްވެސް މެޗަކުން ބަލިވެފައެއް ނުވެއެވެ. ތިން މެޗުން މޮޅުވިއިރު ދެ މެޗުން ވަނީ އެއްވަރުވެފައެވެ.\nހަންގޭރީ ވެސް އެންމެ ފަހުން ކުޅުނު ފަސް މެޗުގެ ތެރެއިން އެއްވެސް މެޗަކުން ބަލިވެފައެއް ނުވެއެވެ. ތިން މެޗުން މޮޅުވިއިރު، ދެ މެޗުން ވީއެއްވަރެވެ. ފަހުގެ ރެކޯޑުތަކަށްް ބަލާއިރު ދެޓީމުވެސް ހަމަހަމައެވެ.\nޕޯޗުގަލް އަދި ހަންގޭރީ ބައްދަލުކުރާ މެޗު ފަށާނީ މިރޭ ރާއްޖޭ ގަޑިން9ޖަހާއިރުއެވެ.


(10 އޭޕްރީލް 2017 އާ ގުޅޭ)\n"އެފަރާތުގައި އެ ހުރި ބޮޑުގަސް ހުންނާނީ ފުރާޅުގައި ޖެހިފައި. ނުލާހިކު ބޯކޮށް ފުރާޅުމަތީ ގަސްގަނޑު އޮންނާނެ. ވަރަށް ރީއްޗަށް ފުރާޅަށް ހިޔާވާނެ. އެތާ އޮންނާނެ އެސޮރު. ބޭރަކަށް ނުދާނެ. ނުލާހިކު ބަސް އަހާނެ" ރާޒީ ދައްކަމުން ދިޔަ ވާހަކަތަކުން ނާހިދުގެ ހިތުގައި އުފެދެމުން ދިޔަ ސުވާލުތައް ވީ އިތުރެވެ. އެކި މީސްމީހުންގެ ފަރާތުން ލިބިފައި ހުރި މަޢުލޫމާތުތަކުން ބައެއް ވާހަކަތައް ގަބޫލުކުރަން އޭނާއަށް މަޖުބޫރުވީއެވެ.\n"ކޮންމެ މީހަކު ވެސް އޮޅުކޮށްގެން ގެންގުޅޭ ބުޅަލާމެދު ބުނާނީ ތިހެން. އެބުޅާ މުޅި ގޭތެރެ ހަޑިކުރިޔަސް އެކަމެއް ނުފެންނާނެ. އުނދަގުލެއް ވެސް ނުވާނެ" ނާހިދު އިންތިޒާރުކުރީ އެ ވާހަކަތަކަށް ރާޒީ ދޭނެ ޖަވާބަކަށެވެ.\n"ނާހިދުބެ ވީމާ މި ބުނަނީ. މިއީ ވަރަށް ތަފާތު ބުޅަލެއް. ނަމަނަމަ މީހެއްގެ ގާތުގައި ނުބުނާތި" ނާހިދާ ގާތްވެލުމަށްފަހު ވައިއަޑުން ރާޒީ ބުނެލިއެވެ. އެބުނުން ނުނިމެނީސް ބުޅަލުގެ ބާރު އަޑުން ގޮވަން ފެށިއެވެ.\n"އަހަރެންނަށް މި ބުނެވުނު ވާހަކަ ރަނގަޅެއް ނުވި. އެ ސޮރަށް އެ އެނގުނީ މި ދައްކަނީ އެ ސޮރުގެ ވާހަކަކަން. ދެން އޮވެގެން ގޮވާނެ. ނާހިދު މިގެއިން ނުކުންނަންދެން ގޮވާނެ. މީހެއްގެ ގާތުގައި އެ ސޮރު ވާހަކަ ދައްކަންޏާ އެސޮރަށް އެނގޭނެ. ދެން މިވާހަކަތައް ހުއްޓާލަމާ! ތަފާތު ބުޅަލެކޭ އަހަރެން މި ބުނަނީ އެހެންވެ" ރާޒީ ދައްކަމުންދިޔަ ބުޅަލުގެ ވާހަކަތައް އޭނާ ހުއްޓާލިއެވެ. ނާހިދުވެސް އެ ވާހަކަތައް ހުއްޓާލަން ނިންމިއެވެ. ދުލުން ވާހަކަތައް ހުއްޓާލިނަމަވެސް ހިތުން އެތައް ވާހަކައެއް ބުނަމުން ދިޔައެވެ. އެތައް ސުވާލެއް ކުރަމުން ދިޔައެވެ.\nރަށުގެ އެކި މީހުންގެ ފަރާތުން ނާހިދަށް އެނގިފައި އޮތީ އެ ބުޅަލަކީ ރާޒީއަށް ބަދަލު އައުމަށް މެދުވެރިވީ ސަބަބުކަމެވެ. ނޭނގެނީ އެ ދައްކާ ވާހަކަތަކުގެ ހަގީގަތެވެ. ބައެއް މީހުން ހިއްސާކުރި ވާހަކަތަކުން އެނގެނީ ރާޒީއަށް އެހީތެރިވެދޭ ފަރާތަކީ އެއީ ކަމެވެ. ގޭތެރޭގެ ކަންކަން ކޮށްދެނީ އެ ބުޅާކަމެވެ. ބައެއް ރޭރޭ އެގެއިން ފެންނަ މީހަކީ ވެސް އެއީކަމެވެ. ރޭގަނޑު އެ ގޭދޮށުން ހިނގަން ބައެއް މީހުން ބިރު ގަންނަ ކަމަށް ވެސް ބުނެއެވެ. ފާޑުފާޑުގެ އަޑުތަކާއި ބިރުވެރި ތަކެތި ފެންނަކަމަށް ވެސް ބައެއް މީހުން ބުނެއެވެ. ނާހިދު ބޭނުންވީ އެ ހަގީގަތް ހޯދާށެވެ. އެކަމާ ކުރިމަތި ލާށެވެ. އެކަމަކު ދެމީހަކު އެއްގޮތަކަށް އެ ވާހަކަތަކެއް ކިޔައެއް ނުދެއެވެ.\nނާހިދު ބައްދަލުކުރީ އެރަށު ވަލުމިސްކިތު މުދިމާއެވެ. ޢުމުރުން ދުވަސްވީ މުދިމުގެ ވާހަކަތަކުން އެނގުނީ އޭނާވެސް ތަފާތު ތަޖުރިބާއެއް ކޮށްފައިވާކަމެވެ.\n"އެސޮރުގެ އަމާ މަރުވި ތާ ކައިރީގައި، އަހަރެން ފަތިސް ގަޑީގައި މިސްކިތަށް ދާއިރު ބައެއް ރޭރޭ އިވޭ އެގެއިން ކުނި ކަހާއަޑު. ބައެއް ފަހަރު ހީވޭ އަހަރެންނަށް އަންހެނަކު ގޮވާ ހެންވެސް. އަހަރެން އަޅައެއް ނުލަން. ލޮލަށް ނުފެންނަން ކިތަންމެ އެއްޗެއް ދުނިޔޭގައި އުޅޭނެ. އެކަހަލަ އަޑުތަކަށް މާބޮޑަށް ސަމާލުކަން ދެންޏާ އެސޮރުމެން ވެސް ފަހަތުގައި އަޅުވާލާނެ. މިހާރު އެކަންތައްތަކެއްނުފެނޭ" މުދިންބެ ހިއްސާކުރީ އޭނާގެ ތަޖުރިބާއެވެ.\n"މުދިންބެއަށް ހީވޭތަ ރާޒީއަށް ކަމެއް ވެފައި ހުންނަހެން" ނާހިދު ސުވާލުކުރީ އެއްވެސް ފޮރުވުމެއް ނެތިއެވެ.\n"ތިހެން ބުނާކަށް ނޭނގެ. މަށަށް ލަފާކުރެވެނީ އެގޭގައި އާދަޔާ ޚިލާފު ކަންތައްތަކެއް ހިނގާހެން. މިހެން މި ބުނީ ދިމާވި ކަންކަމަށް ބަލާފައި" މުދިންބެ ވެސް ޖަވާބުދިނީ އޭނާއަށް ކުރެވުނު ތަޖުރިބާއާއި ހީވާ ހީވުންތައް ގުޅުވާލައިގެންނެވެ.\n"އަހަރެންނަށް މި އުޅެނީ ކަމެއް ފާހަގަކުރެވިގެން. އެކި މީހުންގެ ވާހަކަތަކުންނާއި ރާޒީގެ ވާހަކަތަކުން އަހަރެންނަށް ގަބޫލުކުރެވެނީ އެ ގޭގައި ގެންގުޅޭ ބުޅަލަކީ ރަނގަޅު ބުޅަލެއް ނޫންހެން" ނާހިދުގެ ވާހަކަ ނުނިމެނީސް މުދިންބެ ފެށިއެވެ.\n"މަމި ހުންނަނީ ތި ވާހަކަ ނުބުނަން. އެސޮރަށް ދިމާވެފައިވާ މައްސަލައަކީ އެއީ. އެކަމަކު އެއީ އާދައިގެ ކަމެއް ނޫން. ހީކުރާ ވަރަށް ވުރެ މާ ބޮޑުކަމެއް" މުދިންބެގެ ވާހަކައިން ނާހިދަށް ދެލޯ ބޮޑުކޮށްލެވުނެވެ.\n"ކީއްވެ ތިހެން ތިބުނީ؟" ނާހިދަށް ސުވާލު ކޮށްލެވުނެވެ.\n"މިހެން ތިބެގެން ދެއްކޭ ވާހަކައަކަށްވުރެ މާ ބޮޑު ވާހަކައެއް އެއީ. އެކަމާ ގުޅިފައިވާ އެތައްކަމެއް އެބަވޭ. އެކަމުގެ ބޮޑުކަމުން އެކަމުގެ ތެރެއަށް ވަންނަން އަހަރެންވެސް ބޭނުން ނުވަނީ. އެކަން ޔަގީން ކުރެވޭނެ ކަމުގެ ޔަގީންކަމެއް އަހަރެންނަކަށް ނެތް" މުދިންބެގެ ވާހަކަތަކުން ކަމުގެ ބޮޑުކަމާއި އުނދަގޫކަން ނާހިދަށް ދެނެގަނެވުނެވެ.\n"އެކަމަކު މީހަކު އެގޮތަށް ހަލާކުވެގެންދާން ބަހައްޓާކަށް ނުވާނެއްނު. ކާކަށް އެނގެނީ މާދަމާ ވާނެ ގޮތް؟ ކޮންމެ ފަދަ ކަމެއް ވެސް ވެދާނެ. އޭރުން މާ ގޯސްވެދާނެ" ނާހިދު ވިސްނީ ވެދާނެ ގޮތެކެވެ.\n"އަހަރެން ބޭނުން ނާހިދަށް އެހީތެރިވާން. އެކަމުން އޭނާ ސަލާމަތްކުރާން. ބުނޭ އަހަރެންނަށް ކުރެވޭނީ ކޮންކަމެއް؟ ކޮންކަމެއް ކޮށްދެންވީ؟" ނާހިދު ސުވާލުކުރިއެވެ. މުދިންބެ އިނީ ވިސްނާށެވެ.\n"އަހަރެންނަކަށް ތިކަމެއް ނުވާނެ. މިއަތޮޅު މާޅޮހުގައި ހުންނާނެ ރަނގަޅު މީހަކު. އޭނާ ގެނެސްގެން ތިކަންކުރަން އުޅެފިނަމަ ތިކަން ވެދާނެ. އެކަމަކު ބުނަން ތިއީ ފަސޭހަކަމެއް ނޫން. ތިކަން ކުރަން ހިތު އަޅާ މީހާއަށް ވެސް ގެއްލުންވެދާނެ" މުދިންބެ ބުނި ވާހަކަތަކުން ނާހިދަށް ލިބުނީ ޝޮކެކެވެ.\n"ކީއްވެ ގެއްލުން ވާންވީ" ނާހިދަށް އަހައިލެވުނެވެ.\n"ތި ހުރިހާ ވާހަކައެއް އެހުމުގެ މާނައެއް ނެތް. ތި ކަން ކުރަންޏާ އަހަރެން މި ބުނި މީހާ ގެނެވޭތޯ ބަލާ. އެކަމަކު އެއީ ފަސޭހަކަމެއް ނޫން" އަނެއްކާ ވެސް މުދިންބެ ބުނި ޖުމުލައިން ނާހިދުގެ ހިތް ތެޅިގަތެވެ. އޭނާގެ ހިތަށް ވަދެގެން ދިޔައީ ކުރީ ރޭ ދިމާވި ހާދިސާއެވެ. ބުޅަލުގެ ސަބަބުން ގަތް ބިރެވެ.\n"އަހަރެންނަށް ކުރީ ރޭ ބުޅަލެއްގެ އުނދަގޫ ޖެހުނު. އެއީ އެކަހަލަ ކަމެއްތަ؟" ނާހިދަށް އަހައިލެވުނެވެ.\n"ނޭނގެ. ވެދާނެ އެކަހަލަ ކަމަކަށް. އާއްމުކޮށް ކަޅުބުޅަލަކީ ނާމާން އެއްޗެކޭ ބުނޭ" މުދިންބެ ޖަވާބު ދިނީ އެ ޖަވާބުން ބައެއް ހިތުގައި ބާއްވާފައެވެ. ބުނެފިނަމަ ކުރަން އުޅޭކަމައިގެން ނާހިދަށް ކުރިއަށް ދިއުމަށް އުނދަގޫތަކެއް ދިމާވެދާނެކަމަށް ބަލާފައެވެ.


ސިލްސިލާ އާޓިކަލް: ޠާޢޫނާއި ވަބާތަކުން ސަލާމަތް ކޮށްދެނިވި 40 ކަމެއް – 1 – JANNAH MV\nއިބްރާހިމް ހަމީދްޖެނުއަރީ 21, 2021\nޢުޤޫބާތްތަކާއި، ގެއްލުންހުރި ނުބައިވެގެންވާ ޙާދިޘާތައް ހިނގުމުގައި ފާފަތަކުގެ ވަރަށް ބޮޑު ދައުރެއްވެއެވެ. ފާފަތަކުގެ ސަބަބުން މެނުވީ އެއްވެސް މުސީބާތެއް ނުޖެހެއެވެ. އަދި ތައުބާވުމުން ނޫނީ އެކަން ފިލާ ނުދެއެވެ.\nﷲ سبحانه وتعالى ވަޙީކުރައްވާފައިވެއެވެ.\nމާނައީ: ”ތިޔަބައިމީހުންނަށް ޖެހޭހާ مصيبة އެއް ޖެހެނީ، ތިޔަބައިމީހުންގެ އަތްތަކުން ހޯދިކަންތަކުގެ ސަބަބުންނެވެ. އަދި އެއިލާހު ގިނަ ފާފަތައް عفو ކުރައްވައެވެ.”\nމުސީބާތްތަކުގެ ތެރޭގައި އިންސާނުންގެ ހަށިގަނޑަށް ޖެހޭ ބަލިމަޑުކަން ހިމެނެއެވެ. އޭގެ ތެރޭގައި ތަފާތު ބަލިތަކާއި، އާފާތްތަކާއި، ނުބައިކަންތައް މެދުވެރިކުރެއްވުމާއި، މަރުވުމާއި، ފިތުނަތަކާ އަދި އަދާވާތްތެރިން އަޅުގަނޑުމެންގެ މައްޗަށް ވެރިކުރެއްވުން ހިމެނެއެވެ.\nކީރިތި ޤުރުއާނާއި މާތް ނަބިއްޔާ صلى الله عليه وسلم ގެ ސުންނަތުގައި މިފަދަ ވަބާތަކުން ރައްކާތެރިވާނެ ކަންކަން އަޅުގަނޑުމެންނަށް ވަނީ ބަޔާންކޮށްދެއްވާފައެވެ. އެހެންކަމުން އަޅުގަނޑުމެންގެ މައްޗަށް އޮތީ އެކަންކަން ރަނގަޅަށް އުނގެނުމެވެ. އެއަށްފަހު އެގޮތަށް ޢަމަލުކުރުމެވެ. ދެން އެހެން މީހުންނަށް އެކަން އުނގަންނައި ދިނުމެވެ. މި ކުޑަ ރިސާލާއަކީ ޢަރަބި ޢިމާރާތުގެ ޝާރިޤާ އިސްލާމިކް އެފެއާރޒްއިން ނެރުއްވާފައިވާ الأربعون في الوقاية والنجاة من الوباء والطاعون، މިރިސާލާގެ ތަރުޖަމާއެވެ.\nއަޅަމެންގެ ދުޢާއަކީ އިސްވެ ބަޔާންކުރެވުނު ކަންކަން ކުރުމުގެ ތައުފީޤު ﷲ ތަޢާލާ އަޅަމެންނަށާއި އެންމެހާ މުސްލިމުންނަށް މިންވަރު ކުރެއްވުމެވެ.\nﷲ ފިޔަވައި އަޅުކަން ޙައްޤުވާ އެހެން އިލާހަކު ނުވާކަމަށް އަޅު ހެކިވަމެވެ. އަދި އެ އިލާހަށް ޝަރީކަކު ނުވެއެވެ. އަދި މުޙައްމަދުގެފާނީ ﷲ ގެ އަޅާކަމަށާއި ރަސޫލާކަމަށް ހެކިވަމެވެ. އެކަލޭގެފަނަށާއި، އެކަލޭގެފާނުގެ އާލު އަޞްޙާބުންނަށް ޞަލަވާތާއި ސަލާމް ލައްވާށިއެވެ. އަދި އެ ބޭކަލުންނަށް ތަބާވީހާ ބަޔެއްގެ މައްޗަށްވެސް މެއެވެ. އެއަށްފަހު ދަންނާށެވެ!\nކީރިތި ޤުރުއާނާއި މާތް ނަބިއްޔާ صلى الله عليه وسلم ގެ ޞައްޙަ ސުންނަތުން ނެގިފައިވާ މި މުހިއްމު ވަޞިއްޔަތްތަކަކީ، ވަބާތަކާއި އަދި ތާޢޫންފަދަ ބަލިތަކުގެ ފަރުވާތަކެވެ. އަދި އެފަދަ ވަބާތައް ކުރިމަތިވެއްޖެނަމަ، (ﷲގެ އިޛުނަފުޅާއެކު) އެއިން ތިބާ ރައްކާތެރިކޮށްދޭނެ ކަންކަމެވެ. ދުޢާތަކެވެ. މުއުމިނުތަކުންނަށްވަނީ މި ޒިކުރުތައް އަބަދާއަބަދުމެ ކިޔުމާއެކު މިކަންކަމަށް ރައްކާތެރިވުމުވެ. އަދި މި ޒިކުރުތަކާއި މިކަންކަން ރަނގަޅަށް އުނގެނުމެވެ. އަދި އެހެން މީހުންނަށްވެސް ދަސްކޮށްދިނުމެވެ. އެއީ މިކަމުގައި ހުރި އަޖުރުގެ މަތިވެރިކަމުންނެވެ. އަދި ﷲ ތަޢާލާގެ އިރާދަފުޅާއި އެކު ވަބާތަކުން ރައްކާތެރިކޮށްދިނުމުގައި މި ޒިކުރުތަކާއި ކަންކަމުގައި ހުރި އަޘަރުގެ ބޮޑުކަމުންނެވެ.\n﴿مَا أَصَابَ مِن مُّصِيبَةٍ إِلَّا بِإِذْنِ اللَّـهِ ۗ وَمَن يُؤْمِن بِاللَّـهِ يَهْدِ قَلْبَهُ ۚ وَاللَّـهُ بِكُلِّ شَيْءٍ عَلِيمٌ﴾ \nމާނައީ: ”اللَّه ގެ إذن ފުޅަށް މެނުވީ، އެއްވެސް مصيبة އެއް ނުޖެހެއެވެ. އަދި اللَّهއަށް إيمان ވާ މީހާ (ދަންނާށެވެ!) އެކަލާނގެ އެމީހާގެ ހިތަށް ތެދުމަގު ދައްކަވަތެވެ. اللَّه އީ، ކޮންމެކަމެއް މޮޅަށް ދެނެވޮޑިގެންވާ ރަސްކަލާނގެއެވެ.”\n﴿قُل لَّن يُصِيبَنَا إِلَّا مَا كَتَبَ اللَّـهُ لَنَا هُوَ مَوْلَانَا وَعَلَى اللَّـهِ فَلْيَتَوَكَّلِ الْمُؤْمِنُونَ ﴾ \nމާނައީ: “ކަލޭގެފާނު ވިދާޅުވާށެވެ! اللَّه އަޅަމެންނަށް ލިޔުއްވާފައިވާކަމެއް މެނުވީ، އަޅަމެންނަކަށް ނުޖެހޭނެތެވެ. އެކަލާނގެއީ، އަޅަމެންގެ އެހީތެރިވަންތަ ރަސްކަލާނގެއެވެ. ފަހެ، مؤمن ން ހަމައެކަނި، اللَّه އަށް وكيل ކުރާހުށިކަމެވެ! “\n((وَاعْلَمْ أَنَّ الأُمَّةَ لَوْ اجْتَمَعَتْ عَلَى أَنْ يَنْفَعُوكَ بِشَيْءٍ لَمْ يَنْفَعُوكَ إِلَّا بِشَيْءٍ قَدْ كَتَبَهُ اللَّهُ لَكَ، وَلَوْ اجْتَمَعُوا عَلَى أَنْ يَضُرُّوكَ بِشَيْءٍ لَمْ يَضُرُّوكَ إِلَّا بِشَيْءٍ قَدْ كَتَبَهُ اللَّهُ عَلَيْكَ ، رُفِعَتِ الأَقْلَامُ وَجَفَّتْ الصُّحُفُ.)) \nމާނައީ: “އަދި ދަންނާށެވެ. ހަމަކަށަވަރުން، މުޅި އުންމަތް އެކަތިގަނޑަކަށްވެ، ތިބާއަށް މަންފާއެއް ޙާޞިލުކޮށްދޭން އުޅުނަސް، ތިބާއަށްޓަކައި الله ލިޔުއްވައިފައިވާ މަންފާއެއް މެނުވީ އެބައިމީހުންނަކަށް ޙާޞިލުކޮށް ނުދެވޭނެއެވެ. އަދި އެބައިމީހުން އެކަތިގަނޑަކަށްވެ، ތިބާއަށް ގެއްލުމެއް ދިނުމަށް އުޅުނަސް، ތިބާގެ މައްޗަށް الله ލިޔުއްވައިފައިވާ ގެއްލުމެއް ނޫނީ އެބައިމީހުންނަކަށް ނުދެވޭނެއެވެ. ގަލަންތައް އުފުލިއްޖެއެވެ. އަދި (ލިޔެވުނު) ފަތްތައް ހިކިއްޖެއެވެ. (އެބަހީ: އެންމެހާ ކަމެއްވަނީ ލިޔެވި ނިމިފައެވެ. އަދި އެއިލާހުގެ ނިޔާފުޅާއެކު އެކަންކަން ހިނގާނެއެވެ.)”\n((عن أَنس رضي الله عنه عن النبيِّ صلى الله عليه وسلم قال: “إِنَّ عِظَمَ الْجَزَاءِ مَعَ عِظَمِ الْبَلاءِ ، وَإِنَّ اللهَ تعالى إِذَا أَحَبَّ قَوْمًا ابْتَلاهُمْ ، فَمَنْ رَضِيَ فَلَهُ الرِّضَا، وَمَنْ سَخِطَ فَلَهُ السخَطُ”.)) \nމާނައީ: އަނަސްގެފާނުގެ ކިބައިން ރިވާވެގެންވެއެވެ. ނަބިއްޔާ صلى الله عليه وسلم ޙަދީޘް ކުރެއްވިއެވެ. “ހަމަކަށަވަރުން ބޮޑުވެގެންވާ ދަރުމަލިބުންވަނީ، ބޮޑުވެގެންވާ މުޞީބާތް ކުރިމަތި ވުމަށް ފަހުގައެވެ. އަދި ހަމަކަށަވަރުން ﷲ ތަޢާލާ ބަޔަކުމީހުން ދެކެ ލޯބިވެވޮޑިގަންނަވައިފިނަމަ، އެބައިމީހުން އިމްތިޙާނު ކުރައްވައެވެ. ފަހެ އެކަމަށް ރުހިއްޖެ މީހާކަށްވަނީ (ﷲ ތަޢާލާގެ) ރުއްސެވުމެވެ. އަދި އެކަމާއި ނުރުހިއްޖެ މީހަކަށްވަނީ (ﷲ ތަޢާލާގެ) ކޯފާއެވެ.”


Udun Tharithah Gunan Thibaa Bimun Javaahireh Gellunu Namaves...\n5 މަސް, 1 ހަފްތާ,2ގަޑި, 26 މިނެޓް, 33 ސިކުންތު ކުރިން 10720މަރިޔަމް އިސްއާދާ\nމުސްކުޅީން ބުނެ އުޅޭ އެ އެއްޗެއްގެ ހުރި މުހިއްމުކަން އެނގޭނީ އެއް އެއްޗެއް އަތުން ބީވެގެން ދިއުމުންނެއެވެ. އަދި މީހެއްގެ މުހިއްމުކަން އިހުސާސުކުރެވޭނީ އެމީހަކު ނެތި ދިޔުމުންނެއެވެ. މިއަދު މި ކުދަ ކުޑަ ރާއްޖެއަށް މިވަނީ އެފަދަ ޙަލަތެއް މެދުވެރިވެފައެވެ.\n2018 ވަނަ އަހަރުގެ ރިޔާސީ އިންތިޚާބުގެ ފޯރި އެންމެ ގަދަވެގެން އައި ދުވަސްވަރު އެންމެ ފާހަގަވި އެއް ކަމަކީ ފަސް އަހަރުގެ ކުރު މުއްދަތެއްގައި މި ޤައުމަށް އައި ތަރައްޤީ އާއި ތަމައްދުނެވެ. ރާއްޖޭގެ ޖުމްހޫރީ ހަޔާތަށް ބަލައިފިނަމަ 2013 އިން ފެށިގެން 2018 ވަނަ އަހަރުގެ ނޮވެމްބަރު މަހުގެ 17 ވަނަ ދުވަހާ ހަމައަށް އެ އައި ދުވަސްތަކަކީ މި ޤައުމު ދުށް އެންމެ ފަހި އެންމެ ފެހި ދުވަސްތައް ކަމާ މެދު އެއްވެސް ދިވެހި ރައްޔިތަކު ދެބަސް ނުވާނެކަން ޔަގީނެވެ.\nއެ ބުރަ މަސައްކަތުގެ މޭސްތިރި އަދި ގިނަ ދިވެހިންގެ ހިތްތަކުން ޖާގަ ހޯއްދެވި ދިވެހިރާއްޖޭގެ ތަރައްގީގެ ބާނީއަކީ ކުރީގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމު ކަމީ ފެނި ހާމަވާން އޮތް ހަގީގަތެކެވެ. ބަޔަކު ޤަބޫލުކުރަން ބޭނުން ނުވިޔަސް މިއީ ހަގީގަތެވެ.\nއެމަނިކުފާނު މި ރާއްޖެއަށް ފަސް އަހަރު ދުވަހުގެ ތެރޭގައި ގެނެސްދެއްވި ތަރައްޤީއަކީ ވަރަށް ހިކުމަތްތެރި ބޭފުޅަކަށް މެނުވީ ނުވާނެ ކަމެކެވެ. ޤައުމެއް ހިންގުމަކީ ފަސޭހަ ކަމެކޭ ބަޔަކަށް ހީވެދާނެއެވެ. ނަމަވެސް ޤައުމުގެ ރައްޔިތުން ބޭނުންވާ ތަރައްގީ އާއި ކުރިއެރުން ޤައުމަށް ގެނެސް ދެއްވާ، ޤައުމުގެ ނައު ފަހި ފަސޭހަ ދުވެއްޔެއްގައި ދުއްވުމަކީ ކޮންމެ ކޮންމެ މާލިމީއަކަށް ކުރެއްވޭނެ ކަމެއް ނޫނެވެ. އެެހެނީ ސިޔާސީ ކަނޑަށް އެ ނައު ހިފައިގެން ނުކުތުމުން ދެން އެ ދިމާވާ ބިޔަ ބޮޑެތި ރާޅުތަކުން ނައު ސަލާމަތްކޮށް ސަލާމަތުގެ އައްސޭރިއަށް ގެންގޮސްދިނުމަކީ ވަރަށް ބުރަ އަދި އެހާމެ ނުރައްކާ ވެސް ބޮޑު ދަތުރަކަށް ވުމުންނެވެ.\nމިހުރިހާ ކަމަކަށް ބަލާއިރު، މި ޤައުމު އެންމެ ފުރިހަމަ ގޮތުގައި ހިންގެވި ވެރިއަކަށް ރައީސް ޔާމީން ވެވަޑައިގަންނަވާނެ ކަމީ ޔަގީން ކަމެކެވެ. މިއީ ރައީސް ކަން ކުރެއްވި އެހެން ބޭފުޅުންނަށް ބުނެވޭ ކުޑައި މީސް ބަހެއް ނޫނެވެ. ނަމަވެސް ރައީސް ޔާމީން މި ޤައުމު ހިންގެވީ ވަރަށް ހުށިޔާރުކަމާއެކު ރޭވުންތެރި ޕްލޭނުތަކާއެކުއެވެ.\nއެކަން މިއަދު ދިވެހި ޤައުމުގެ ކޮންމެ ދިމާއަކަށް ނަޒަރު ހިންގާލިޔަސް ފެންނަން އެބަހުއްޓެވެ. ވެލާނާ އިންޓަރނޭޝަނަލް އެއާޕޯޓުން ފެށިގެން ގޮސް ރާއްޖޭގެ އެކި ކަންކޮޅުތަކުގައި ޤާއިމުކޮށްފައިވާ ޑޮމެސްޓިކް އެއާޕޯޓުތަކާ ހަމައަށެވެ. ދަރުމަވަންތަ ހޮސްޕިޓަލުން ފެށިގެން ގޮސް އައްޑޫގައި އަޅާ ޓަރޝިއަރީ ހޮސްޕިޓަލާ ހަމައަށް ވެސް މެއެވެ. ސިނަމާލެ ބްރިޖުން ފެށިގެން ގޮސް ހައްދުންމަތީގައި ހެދި ރާއްޖޭގެ އެންމެ ދިގު މަގާ ހަމައަށެވެ. ރާއްޖޭގައި މިހާތަނަށް ތަޢާރަފް ކުރި ބޯހިޔާވަހި ކަމުގެ އެންމެ ބޮޑު މަޝްރޫޢު، ހިޔާ މަޝްރޫއާ ހަމައަށެވެ. އަދިވެސް މި ކަހަލަ ކިތަންމެ ކިތަންމެ ކަމެކެވެ.\nކަން މިހެން އޮއްވާ 2018 ވަނަ އަހަރުގެ ރިޔާސީ އިންތިޚާބުގެ ދުވަސްވަރު ރައީސް ޔާމީން ދިވެހި ރައްޔިތުންގެ ކިބައިން އެދި ލެއްވީ އެންމެ ކަމަކުއެވެ. އެމަނިކުފާނު ދިވެހިރައްޔިތުންގެ ހައްގުގައި ފައްޓަވާފައި ހުރި ތަރައްޤިގެ މަޝްރޫޢުތައް ފުރިހަމަ ކުރުމަށް އެމަނިކުފާނަށް ފަސް އަހަރުގެ އިތުރު އެއް ދައުރު ދެއްވުމަށެވެ.\nނަމަވެސް ބައެއް ދިވެހި ރައްޔިތުން އެކަމަށް ދިނީ ބީރު ކަންފަތެކެވެ. އެމަނިކުފާނު އެދި ލެއްވި އެދިލެއްވުމުގައި ކޮޅުފައިން ޖަހާ އެމަނިކުފާނު ޤައުމުގެ ވެރިކަމުން ދުރުކުރިއެވެ. ބައެއްގެ ދޮގު ވާހަކަތަކަށް ހެއްލިގެންނެވެ. ބަޔަކު ދެއްކި ހުވަފެންތަކަކީ ހަގީގަތަކަށް ވާނެ ކަމެއް ކަމަށް ގަބޫލުކޮށްގެންނެވެ. ނަމަވެސް އެ ހުވަފެންތައް ދެއްކެވި ބޭފުޅުންގެ ވެރިކަން ފެށުމުން އެއީ ދެއްކި ދަޅަތަކެއްކަން މިއަދު ދިވެހި ރައްޔިތުންނަށް އިހުސާސު ކުރެވިއްޖެއެވެ.\nއަދި އަމިއްލަ އަތުން ފޭހުނު އިލޮށި އަމިއްލަ ލޮލަށް ވަންނަން ފަށައިފި ކަމުގެ އިހުސާސު މިއަދު ދިވެހި ރައްޔިތުންނަށް ކުރެވިއްޖެއެވެ. އުޑުން ރީތި ތަރިތަކެއް ފެނިގެން ގުނަން ކަރު ހިއްލާލައިގެން ތިއްބާ ބިމުން ހޮވަން ލިބުނު ޖަވާހިރެއް ގެއްލިގެން ދިޔަކަން މިއަދު އެ ރައްޔިތުންނަށް އިހުސާސު ކުރެވިއްޖެއެވެ.\nމިއަދު ރައީސް އަބްދުﷲ ޔާމީން ވެރިކަމުގައި ނެތް ނަމަވެސް އެމަނިކުފާނުގެ ވިސްނުމާއި ފިކުރު މި ޤައުމުގައި ދެމެހެއްޓުމަކީ ވަރަށް މުހިންމު ކަމެކެވެ. އަދި އެކަމަށް ވަގުތުވެސް އެބައޮތެވެ. އެގޮތުން ދިވެހި ލޮބުވެތި ރައްޔިތުންނަށް މިއަދު ރަނުގެ ފުރުސަތެއް މިވަނީ ލިބިފައިއެވެ.\nއެއީ ކުރިޔަށް އޮތް 2019 ވަނަ ރައްޔިތުން މަޖިލީހުގައި ރައީސް އަބްދުﷲ ޔާމީން ތާޢީދު ކުރައްވާ ކެންޑިޑޭޓުން ހޮވުމެވެ. އެހެންނޫންނަމަ، ރައީސް ޔާމީން ގެނެސްދެއްވި ތަރައްްްޤީއާއި އެމަނިކުފާނުގެ ތަރައްްޤީގެ ތަސައްވަރު އަޅުގަނޑުމެންގެ އަތުން އަބަދުގެ އަބަދަށް ގެއްލިގެން ހިނގައިދާނެއެވެ.\nކުރީގެ ރައީސް އަބްދުﷲ ޔާމީން އަބްދުލްޤައްޔޫމް ރައީސް އަބްދުﷲ ޔާމީން\n10.00% 10.00% 60.00% 20.00%


ދިނީ ޒަހަރު… 13 – Esfiya – Dhivehi Vaahaka Site\nދިނީ ޒަހަރު… 13\n- by Ushaali - 16- February 5, 2019\n12 ވަނަ ބައިގެ ތެރެއިން….\nޔަނާލް ކޮލެޖަށް އައިރު ދޮރުމަތީގައި ފައިޒަން އަދި ޔަޒްދާން ހުއްޓެވެ. ޔަނާލް ފެނުމުން ޔަޒްދާން އަވަހަށް އެހެން ކަމަކާއި މަޝްޢޫލުވިއެވެ. ފައިޒަންއަށް ހިނިތުންވުމެއް ދިނުމަށްފަހު ޔަނާލް އެތެރެއަށް ވަދެގެން ދިޔައީ އެކަންޏެވެ. ބޭރުގައި ޔަނާލް ގޮވައިގެން އައި ހާރޫން އެތެރެއަށްވަނީ ހުރިހާ ކުދިން ގޭޓުން އެތެރެއަށް ވަދެ ނިމުމުންނެވެ. ކްލާސްތެރޭގައާއި ކުލާހުން ބޭރުގައި ހޭދަކުރި ކޮންމެ މިނިޓެއްގައި ޔަޒްދާނަށް ޔަނާލްގެ ހަރަކާތްތަކަށް ބެލެމުން ދިޔައެވެ. ޔަނާލްގެ އެއްވެސް ސަމާލުކަމެއް އޭނާއަށް ދެވިފައިނުވާތީ ހިތުގައި ޖެހުނަސް އެއަށްވުރެ ބޮޑަށް އޭނާ އުފާވިއެވެ. ނަމަވެސް ޔަނާލް އެހެން ފިރިހެން ކުދިންނާއި ސަމާސާކޮށް މަޖާކުރަމުންދާ މަންޒަރު ފެންނަން ފެށުމުން އެއްވެސް އިހުތިޔާރަކާއި ނުލާ ޔަޒްދާންގެ ދެއަތް މުށްކެވުނެވެ. ޔަނާލް ބުނި ފަދައިން އޭނާއާއި އަޅައިގަނެގެން ޔަނާލް ނޫޅެއެވެ. އެކަން އޭނާ އެދަނީ ސާބިތުކޮށްދެމުންނެވެ.\nކޮލެޖު ފާހާނާއިން ނިކުމެގެން އައި ޔަނާލް ކްލާހަށް ނުވަދެ މަޑުކޮށްލީ އެގަޑިއަކީ އޭނާ އެންމެ ގަޔޔާނުވާ ޓީޗަރ ކިޔަވާދޭ ގަޑިއަށްވާތީއެވެ. އޭނާ ބޭރުގައި ހުއްޓާ ޓީޗަރަށް ފެނިގެން ގޮވާފައި ވައްދާފާނެތީ ޔަނާލް ނިވާވީ ކްލާސް ރޫމާއި ލައިބްރަރީ ދެމެދުގައިވާ ތަނބެއްގެ ފުރަގަހުގައެވެ. ކުއްލިއަކަށް ކުރިމައްޗަށް އެރި މީހެއްގެ ސަބަބުން ޔަނާލްގެ ހަތަރެސް ފައި ފިނިވެގެން ދިޔައެވެ.\n“ހޭއި ބިއުޓީ! ކިހިނެއްވެފަ ތިހުންނަނީ ކްލާހަށް ނުގޮސް” ޖާވިދު ވާހަކަދެއްކީ ޔަނާލާއި ދާދި ގާތުގައި ހުރެއެވެ. އޭނާގެ ހިތް ބިރުން ރޫރޫ އަޅައިގަތީ ޖާވިދަކީ ކިހާވަރެއްގެ މީހެއްކަން އެނގިފައެވެ. ކޮލެޖުގައި އޭނާއާއި އަޅައިގަނެގެން ނެއްޓެން ނޭނގިގެން އުޅޭ ޝައިތާނެކެވެ. އަދި އޭނާ އެކަނިން ތަނެއްގައި ހުއްޓާ ފެނިއްޖެނަމަ ގަޔަށް ބޮލަށްވެސް އަރަނީއެވެ. ޔަނާލް އަބަދުވެސް ޖާވިދަށް ނަފްރަތުކުރެއެވެ. އެހެންކުދިންނަށް ވުރެ އުމުރުގެ ގޮތުން އަރްމާން ބޮޑެވެ. ޖާވިދުގެ ހުންނަ އެންމެ ނުލަފާ އެއްސިފައަކީ ފުރަތަމަ ބަސް ދުރުގައި ހުރެ ބުނުމަށްފަހު ދެވަނަ ބަސް ބުނާނީ ގައިގަ ތަތްވެގެން ހުރެއެވެ.\n“ވާއު…. ޔުއަރ ލުކް…… މޮޔަކޮށްލައިފި….ހަމައެހާ ބިރުގަނޭތަ އަހަރެންދެކެ. މިވަގުތު މިތަން ވަރަށް އަމާން. އާދެބަލަ ވާހަކަދައްކާލަން” ޖާވިދުގެ ވާހަކަތަކަށް ޖަވާބެއްނުދީ ޔަނާލް ހިނގައިގަތުމުން ހިފެހެއްޓީ ޔަނާލްގެ އަތުގައެވެ. އަދި ލައްކެއް ޖަހާލުމާއެކު ޔަނާލްގެ ބުރަކަށި އައިސް ތަތްވީ ޖާވިދުގެ މޭމަތީގައެވެ. ޔަނާލްގެ އިސްތަށިގަނޑުން ބައެއް ވަނީ ޖާވިދުގެ މޫނުމަތީގައި އެޅިފައެވެ.\n“އޫމްމްމް…. ސްމެލް ނައިސް….” އެތެރެއަށް ނޭފަތް ދަމާލަމުން ޖާވިދު ބުނެލިއެވެ. ޖާވިދުގެ އަތްދަށުން ސަލާމަތްވުމަށް ޔަނާލް ދިޔައީ އެތައް މަސައްކަތެއް ކުރަމުންނެވެ. އެހީއަށް ބޭނުންވެފައިވާ ގަޑިއެއްގައި އަތުޖެހޭ ހިސާބުގައި މީހެއްވެސް ނުހުންނާނެއެވެ. އެއީ ގިނަފަހަރު ކަންތައްވާގޮތެވެ. ޖާވިދު ހިފަހައްޓާފައި ހުރިވަރުން އޭނާގެ އަތްދަށުން ސަލާމަތްވުމަށް ޔަނާލް ކުރަމުން ދިޔަ މަސައްކަތް ދިޔައީ ނާކާމިޔާބު ވަމުންނެވެ. އެހެންކަމުން ހިނދުކޮޅެއްގެ ތެރޭގައި ޔަނާލަށް ރޮވިއްޖެއެވެ.\nހިތްނޭދުނަސް ޔަޒްދާން ކުލާހުގައި އިނދެފައި ބޭރަށް ނިކުތީ ޔަނާލް ފާހާނާއަށް ގޮސްފައި ނާންނާތީ ލަސްވެގެންނެވެ. ވީގޮތެއް ބަލާލުމަށް އޭނާގެ ހިތް ބާރުއަޅާވަރުންނެވެ. އަޅާލި ފުރަތަމަ ފިޔަވަޅާއެކު ޔަޒްދާނަށް ފެނުނު މަންޒަރަކުން ބިންމަތީގައި ދެފައި ތަތްވި ކަހަލައެވެ. ޖާވިދުގެ އަތްދަށުން ޔަނާލް ސަލާމަތްނުވެވިގެން ތެޅެމުންދިޔަ މަންޒަރުން ޔަޒްދާނަށް ހީވީ އޭނާގެ އެތެރެހަށީގައި އަނދަމުން ދިޔަ އަލިފާނަށް ޕެޓްރޯލް އަޅާލިހެންނެވެ. ދެފަޔަށް ބާރުލާފައި އެހިސާބަށް ދިޔުމުގެ ކުރިން އޭނާ ބޭނުންވީ ހުރި ހިސާބުގައި ހުރެ ޖާވިދުގެ ބާރުގެދަށުން ޔަނާލް މިނިވަން ކުރާށެވެ.\n“މިހާރު އޭނާ ދޫކޮށްލާ. އެހެންނޫނީ……” ޔަޒްދާންގެ ބާރު އަޑު ކަންފަތުގައި ޖެހުމާއެކު އަޑު އައި ދިމާލަށް ބަލާލީ ޔަނާލާއި ޖާވިދު އެކުއެކީގައެވެ.\n“ހެހެހެ… އެހެންނޫނީ…” ޖާވިދު ދެރަވާކަށް ބޭނުމެއްނުވިއެވެ.\nމިނަގަނީ ފޮޓޯ އާއި ވީޑިޔޯ. މިދާނީ މެނޭޖްމަންޓްގެ ފޯނަށް” ޔަޒްދާން ބާރަށް ބުނެލިއެވެ. އެއަޑަށް ޔަނާލް ޔަޒްދާނަށް ބަލާލިއެވެ.\n“ބޭނުންވީތަ ކަލޭވެސް. އެކަމަކު ސޮރީ… ކުރިން ރޯދި ކުރެއްވީ މަށަށް” ޖެހިލުންކުޑަ ކަމާއެކު ޖާވިދު ވާހަކަދެއްކުމުން ޔަޒްދާންގެ ރުޅިގަނޑުވީ ގަދައެވެ. އެކަމަކު އޭނާއަށް ބަދަލެއް އަންނަކަން ޔަނާލަށް އަންގަން ބޭނުންނުވާތީ ހުރި ފިޔަވަޅުމަތީގައި ހުރީ ދެއަތްތިލަ މުށްކެވިފައެވެ.\n“ހާދަ ހަޔާތްވެސް ކުޑައޭ ދޯ…. ކަލޭ ޔަނާލް ދޫކޮށްލާނީތަ؟ އެހެންނޫނީ ކިޔެވުން ނުލިބޭ ގޮތަށް ސަސްޕެންޑް ވާންތަ ބޭނުންވަނީ” އެމީހުންނާއި ދިމާލަށް މަޑުމަޑުން ފިޔަވަޅު އަޅަމުން ޔަޒްދާން ވާހަކަދެއްކިއެވެ.\n“ދެޓްސް ނަން އޮފް ޔޯ ބިޒްނަސް… މީކީ ކަލެއަކާ ބެހޭކަމެއް ނޫން. ދުރުގައިހުރޭ….” އެހީއަކަށް ޔަނާލްގެ ހިތް އެދެމުން ދިޔައިރުވެސް ޔަޒްދާންގެ ކުރިމަތީގައި އޭނާ ގަދަވެލިއެވެ. ޔަޒްދާން ކައިރިއަށް އައީ ހިންޏެވެ. އޭނާ ހީލިތަން ފެނުމުން ޔަނާލަށް ބަލަން ހުރެވުނެވެ. އޭނައަށް މީހަކު ހިނި އަންނަވަރުގެ އެއްޗެއް ބުނެވިއްޖެ ހެއްޔެވެ؟ އެހިސާބާއި ޔަޒްދާން އަރާ ހަމަކުރަން ވާއިރަށް ޖާވިދު ޔަނާލް ދޫކޮށްލާފައި ދިޔައީ ކީކޭ ހިތަށް އަރައިގެން ކަމެއް ނޭނގެއެވެ. ޔަނާލަށް ހަށިގަނޑު ގުދުކޮށްލެވުނީ ނޭވާ ހަމަޔަކަށް އަޅުވާލުމަށެވެ. އޭނާ ކުރިމައްޗަށް ނަޒަރު ސީދާކޮށްލިއިރު ޔަޒްދާން ފެންނާކަށް ނެތެވެ. ކްލާހަށް ވަތްއިރު ޔަޒްދާން އޭނާގެ ޝީޓުގައި އިނެވެ. ޔަނާލް ކްލާހަށް ވަދެގެން ދާންފެށުމުން ފެންކަމަށްވެސް ހަދާނުލައެވެ. ނަމަވެސް އޭނާގެ ކަޅި އެއްފަހަރު ޔަނާލާއި ދިމާލަށް ދަތުރުކޮށްލިއެވެ.\nރޭގަނޑުގެ ކެއުމުގެ ފަހުން އިރުކޮޅަކު ކޮޓަރީގައި އޮތުމަށްފަހު ޔަޒްދާން ހޯލަށް ނިކުމެލީ ފޫހިވާތީއެވެ. އޭނާ ބޭނުންވީ ފައިޒަން ގޮވައިގެން ދުއްވާލަންދާން ނިކުމެލުމަށެވެ. ނަމަވެސް ސޯފާގައި އިން ރިޔާޒް ފެނުމުން ޔަޒްދާން އަލުން ކޮޓަރިއަށް ދާން ހިނގައިގަތްތަނާ ރިޔާޒް ގޮވާލިއެވެ.\n“ޔަޒްދާން! އާދެބަލަ އާދެބަލަ” ރިޔާޒް ވަރަށް ރައްޓެހިގޮތަކަށް ގޮވާލިއެވެ. ޔަޒްދާން މަޑުޖެހުމަށްފަހު ހުރީ ދެހިޔާލެއްގައެވެ. އެގެއިން އޭނާ އެންމެ ގަޔާނުވާ އިންސަނަކީ ރިޔާޒެވެ. ރިޔާޒަށް ފުރަގަސްދީގެން އިރުކޮޅަކު އޭނާ ހުއްޓެވެ.\n“ކުލްޝޫމްދައްތަ ވެސް ވީ ބޭރުގަ. ފައިޒަން އެބައުޅޭ ކަންނޭނގެ އެތެރޭގަ. ބޭބެ މިއިންނަނީ ވަރަށް ފޫހިވެފަ” ޔަޒްދާން އައިސް އިށީނުމުން ރިޔާޒް ވާހަކަދައްކަން ފެށިއެވެ.\n“ކޮއްކޮ ހާދަބަސްމަދޭ. ހުރިހާކަމެއް ރަނގަޅުތަ؟” ރިޔާޒް އަހާލިއެވެ. ޔަޒްދާން ބޯޖަހާލިއެވެ. ރިޔާޒްގެ މޫނަށް ނުބަލަންވެގެން އޭނާ ބަލަންއިނީ ކުރިމަތީގައި ހުޅުވާފައި ހުރި ޓީވީއަށެވެ.\n“ޔަޒްދާންގެ މަންމައަކީ ބޭބެމެން އެންމެންގެސް އެކުވެރިއެއް. އެއީ ވަރަށް ހެޔޮ ކުއްޖެއް. ވަރަށް ވިސްނުންތޫނުވެސް ކުއްޖެއް” ރިޔާޒް ވާހަކަދައްކަމުން ދިޔައެވެ. ޔަޒްދާން ބަހެއް ނުބުނެ އިންއިރު އޭނާގެ ނަފްސަށް އުނދަގުވަމުން ދިޔައެވެ.\n“ކޮބާތަ ޔަޒްދާންގެ ބައްޕަ؟ އެއީ ބޭރުމީހެއްތަ؟ ނޫނީ ރާއްޖެ މީހެއްތަ؟” ހަށިގަނޑު ގުދުކޮށް ޔަޒްދާނަށް ސަމާލުކަން ދެމުން ރިޔާޒް ބުނެލިއެވެ. ޔަޒްދާނަށް ހީވީ ނުވިސްނާ އިންދާ މީހަކު މޫނުމަތީގައި އަޅުވާލިހެންނެވެ. އޭނާއަށް ވަގުތުން އިންތަނުން ތެދުވެވުނެވެ. ރިޔާޒްގެ މޫނަށް ބަލާވެސްނުލާ އޭނާ ސިޑިއާއި ދިމާލަށް ބާރަށް ހިނގާފައި ދިޔައެވެ. ރިޔާޒް އިނީ ކަންތައް ކުރަންވީ ގޮތެއް ނޭނގިފައެވެ. ބައްޕަގެ ވާހަކަ އެހުމުން ޔަޒްދާން އެހާ ރުޅިއެއް އައީ ކީއްވެގެން ހެއްޔެވެ؟ ޖަވާބުދޭން ބޭނުންނުވާނަމަ ބުނެލިނަމަ ނޫންހެއްޔެވެ؟ އެގޮތަށް ތެދުވެގެން ދިޔައިމަ އަހަރެން ވިސްނަންވީ ކިހިނެއް ހެއްޔެވެ؟ ވަދެގެން އައި ކުލްޝޫމް ފެނި ރިޔާޒް މޫނުމަތީގައިވި ނުތަނަވަސްކަން ފިލުވާލިއެވެ.\n“ކޯޗެއް މާވަރަކަށް ތިބަލަނީ” ކުލްޝޫމް ވަދެގެން އައިރު ރިޔާޒް މާވަރަކަށް ސިޑިއާއި ދިމާލަށް ބަލަން އިންތަން ފެނުމުން އަހާލިއެވެ.\n“ކޮންތާކަށް ގޮށްސަ ތިއައީ” ކުލްޝޫމްގެ ކޮށްލި ސުވާލަށް ޖަވާބު ދިނުމުގެ ބަދަލުގައި ރިޔާޒް ވެސް ކޮށްލީ ސުވާލެކެވެ.\n“މިއައީ މަރީ އުޅޭގެއަށް ގޮސް ފަހަން ދިން ހެދުން ހިފައިގެން. ބުނެފައި ދިޔައީ. ރިޔޔާ ފޯނެއްގައި އިނީމަ އަޑުނީވުނީ ކަންނޭނގެ” ކުލްޝޫމް އުނގުމައްޗަށް ކުޝަން އަރުވާލަމުން ބުނެލިއެވެ.\n“ޔަޒްދާނާއި ބެހޭގޮތުން ކުލްއަށް އެނގެނީ ކިހާ ވަރަކަށް” ތަންކޮޅެއް މަޑުން ރިޔާޒް އަހާލިއެވެ.\n“އެއީ ލިލީގެ ދަރިފުޅު. ލިލީއަކީ އަހަރެމެންގެ ތެރޭގައި އުޅުނު އެންމެ ތަފާތު އަންހެންކުއްޖާ. ތަފާތު ރީތިކަމެއްވެސް ހުންނާނީ ހަމައެކަނި ލިލީގެ. ޙާއްސަކޮށް ލިލީގެ ދެ ލޯ. ޔަޒްދާނަށް ލިބިފަ އެހެރީ ލިލީގެ ރީތިކަން. އަހަރެމެންގެ ދެމީހުން ގުޅުވަންވެސް ލިލީ ކިހާ މަސައްކަތެއް ކުރި” ކުލްޝޫމް އޭނާ ހަނދާންވާ މިންވަރަށް އޮޅުންފިލުވައިދިނެވެ.\n“އެހެންވިއްޔާ ޔަޒްދާންގެ ބައްޕައަކީ ކާކުކަން ކުލްއަށް އެނގޭތަ؟” ރިޔާޒް އަހާލިއެވެ.\n“އަހަރެން އެހިން ލިލީ ކައިރީގަ. ލިލީ ބުނީ ޔަޒްދާންގެ ބައްޕައެއް ނުހުންނާނޭ. އެއީ ހަމައެކަނި އޭނަގެދަރިއެކޭ. އަހަރެން އިތުރަކަށް ނާހަން” ކުލްޝޫމް ބުނެލިއެވެ.\n“ތީގެ މާނައަކީ……” ރިޔާޒް ބުނަން އުޅުނެވެ.\n“ދެން އޭރުގެ ވާހަކަތައް ނުދައްކަބަލަ. ލިލީ މިހާރު ދުނިޔޭގައި ހުރީކީވެސް ނޫން. އަހަރެންނަށް ހީވަނީ ލިލީއަށް ފިރިހެނެއްގެ އުނދަގުވީ ކަންނޭނގެ. އޭރުގައިވެސް ލީލީއަކީ ވަރަށް ހިތްވަރުގަދަ ކުއްޖެއް. ކަމެއް ދިމާވިޔަސް މާބޮޑު ކަމަކަށް ނަހަދާނެ. އެހެންވީމަ އާދައިގެ ކަމެއް ދިމާވެގެން އޭނަ ކިޔެވުން މެދުކަނޑާލާފައި ނުދާނެ. އެއީ ރާއްޖެއިން އޭނަ ކިޔަވަންފެށީ ވަރަށް ބޭނުންވެގެން” ކުލްޝޫމްގެ ވާހަކަތަކުން ރިޔާޒްގެ ސިކުނޑީގެ ކަނަކުން އޭނާއަށް ރަތް ސިގްނަލް އަޅަން ފެށިއެވެ. އޭނާގެ ބަލިކަށި ސިކުނޑިއަށް ލިލީގެ ހިތްގައިމު ސޫރަ ސިފަވާން ފެށިއެވެ.\n“ހަނދާންވެއްޖެ. ހުރިހާ މީހުންގެ ސައިކަލު ފަހަތަށް އެރިޔަސް އޭނަ އަހަރެންގެ ސައިކަލު ފަހަތަކަށް ނާރާނެ. އަބަދުވެސް ބުނާނެ އަހަރެން މާބޮޑަށް އަނގަ ގަދަވީމަ ބޮލަށް އުނދަގުވެޔޭ…” ހީލާފައި ރިޔާޒް ބުނެލިއެވެ. އެހުނުމުގައި ކުލްޝޫމް ވެސް ބައިވެރިވިއެވެ. ނަމަވެސް ހިނދުކޮޅެއްގެ ތެރޭގައި ރިޔާޒްގެ މޫނުމަތީގައިވާ ހިނިތުންވުން ފިލާ ހާސްކަމާއި ކަންބޮޑުވުން މޫނުމަތީގައި ވަށާލައިފިއެވެ.\nރޭގަނޑު ނިދަން އަރާފައިވެސް ރިޔާޒަށް ނިދޭގޮތެއް ނުވިއެވެ. އޭނާގެ މާޒީއިން ގޮސްފައިވާ ބައެއް ރޭތައް އޭނާއަށް އުނދަގުކުރަން ފަށައިފިއެވެ. ކަންތައް އެވީ އޭނާ ހީކުރި ގޮތަކަށް ނޫނެވެ. އޭނާ ހީކޮށްގެން ހުރީ މާޒީވެގޮސްފައިވާ ކަމަކުން މުސްތަގުބަލަށް އެއްވެސް އަސަރެއް ނުކުރާނެ ކަމަށެވެ. ނަމަވެސް ޙަޤީޤަތަކީ ކުރިއަށް ވާން ހުންނަ އެއްވެސް ކަމެއް އެނގުމުގެ ބާރު އެއްވެސް އިންސާނަކަށް ލިބިގެންނުވާކަމެވެ. ކޮޓަރި ތެރޭގައި ދެކޮޅަށް ހިނގަންހުރި ރިޔާޒް ނިދާފައި އޮތް ކުލްޝޫމަށް ބަލާލިއެވެ. ނިދީގައިވެސް ކުލްޝޫމްގެ މޫނުމަތީގައި ވަނީ އުޖާލާކަމެވެ. ތުންފަތުގައި ވަނީ ހިނިތުންވުމެވެ. ނަމަވެސް އެގޮތުގައި ކުލްޝޫމްގެ ހިނިތުންވުން ދެމިހުންނާނީ ކިހާ ދުވަހެއް ވަންދެން ހެއްޔެވެ؟\nމަސައްކަތް ކޮށްކޮށް ނުނިދުމުން ރިޔާޒް ކޮޓަރި ދޮރު ލައްޕާލުމަށްފަހު ނިކތްއިރު ދަންވަރު އެކެއްޖަހާ ބޮޑުވެއްޖެއެވެ. ދަންވަރުގެ އެހަމަހިމޭން ވަގުތުގައި މުޅި ގޭތެރެއަށް ފެތުރިފައިވަނި މަރުފަދަ ހަމަހިމޭންކަމެކެވެ. ރިޔާޒް މަޑުން ފިޔަވަޅު އަޅަމުން ތިރިއަށް ދާން މިސްރާބު ޖެހިތަނާ ޔަޒްދާންގެ ކޮޓަރި ދޮރުދަށުން ހުދު އައްޔެއް ފެނުމުން ހުއްޓުނެވެ. އެކޮޓަރިއަށް ވަނުމަށް އޭނާ ހިތް އެދުނީ ކީއްވެގެން ކަމެއް އޭނާއަކަށް ނޭނގެއެވެ. އެ ކޮޓަރި ދޮރު ކައިރީގައި ހުއްޓުމަށްފަހު ރިޔާޒް ތަޅުގައި ހިފާ އަނބުރާލިއެވެ. އެނދުގެ ހެޑްބޯޑުގައި ލެގިލައިގެން ބޭރުގައި ތިބި އެކުވެރިންތަކަކާއި ގްރޫޕް ޗެޓް ކުރަމުން ދަނިކޮށް ދޮރު ހުޅުވާލާފައި ވަތް ރިޔާޒް ފެނި ވަގުތުން ޔަޒްދާންގެ މޫނުމަތީގައިވާ ހިނިތުންވުން ފިލާ ފޫހިކަން ވަށާލިއެވެ. ހަތަރުކަޅި ހަމަކުރަން ބޭނުންނުވި ނަމަވެސް އޭނާ ގޮސް ހުއްޓުނީ ވަދެގެން އައި ރިޔާޒްގެ ކުރިމަތީގައެވެ.\n“ކަމަކުތަ؟” ރިޔާޒް ޔަޒްދާނަށް ބަލަން ހުންނަން ފެށުމުން ޔަޒްދާން އަހާލިއެވެ.\n“އާނ….އަހަރެންނަށް ޔަޒްދާންގެ މަންމަގެ ފޮޓޯއެއް ދައްކާލަފާނަންތަ” ރިޔާޒް ބުނެލިއެވެ. ޔަޒްދާނަށް ހައިރާންކަމެއް ލިބި ރިޔާޒާއި ހަތަރުކަޅި ހަމަކުރީ ފޫހިކަމާއެކުގައެވެ.\n“ނުދެކޭ މީހެއްތަ އެއީ ދުވަހަކުވެސް” ޔަޒްދާން ފޫހިކަމާއެކު އަހާލިއެވެ.\n“ނޫން” ރިޔާޒް ބުނެލިއެވެ.\n“ދެން؟” ޔަޒްދާން ބުނެލިއެވެ.\n“ލިލީ ނިޔާވުމުގެ ކުރިން އަހަރެންނޭ ކިޔައިގެން ޔަޒްދާން ކައިރީގައި އެއްވެސް ވާހަކައެއް ދެއްކިތަ” ރިޔާޒް އޮޅުންފިލުވަން ބޭނުންވިއެވެ.\n“ކީއްވެ ތިހެން ތިއެހީ. ކޮންމެހެން އެއްޗެއް ކިޔަންޖެހޭތަ؟ އެހެންނޫނަސް ބޭބެއޭ ކިޔައިގެން މަންމަ އަހަރެން ކައިރީގައި ދައްކަން އޮންނާނީ ކޮންވާހަކައެއް؟” ރިޔާޒް އަހާލިއެވެ. ރިޔާޒްގެ ބޭނުމަކީ ކޮބާކަން މިހާރު ޔަޒްދާނަށް ފަހުމްވެއްޖެއެވެ. އެހެންކަމުން އޭނާ އެއްވެސް ކަމެއްގައި މިހާރު ފަސްޖެހޭކަށް ނެތެވެ.\n“ހެހެހެ… ތެދެކޭ ދޯ… ލިލީއަކީ ވަރަށް ހިތްހެޔޮ ކުއްޖެއް. އެހާ ރީތި ލަދުރަކި ކުއްޖެއް” ރިޔާޒް ހީލާފައި ބުނެލިއެވެ.\n“ހެހެހެ… އާނ… މަންމަގެ އެ ހިތްހެޔޮކަމުގެ ބޭނުންކޮށްގެން މީހަކު ނާޖާއިޒް ފައިދާ ނެގީ. މަންމަގެ އެރީތިކަމާއި ޗާލުކަމާއި ލަދުރަކިކަން މީހަކު ވެއްޔާއި މޮޑެލީ. އަހަރެންގެ މަންމަގެ އެއްވެސް ކުށަކާނުލާ” ޔަޒްދާން ރިޔާޒަށް ފުރަގަސްދިނެވެ. ވަގުތުން ރިޔާޒްގެ އަތްފައި ފިނިވާން ފެށިއެވެ. މިވަގުތު ރިޔާޒްގެ މޫނުމަތިން ފެންނަމުން ދަނީ ވައްކަންކުރަން އުޅުނު ވަގަކު ފަޅާއެރުމުން ވަގުކަލޭގެ މޫނުމަތިން ފެންނާނެފަދަ ނިޝާންތަކެވެ.\n“ތިބުނީ؟ ކާކު އެވަރުގެ ވިޔާނުދާ ކަމެއް ކުރީ” ރިޔާޒް އަހާލިއެވެ. ޔަޒްދާން ރިޔާޒަށް ބަލާލިއެވެ. ދެން އައިސް ހުއްޓުނީ ރިޔާޒްގެ ކުރިމަތީގައެވެ.\n“އެމީހަކު. އެމީހަކު އަހަރެންގެ މަންމަގެ ބަނޑަށް ކުއްޖެއްލާފައި ޒިންމާނަގަންޖެހޭ ވަގުތު އައިމަ ދެކޮޅުހެދީ. ޒިންމާއަށް ފިލީ. މުޅި ދުނިޔެއަށް ބޭޒާރުވާން މަންމަ ދޫކޮށްލީ. އެކަމުގެ ސަބަބުން އަހަރެންގެ މަންމައަށް ޖެހުނީ ކިޔެވުމާއި މުޅި ދިރިއުޅުން ދޫކޮށްފައި މިތަނުން ފުރައިގެން ދާން. އެނބުރި ދިޔަފަހުން ދަރިފުޅު ދުނިޔެއަށް އުފަންވަންދެން އަހަރެންގެ މަންމަ އުޅޭނެހާލެއް އެ ރަހުމެއްނެތް އިންސާނާއަށް ނުވިސްނުނު” ޔަޒްދާން ބުނަމުން ދިޔައެވެ. އޭސީގެ ފިނިން މުޅި ކޮޓަރި ފިނިކޮށްލާފައިވާއިރު ރިޔާޒްގެ ނިތްމަތިން ދާތިކިތައް ފާޅުވަމުން ދިޔައެވެ. އޭނާއަށް ކުރެވެމުން އައި ޝައްކު ޔަޤީނަށް ބަދަލުވިއެވެ.\n“އެ….އެހެންތަ؟ ކޮބާ މިހާރު ލިލީ ވިހޭ ދަރިފުޅު” ރިޔާޒް މިވަގުތު އޭނާގެ ހިތުގައި އުފެދިފައިވާ ސުވާލުގެ ޖަވާބު ބޭނުންވާތީ އަހާލިއެވެ. ޖަވާބު އިނގޭ ހާލުގައިވެސް އޭނާ ބޭނުންވީ އިތުރަށް އޮޅުންފިލުވާށެވެ.\n“އަހަރެންގެ މަންމަ ވިހޭ ދަރިފުޅު ވިހޭއިރުވެސް ވަނީ ނިޔާވެފައި. އަހަރެންގެ މަންމައަށް ހިތްދަތިކަމެއް ލިބިފައިވެސް އުފާވެރިކަމެއް ލިބުނު. އަހަރެންގެ މަންމަ ނިކަމެތިހާލުގައި މިދުނިޔޭގައި އުޅުނުއިރު އަހަރެންގެ ހިތަށް ހާދަ އަސަރެއް ކުރިޔޭ. ތިމާގެ މީހެއްވެސް މަންމައަށް އަޅާނުލި. އަހަރެންގެ މަންމަ އެންމެފަހު ނޭވާ ވެސް ދޫކޮށްލީ އަހަރެންގެ އުނގުތެރޭގައި އޮވެ. މަންމަ އަހަރެން ކައިރީގައި ކިއީ އެންމެ ކަމަކު. މަންމައަށް އެހިތްދަތިކަން ހަދިޔާ ކުރި އެ އިންސާނާ ކައިރިއަށް އަހަރެންގެ ދިރިއުޅުން ބަދަލުކުރަން. މަންމަ ޖެހުނުފަދަ ދަންމަޅިއެއްގައި އަހަރެން ނުޖެހެން. މީހަކުދެކެ ލޯބިވިޔަސް ހޭބަލިނުވާން” ޔވަހަކަތައް އެހިސާބަށް ދިޔައިރު ޔަޒްދާނަނަށް ރޮވިއްޖެއެވެ.\n“ވަރަށް ދެރަ ތިވީގޮތް. އެކުއްޖާ ދުނިޔޭގައި ހުރިނަމަ ކިހާ ރަނގަޅު” ރިޔާޒަށް ބުނެވުނެވެ.\n“ހެހެހެ… އެވޭނުގައި ދުނިޔެ ދޫކުރީ މަންމަ ވިހޭކުއްޖާއޭ….. ނުވިހައިގެން އޮޕަރޭޝަން ކޮށްފައި ނެގި ކުއްޖާ އަދިވެސް ދުނިޔޭގައި އެބަހުރި” ޔަޒްދާންގެ ވާހަކައިން ރިޔާޒް ދެލޯ ނިތަށް އަރައިގެން ދިޔައެވެ. އެކުއްޖަކީ ކޮބާކަން އޭނާ އެނގެން ބޭނުންވިއެވެ.\n” ކޮ…ކޮބާ އެކުއްޖަކީ….” ރިޔާޒް ތެޅިގަނެފައި އަހާލިއެވެ.\n“ބޭނުންތަ ބަލަން އެއީ ކާކުތޯ. ހިތްވަރު އެބަހުރިތަ؟ ކެރޭނެތަ އަޑުއަހަން” ޔަޒްދާން ކުރިއަށް ޖެހިލިއެވެ. ރިޔާޒް ބޯޖަހާލުމުން ޔަޒްދާން އަލަމާރި ކައިރިއަށް ޖެހިލުމަށްފަހު ދެން އައީ ފޮޓޯ ފްރޭމެއް ހިފައިގެންނެވެ. ރިޔާޒް އަތަށް އެފްރޭމް ދިއްކޮށްލުމާއެކު ރިޔާޒް އެއަށް ބަލާއެވެ. ފޮޓޯގައި ހިނިތުންވެފައި އިން ލިލިޔަންގެ އުރުގައި އަނގައަށް އިނގިއްޔެއް ލައިގެން އިނީ ދެއަހަރަށްދާ ވަރުގެ ކުޑަ ފިރިހެން ކުއްޖެކެވެ. އެކުއްޖާގެ ދެލޮލުގެ ކަޅި ފެނުމާއެކު ރިޔާޒް ނަޒަރު ސީދާކޮށްލީ ކުރިމަތީގައި ހުރި ޔަޒްދާނާއެވެ.\n“ތީ…ތިއީ…ލިލީގެ…” ރިޔާޒް އެއްޗެއް ބުނަން އުޅުނެވެ. ޔަޒްދާން ރިޔާޒް އަތުން ފްރޭމް ނެގިއެވެ.\n“އާނ… އެބަދުނަސީބު ދަރިއަކީ އަޅުގަނޑު. އަދި އަޅުގަނޑުގެ އެ އަނިޔާވެރި ބައްޕައަކީ ތިއީ….” ރިޔާޒުގެ ދެކަކުލުން ވާގިދޫވެ ހުރިދިމާލަށް ވެއްޓުނެވެ. އޭނާއަށް ވެދިޔަ ކަންތައް ޤަބޫލުކުރަން ދަތިވިއެވެ. އެމަންޒަރު ނުބަލަން ޔަޒްދާން އަނެއްފަރާތަށް އެނބުރުނެވެ. މަންމަގެ މާޒީގެ ތެރެއަށް އޭނާގެ ސިކުނޑި ދަތުރުކުރުމުން މާބޮޑަށްވެސް ވަނީ ހިތުގައި ޖެހިފައެވެ.\n“ދަ….ދަރިފުޅާ… ބައްޕައަށް މަޢާފްކުރޭ… ބައްޕަ މީ ކުށްވެރިއެއް… ވަރަށް ލަދުގަނެއްޖެ. ދެރަވެސްވެއްޖެ. ބައްޕަ ކިތަންމެ ބޭނުންވިޔަސް އެދުވަސްތަކެއް ބައްޕައަކަށް ބަދަލެއް ނުކުރެވޭނެ. ތިއީ ބައްޕަގެ ދަރިއެއް. ހުރިހާ ގޮތަކުންވެސް ޤަބޫލުކޮށްފިން. އަދަބުވެސް ލިބިގަންނާނަން” ރޮވިފައިވި އަޑަކުން ރިޔާޒް ވާހަކަދައްކަމުން ދިޔައެވެ.\n“ނޫން… އަޅުގަނޑަށް މަޢާފްކުރޭ. ފަހަރެއްގައިވެސް މިތަނަށް އަޅުގަނޑު އައީ މިއާއިލާ ރޫޅާލާކަށްނޫން. މަންމަގެ އެދުމަކަށް. މަންމަ ބޭނުންވީ އަޅުގަނޑު މިތަނުގައި އުޅެން. މަންމަ އަޅުގަނޑު ފޮނުވީ އަޅުގަނޑުގެ ބަލަދުވެރިޔާ ކައިރިއަކަށްނޫން. މަންމަގެ އެންމެގާތް އެކުވެރި ކުލްޝޫމްދައްތަ ކައިރިއަށް. އެއި އެތަނުގައި ހުރެ އަޅުގަނޑުގެ ދިރިއުޅުން ކުރިއަށް ގެންދަން މަންމަ ބޭނުންނުވީ. އަޅުގަނޑަށް ހާލެއް ޖެހިދާނެތީ” ޔަޒްދާން ވާހަކަދެއްކިއެވެ.\n“ނޫން. ތިހެންނަހަދާ. ފައިޒަން ފަދައިން ތިއީވެސް މި ބައްޕަގެ ދަރިއެއް. ބައްޕަގެ ކޮންމެ މުދަލަކުން ދަރިފުޅަށް ލިބިފައި ފައިޒަންއަށް ލިބޭނީ. ތީ މި ބައްޕަގެ އެންމެ ދޮށީ ދަރިފުޅު” ރިޔާޒް ވާހަކަދައްކަމުން ދިޔައިރު ގިސްލެވެމުން ދިޔައެވެ.\n“ނޫން. އަޅުގަނޑު ބައްޕަގެ ލޯބި ބޭނުމެއްނޫން. ބޭނުމެއްނޫން. އަޅުގަނޑު ބޭނުމީ މި ނިކަމެތިކަމުގައި ދިރިއުޅެން. އަޅުގަނޑުގެ އަމިއްލަ މަސައްކަތުން ދިރިއުޅެން. އަޅުގަނޑަކީވެސް އެންމެން ދަންނަ މޫނަކަށްވާން. އިރާދަކުރެއްވިއްޔާ ކޮންމެސް ދުވަހަކުން އެދުވަސް އަޅުގަނޑަށް ފެންނާނެ. މިކަމަށްޓަކައި ހެއްދެވިފަރާތް ނޫން އެހެން އެއްވެސް ފަރާތެއްގެ މަދަދެއް އަޅުގަނޑު ބޭނުމެއްނޫން” ޔަޒްދާން ބުނެލިއެވެ.\n“އަޅުގަނޑުގެ މަންމަ ދުނިޔެދޫކޮށްފައި ދިޔައީ އުޅެންވީ ރަނގަޅު މަގު އަޅުގަނޑަށް ދައްކައިދީފަ. ހެވާއި ނުބައި އަންގައިދީފަ. މީހުންނަށް އިހުތިރާމްކުރަން ދަސްކޮށްދީފަ. ކުރިން ވާހަކަދެއްކުނު ގޮތަކުން އަޅުގަނޑު ވަރަށް ދެރަވެއްޖެ. އެކަމަށްޓަކައި ނިހާޔަތަށް މަޢާފަށްއެދެން” ޔަޒްދާން ބުނެލިއެވެ.\n“އަހަރެންނަކީ ކިހާ ނުބައި އިންސާނެއް. ޔާﷲ… މިއަޅާގެ ފާފަ ފުއްސަވާފާނދޭވޭ…އެ ކުށެއްނެތް ނިކަމެތި އަންހެންކުއްޖާއަށް ހެޔޮރަހްމަތްލައްވާ ސުވަރުގެ މިންވަރު ކުރައްވާށި…. މާދަމާ މިކަން ކުލްޝޫމަށްވެސް އަދި ފައިޒަންއަށްވެސް އަންގާނަން. އަހަރެންނަށް ކުރެވުނު ކުށުގެ ޙައްޤު އަބަދު ލިބިގަންނާނަން” ރިޔާޒް އިންތަނުން ތެދުވެ ދެލޯ ފޮހެމުން އެކޮޓަރިން ނިކުތެވެ.\nއަނެއްދުވަހު ހެނދުނު ސަޔަށް ހުރިހާ އެންމެން ހަމަވިއިރު މަދީ އެކަނި ރިޔާޒެވެ. އެންމެފަހުން އައިސް އެންމެންނާއި ބައިވެރިވި ފައިޒަން އޭނާގެ ބައްޕަ ސުފުރާމަތިން ނުފެނުމުން ކަންބޮޑުވުން ފާޅުކުރިއެވެ.\n“ކޮބާ ބައްޕަ މިއަދު” ފައިޒަން އަހާލިއެވެ. އޭރު ދޮންކެޔޮވަކެއް ކާން ކުލްޝޫމް އިނެވެ.\n“ކޮޓަރީގަ. ކުޑަކޮށް ބަލިކޮށް އުޅެނީ. ސައިބޯން ގޮވީމަ ބުނެފި ފަހުން ތެދުވެ ސައިބޯނަމޭ” ކުލްޝޫމް ބުނެލިއެވެ. އޭރު ކޮފީތަށި ތުނބުގައި ޖަހައިގެން ޔަޒްދާން ހަމަޖެހިލާފައި އިނެވެ.\n“ބަލީއޭ. އަނެއްކާ ކިހިނެއްވީ އަހަރެންގެ ސުޕަރހީރޯއަށް” ފައިޒަން އަހާލިއެވެ.\n“ނޭނގެ. ބޮލެއްގައި ރިއްސަނީއޭ. މަންމަ މިއަދު ކާޑުޖަހާލާފައި ގެއަށް އަންނަން މިދަނީ. ތިދެކުދިން މެންދުރުކާން ގެއަށްތަ އަންނާނީ” ކުލްޝޫމް އަހާލިއެވެ. ޔަޒްދާން ބަލާލީ ފައިޒަންއަށެވެ.\n“ދައްތަ ބިޒީވާނެއްނު. އެހެންވީމަ ބޭރުން ކާލާނީ ދޯ މިފަހަރު” ޔަޒްދާން ދޯ ދިނީ ފައިޒަންއަށެވެ. ފައިޒަން ބޯޖަހާލިއެވެ.\n“ދައްތަ މިގެއަށް މަސައްކަތް ކޮށްލަދޭނެ ކުއްޖަކު ހޯދަންވީނުން. ފަސޭހަވާނެއްނު” ޔަޒްދާން ކުލްޝޫމަށް ހިޔާލެއް ދިނެވެ.\n“ކުރަންވީ ތިކަންވެސް. ދެކުދިން ތިހެން އުޅޭއިރު ބަލައްޗެ އިނގޭ ގެތެރޭގައި ކަންތައް ކޮށްލަދޭނެ ކުއްޖަކު ލިބޭތޯ. ބުނާނީ ރަނގަޅު މުސާރާއެއްވެސް ލިބޭނޭ” ކުލްޝޫމް ބުނެލިއެވެ. ފައިޒަންއާއި ޔަޒްދާން އެކުގައި ދިޔައިރު ކުލްޝޫމް ނިކުތީ ވަކިންނެވެ.\n“ހިތް” ލޭ ކޮށެވިފައި……23\nkihinehtha huriha kudhin? vr baajjaveri hendhunakah edhen. mi vahakaige adhives kuriyah midhany maazee. vahakaige emme muhinmu bayaky past 🙂 🙂\nVvvv rythi comment nukuriyas baraabarah kiyan\nReethi maazee adhives varah dhigutha\nވިންދޭ ލޯބި ތީ އެދޭ 23\nކަލާޔާ ނުލާ 7


ޤާޟީކަމަކީ ބިރުހުރި ކަމެއްތަ؟ | Landhooinfo\nޤާޟީކަމަކީ ބިރުހުރި ކަމެއްތަ؟\nޢަބުދުލް ޙަމީދު ޢަބުދުއްރަޙްމާން ( އެޑިޓަރ )5އަހަރު ކުރިން\tޚިޔާލެއް ދެއްވާ\nއަލްޤަޟާ ގެ މާނައަކީ ކަމެއްކުރުމަށް އިލްޒާމުކުރުމުގެ ގޮތުން ނިޔާކަނޑައެޅުމެވެ. މާތްﷲ ވަޙީކުރައްވާފައިވެއެވެ. وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا ۚ (އަލްއިސްރާއު 15) މާނައަކީ “އެކަލާނގެއަށް މެނުވީ، ތިޔަބައިމީހުން އަޅުކަން ނުކުޅައުމަށާއި، މައިންބަފައިންނަށް ހެޔޮކޮށް ހިތުމަށް، ކަލޭގެފާނުގެ ވެރިރަސްކަލާނގެ ކަނޑައަޅުއްވައި އެންގެވިއެވެ.”\nއުފެއްދުންތެރިކަމުގެ މާނައިގައިވެސް މިބަސް ބޭނުންކުރެވެއެވެ. އެއްޗެއްގެ ފުރިހަމަކަން ނުވަތަ ވަރަށް ފުރިހަމަކޮށް ކުރެވުމުގެ މާނައިގައެވެ. މާތްﷲ ވަޙީކުރެއްވިއެވެ. فَقَضَاهُنَّ سَبْعَ سَمَاوَاتٍ فِي يَوْمَيْنِ وَأَوْحَىٰ فِي كُلِّ سَمَاءٍ أَمْرَهَا މާނަ “ފަހެ، ދެދުވަހުގެ ތެރޭގައި އެކަލާނގެ ހަތް އުޑު ހެއްދެވިއެވެ. އަދި ކޮންމެ އުޑަކަށް، އެ އުޑެއްގެ ކަންތައް (تدبير ކުރައްވައި) އެންގެވިއެވެ.” އަދި މީގެ އިތުރުންވެސް އެތައް ޙާލަތެއްގައި މިބަސް ބޭނުންކުރެވިފައިވެއެވެ. މިގޮތުން ކަމެއްކޮށް ނިންމުމުގެ މާނައިގައި، ހުސްވަޤުތުގެ މާނައިގައި، އަދި މީހެއްގެ މަރު ނުވަތަ ނެތިގެން ދިއުމަށްވެސް މިބަސް ބޭނުންކުރައްވާފައިވެއެވެ. މާތްﷲ ވަޙީކުރައްވާފައިވެއެވެ. فَاسْتَغَاثَهُ الَّذِي مِن شِيعَتِهِ عَلَى الَّذِي مِنْ عَدُوِّهِ فَوَكَزَهُ مُوسَىٰ فَقَضَىٰ عَلَيْهِ (އަލް ޤަޞަޞް 15) ” އެހިނދު موسى ގެފާނު އޭނާގެ ގައިގައި މުށްކަވާފައި ޖެއްސެވިއެވެ. ފަހެ (އެހިނދު) އޭނާގެ ކަންތައް ނިންމަވައިލެއްވިއެވެ. (އެބަހީ: އޭނާގެ ގައިގައި ޖެއްސެވުމުން، އޭނާ މަރުވީއެވެ.)”\nމީހަކުއެދޭކަމެއް އެކަމެއް އެދޭގޮތަކަށް ކޮށްދިނުމުގެ މާނައިގައި މިބަސް އައިސްފައިވެއެވެ. ހޫދުގެފާނުގެ މުޢުޖިޒާތަކީ ވަކީލުކުރެއްވުން ކަމުގައި އަންގަވާފައިވެއެވެ. ކަނޑައެޅިފައިވާކަމެއް އެކަނޑައެޅިފައިވާ ގޮތަކަށް ކުރިއަށްގެންދިއުމަށް މިބަސް ބޭނުންކުރެވޭއިރު މީހެއްގެމައްޗަށް ޙުކުމް ކުރުން (މިސާލަކަށް ސަފީހުންގެ މައްޗަށް މުދާ ހޭދަނުކުރުމަށް އެންގުން) ފަދަ މާނަތަކުގައި މިބަސް އައިސްފައިވެއެވެ.\nއަލްޤަޟާއުގެ އިޞްތިލާޙީ މާނަ:\nދެޚަޞްމެއްގެ ދެމެދުގައި ނުވަތަ އެއަށްވުރެ ގިނަ ޚަޞްމުންގެ މެދުގައި އިސްލާމީ ޤާނޫނުގައި އޮންނަ ގޮތަށް ޙުކުމްކުރުމެވެ. މިކަންކުރާ މީހަކީ ރަސްމީ ސިފައެއްގައި، ރަސްމީ ޙައިޘިއްޔަތުން ޤާޟީކަންކުރާ މީހެއްކަމުގައި ވާންޖެހޭނެއެވެ.\nއެއްބަޔަކު ބުނަނީ އެއީ ޢަމަލީގޮތުން ކަންކުރާ މީހެކެވެ. އަނެއްބައި ބޭކަލުން ބުނަނީ ޢަމަލީ ގޮތުން ކޮންމެހެންކުރާކަށް ނުޖެހެއެވެ. ހަމައެކަނި ޙައިޘިއްޔަތު އޮންނަނިކޮށް ނިމުނީއެވެ.\nޤާޟީކަމުގެ މަޤުޞަދަކީ މީސްތަކުންގެ ފާސިދުތައް ނައްތާލާ އަމަންއަމާންކަން ޤާއިމުކުރުމެވެ. ކުރިމަތިވާންއަންނަ ގެއްލުންތަކުން ސަލާމަތްވުންވެސް މީގެތެރޭ ހިމެނެއެވެ. މީސްތަކުންގެތެރޭ ފަސާދަ ނައްތާލެވޭނީ ޤަޟާއާއި ލައިގެންނެވެ.\nޤަޟާ ހުއްދަކަމުގެ ދަލީލު:\nމާތްﷲ ވަޙީކުރައްވާފައިވެއެވެ. إِنَّ اللَّـهَ يَأْمُرُكُمْ أَن تُؤَدُّوا الْأَمَانَاتِ إِلَىٰ أَهْلِهَا وَإِذَا حَكَمْتُم بَيْنَ النَّاسِ أَن تَحْكُمُوا بِالْعَدْلِ ۚ إِنَّ اللَّـهَ نِعِمَّا يَعِظُكُم بِهِ ۗ إِنَّ اللَّـهَ كَانَ سَمِيعًا بَصِيرًا އައްނިސާއު 58 މާނައަކީ “ހަމަކަށަވަރުން އަމާނާތްތައް އޭގެ އަހުލުވެރިންނަށް އަދާކުރުމަށް މާތްﷲ ތިޔަބައިމީހުންނަށް އަންގަވައެވެ. އަދި މީސްތަކުންގެ މެދުގައި ތިޔަބައިމީހުން ޙުކުމްކުރާނަމަ، ޢަދުލަށް ޙުކުމްކުރުމަށް އަންގަވައެވެ.” ވުމާއެކު މިކަން ދީނުގައި ކަނޑައެޅި މަޝްރޫޢުވެފައިވެއެވެ.\nސުންނަތަށް ބަލައިލާއިރު ޔަމަނުކަރައިން އަންނަ ދެމީހަކު ޙަޟަރުމައުތުން އަންނަމީހަކާ ބިމެއްގެ މައްސަލައިގައި ރަސޫލާގެ އަރިހު މައްސަލަޖެއްސިއެވެ. ރަސޫލާ ޙަދީޘްކުރެއްވިއެވެ. “ތިމަންކަލޭގެފާނު ޙުކުމްކުރައްވާނީ ފެންނަ ހެކިތަކުގެ މައްޗަށެވެ. ދޮގުހަދައިގެން ދުލުގެ ބޭނުންކުރުމުންވެސް ފައިދާއެއްނެތެވެ. އަދި ވާހަކަނުދައްކާ އިނުމަކުންވެސް ފައިދާއެއްނެތެވެ.” މީގެއިތުރުން ޒިނޭގެ މައްސަލައިގައި މާޢިދުއާއި ޣާމިދިއްޔާ ރަޖަމްކުރުމަށް އެންގެވިއެވެ. އެކަލޭގެފާނުގެ ޒަމާނުގައި ޔަހޫދީންގެ މީހަކު ވައްކަންކުރުމުން އަތްކެނޑުއްވިއެވެ. ޖިނާޢީ، މަދަނީ އަދި ޢާއިލީ މައްސަލަތައް ކީރިތިރަސޫލާ ބެއްލެވިއެވެ.\nބުއްދީގެ ގޮތުން ބަލާއިރުވެސް މުޖުތަމަޢުގެ ހަމަޖެހުމާއި އަމާންވެއްޓެއްގައި ދިރިއުޅުމަށްޓަކައި އެއީ އޮންނަންޖެހޭކަމެކެވެ.\nކީރިތި ރަސޫލާގެ ޙަދީޘް “މީސްތަކުންކުރެ ޙުކުމްކުރަންހުންނަ ރަނގަޅަށް ޢަދުލަށް ޙުކުމްކުރަންހުންނަ ޤާޟީއަކީ ވަރަށް މާތްމީހެކެވެ.” ހަތަރު ޚަލީފާއިންގެ ޒަމާނުގައިވެސް ޤާޟީކަން ކުރެއްވިއެވެ. އަބޫބަކުރުގެފާނުގެ ޒަމާނުގައި ޢުމަރުގެފާނު ޤާޟީކަންކުރެއްވިއެވެ. ޢިލްމުވެރި އިމާމުންނަށް ބަލާއިރު އިމާމު އިބުނު ޙަޖަރަކީވެސް ޤާޟީއެކެވެ. ހަމައެހެންމެ އިމާމު އަބޫޙަނީފާ ފަދަ ބޭބޭފުޅުން ޤާޟީކަން ނުކުރެއްވުމުން ވެރިންގެ އަނިޔާވެރިކަން ލިބި ހުރަގޭގެ ދުވަސްތައް ހޭދަކުރެއްވި ކަމަށްވެސް ތާރީޚު ހެކިދެއެވެ.\nއަލްއިމާމް އިބުނު މަސްޢޫދު ރިވާކުރެއްވި ޙަދީޘެއްގެ މާނައިގައިވެއެވެ. “ޤާޟީކަން ކޮށްފިނަމަ ވަޅިޔަކާނުލައި ކަތިލެވުންފަދަކަމެކެވެ.” މިޙަދީޘުން އެނގެނީ އެއީ ވަރަށްނުރައްކާތެރިކަމެއްކަމެވެ. ކީތްވެތޯއެވެ؟ ޝައިޠާނާ ވަސްވާސްލައިދޭނެއެވެ. ރަނގަޅުގޮތާއި ޚިލާފުވުމަށެވެ.\nތިންޤާޟީންކުރެ ދެޤާޟީ ނަރަކައަށްދާނެ ކަމަށް ރަސޫލާ ޙަދީޘްކުރައްވާފައިވެއެވެ. ކަން މިހެންވާއިރު މީހަކަށް އިސްލާމީ ޙުކުމްތައް އެނގި ޙައްޤަށް ޙުކުމްއިއްވުމުން ސުވަރުގެދެވޭ ވާހަކަވެސް ވެއެވެ. މިތަނުން ނަރަކައަށްދަނީ ޢިލްމު ލިބި ޙައްޤަށް ޙުކުމް ނުކުރި މީހާއެވެ. އަދި ޤާޟީންކުރެ ދެވަނައަށް ނަރަކައަށްދަނީ ބޮޑު މަޤާމެއް ލިބުމުން އެކައްޗެއްވެސް ނޭނގި ޢަދުލަށް ޙުކުމް ނުކުރިމީހާކަމުގައި ޢިލްމުވެރިން ވިދާޅުވެއެވެ.\nރިޝްވަތުގެ ކުރިމަތީގައި ހިފާއްޓައިނުލެވޭނަމަ، ޤާޟީކަމަށް ކުރިމަތި ނުލުމަށް އެންގެވިއެވެ. މުޢާޒުގެފާނު ޔަމަނަށް ފޮނުއްވިއިރު ކީރިތި ރަސޫލާ އިންޓަވިއުކުރެއްވިއެވެ. މިކަމުންވެސް ހާމަވަނީ ނޭނގި ޤާޟީކަންކުރުމަކީ ނުރައްކާ ކަމެކަމުގައެވެ. ރިޝްވަތައްނުހެއްލި ނުހުރެވޭނަމަ އެއީ ނުރައްކާ ކަމެކެވެ.\nއިސްލާމީ ޝަރީޢާގެ ހުރި ހުރިހާ ޚާއްޞަކަމެއް ހިމެނޭނެއެވެ. ސަބަބަކީ އިސްލާމީ ޝަރީޢަތުގައި ޢަޤީދާ، ޢިބާދާތު، އަދި މުޢަމަލާތާއި އަޚުލާޤު ހިމެނޭތީއެވެ.\nޤާޟީކަންކުރާއިރު ޢަޤީދާއަށް ބަރޯސާވާނެއެވެ. ދަލީލު އަލްކަހުފް 49 لَا يُغَادِرُ صَغِيرَةً وَلَا كَبِيرَةً إِلَّا أَحْصَاهَا ۚ وَوَجَدُوا مَا عَمِلُوا حَاضِرًا ۗ وَلَا يَظْلِمُ رَبُّكَ أَحَدًا މާނައަކީ ” ކިތަންމެ ކުޑަކަމެއްވެސް، އަދި ބޮޑުކަމެއްވެސް، އެ ފަތުގައި ނުހިމަނައި ދޫކޮށްލައިފައެއް ނުވެއެވެ. އަދި އެއުރެންކުޅަ އެންމެހައި عمل ތައް އެ ފަތުގައިވާތީ، އެއުރެން ދެކޭނެތެވެ. ކަލޭގެފާނުގެ ވެރިރަސްކަލާނގެ އެއްވެސްމީހަކަށް އަނިޔާވެރިވެވޮޑިއެއް ނުގަންނަވަތެވެ. ” އިސްލާމީ ޝަރީޢާ ބާވާލެއްވީ ﷲގެ ޙަޟުރަތުންނެވެ. (ޤުރުއާނާއި ސުންނަތަކީ ޝަރީޢާއެވެ. އެއީ ޝާމިލު އެއްޗެކެވެ. ވަޠުޢީ ވާނެއެވެ. ވަރަށް ޙަޤީޤީ އެއްޗެކެވެ. ނަމަވެސް އާޔަތެއްގެ މާނައާމެދު ޢިލްމުވެރިޔަކުދޭ ފަތުވާ ޝަރީޢާއަކަށްނުވާނެއެވެ.) މާތްﷲގެ ޙަޟުރަތުން ބާވާލެއްވުމުން އެއްވެސް އުނިކަމެއް ނުވެއެވެ. އިސްލާމްދީން ޤަބޫލުނުކުރާމީހުންނަށްވެސް އުނިކަމެއް ނުދެއްކެއެވެ. ޙުކުމްތައް ޒަމާނާއި އެއްގޮތަށް ބަދަލުވުމަކީ ދީނާއި ތަޢާރުޟުވާކަމެއްނޫނެވެ. ފާހަގަކުރެވޭ ޚާއްޞަ ބައެއްކަންތައްތަކަކީ:\nއަޚުލާޤީ މިންގަނޑުތަކަށް އިލްތިޒާމްވާންޖޭހެއެވެ.\nމަޢުޟޫޢީ ވާނެއެވެ. މާނައަކީ އެއްވެސް މީހެއްގެ ނިސްބަތަކަށް ހައިޞިއްޔަތަކަށް ނުބަލާނެއެވެ.\nހުރަސްތައް ގިނަވެގެން ނުވުން (އިދާރީ ހުރަސްތައް ހުރެގެންނުވާނެއެވެ. މިސާލަކަށް ކަމާނުގުޅޭ ފޯމުތައް ފުރުންކަހަލަ ކަންތައްތަކެވެ.\nމައްސަލަ އަވަސްކޮށްދިނުން އެއީ ވަރަށް މުހިއްމުކަމެކެވެ.) ޢުމަރުގެފާނުގެ ޚަލީފާކަމުގައި ރޭގަނޑު ދަންވަރުވެސް ބައެއް މައްސަލަތައް ނިންމައިދީފައިވެއެވެ.\nމީހުންގެ އަތުން ފައިސާނުނަގާ، އަބުރުވެރި ދިރިއުޅުމެއް އުޅެވޭވަރުގެ ޢާމްދަނީއެއް ދައުލަތުން ޤާޟީންނަށް ލިބިދިނުން\nއެންމެމަތީ ދަރަޖައަށް ޢަދުލުވެރިވުން\nމިކަމުގައި ކުރިމަތިލުން ޙާލަތުގެ ގޮތުން ވާޖިބުވެދެއެވެ. މަންދޫބުވެދެއެވެ. ޔަޢުނީ އެދެވިގެންވާކަމަކަށްވެދެއެވެ. އަދި ކުރިމަތިލުން މަނާކުރެވިދާނެއެވެ. މިސާލަކަށް މީހަކަށް ބަދަލުހިފުމުގެ ނިޔަތުގައި މިކަމުގެތެރެއަށް ވަންނަން މަސައްކަތްކުރުމަކީ ހުއްދަވާނެކަމެއްނޫނެވެ.\nޤާޟީކަން ރަނގަޅަށް ދަންނަނަމަ، މިކަމަށް އެދުމަކީ ހުއްދަކަމެއްކަން ކީރިތި ޤުރުއާނުން ދަލީލު ލިބެއެވެ. މާތްﷲ ވަޙީކުރައްވާފައިވެއެވެ. قَالَ اجْعَلْنِي عَلَىٰ خَزَائِنِ الْأَرْضِ ۖ إِنِّي حَفِيظٌ عَلِيمٌ ޔޫސުފް 55 މާނައަކީ ” އެކަލޭގެފާނު ވިދާޅުވިއެވެ. (مصر ގެ) ބިމުގެ خزانة ތަކުގެ ވެރިޔަކަށް ތިމަން ލައްވާށެވެ! ހަމަކަށަވަރުން، ތިމަންނާއީ (އެއަށް) ރައްކާތެރިވާ (އެއާބެހޭ ކަންތައްތައް) ރަނގަޅަށް ދަންނަ މީހަކީމެވެ. “\nކީރިތި ރަސޫލާގެ ޒަމާނުގައި ޤާނޫނު ހަދާ މަޖުލީހަކީ ވަޙީއެވެ. ނަބިއްޔާއަކީ ޤާޟީއެވެ. ތިންބާރަކީވެސް ކީރިތި ރަސޫލާއެވެ. އެއީ ނަބިއްޔެކެވެ. ރަސޫލެކެވެ. ރައީސެކެވެ. ޤާޟީއެކެވެ.\nޢުމަރުގެފާނުގެ ޚަލީފާކަމުގައި ރަސްމީގޮތުން ޤާޟީކަން ވަކިކުރެވުނެވެ. އޭރުވެސް ޢައްޔަންކުރައްވަނީ ރައީސެވެ. ޢުބާދާ ބިންތިއްޞާބިތު ޢުމަރުގެފާނު ފަލަޞްޠީނަށް ޤާޟީއެއްގެގޮތުގައި ހަމަޖެއްސެވިއެވެ. ނަމަވެސް މުއާވިޔަތުގެފާނަކީ އެތަނުގެ ސަފީރެވެ. ޤާޟީގެ މަސައްކަތްޕުޅަށް ސަފީރު ނުފޫޒު ފޯރުއްވުމުގެ ތުހުމަތު ލިބިވަޑައިގަތުމުން ޢުމަރުގެފާނު އެކަން މަނާކުރައްވާ މުޢާވިޔަތުގެފާނަށް ސިޓީފުޅެއް ފޮނުއްވިއެވެ.\nބާރުތައްވަކިކުރެއްވުން ފެށިފައިވަނީ ކީރިތިރަސޫލާގެ ޒަމާނުގައެވެ. ޚަލީފާ ހާރޫނުއްރަޝީދުގެ ދުވަސްވަރު އަބޫޔޫސުފުގެފާނަށް ޤާޟީންގެ އެންމެހައިކަންތައްތައް ބެލެހެއްޓެވުން ޙަވާލުކުރެއްވިއެވެ.\nޤާޟީން ޢައްޔަންކުރުމުގެ ގޮތްތައް\nރައީސް ވަކިމީހަކު ނުވަތަ ބަޔަކު ޢައްޔަންކުރުން\nހުރިހާ ބާރުތައް އެއްކޮށްގެން އައްޔަންކުރުން\nއިސްލާމަކަށްވުން (ނިސާއު 141) وَلَن يَجْعَلَ اللَّـهُ لِلْكَافِرِينَ عَلَى الْمُؤْمِنِينَ سَبِيلًا މާނައަކީ “އަދި، مؤمن ންގެ މައްޗަށް كافر ންނަކަށް އެއްވެސް މަގެއް اللَّه ނުލައްވާނެތެވެ.”\n– މުސްލިމުންނާއި މުސްލިމުނޫން މީހުން ދިރިއުޅޭ ނަމަވެސް މުސްލިމަކު ޙުކުމްކުރުމަށް ހުންނަންޖެހޭނެއެވެ. އަދި އިންދެ ވަރިކުރުމާއި މުޢާމަލާތުގެ ކަންތައްތަކުގައި އެމީހުންގެ ކަންތައް އެބަޔަކު ނިންމާގޮތަށް އޮތުމެވެ. އަބޫޙަނީފާ ވިދާޅުވާގޮރުގައި އެމީހުންގެތެރެއިން މީހަކު އެބައެއްގެކަންތައްތަކުގައި ޙުކުމްކުރުމަށް ހުއްދައެވެ. ސަބަބަކީ އެހެންނޫންނަމަ އެމީހުން އިސްލާމްދީނަށް ޢަދާވާތްތެރިވެދާނެއެވެ.\n– ސައްތައިންސައްތަ މުސްލިމު ޤައުމެއްގައި ޤާޟީއަކަށްހުންނަންޖެހޭނީ މުސްލިމެކެވެ.\n– މުޢާމަލާތުގެ ކަންތައްތަކުގައި މިސާލަކަށް ވިޔަފާރީގައި މުސްލިމުނޫން މީހުންނާމެދު ވަރަށްރަނގަޅު ގުޅުމެއް އޮންނަންޖެހެއެވެ.\n– އާލް އިމްރާން 75 وَمِنْ أَهْلِ الْكِتَابِ مَنْ إِن تَأْمَنْهُ بِقِنطَارٍ يُؤَدِّهِ إِلَيْكَ وَمِنْهُم مَّنْ إِن تَأْمَنْهُ بِدِينَارٍ لَّا يُؤَدِّهِ إِلَيْكَ إِلَّا مَا دُمْتَ عَلَيْهِ قَائِمًا ۗ ذَٰلِكَ بِأَنَّهُمْ قَالُوا لَيْسَ عَلَيْنَا فِي الْأُمِّيِّينَ سَبِيلٌ وَيَقُولُونَ عَلَى اللَّـهِ الْكَذِبَ وَهُمْ يَعْلَمُونَ މާނައަކީ “ނުހަނު ގިނަ މުދަލަކުން ކަލޭގެފާނު އެމީހަކާ أمانة حوال ކުރައްވައިފިނަމަ، އެ أمانة ކަލޭގެފާނަށް އަނބުރައި ރައްދުކުރާ މީހުން ފޮތުގެ أهل ވެރިންގެ ތެރެއިންވެއެވެ. އަދި، ދީނާރަކުން ކަލޭގެފާނު އެމީހަކާ أمانة حوال ކުރައްވައިފިނަމަ، (އެ أمانة އަނބުރައި ރައްދުކުރުން އެދިވަޑައިގެން) އެކަމުގެ މަތީގައި ކަލޭގެފާނު قائم ވެވަޑައިގެން ހުންނެވިއްޔާ މެނުވީ، އެ أمانة ކަލޭގެފާނަށް އަނބުރައި ރައްދު ނުކުރާ މީހުންވެސް އެއުރެންގެ ތެރެއިންވެއެވެ. އެއީ، ހަމަކަށަވަރުން، އެއުރެން ބުނެއުޅެނީ أمّى ންނާ މެދުގައި، (އެބަހީ: عربى ންނާ މެދުގައި) އެހެން ހެދުމަކުން އެއްވެސް ފާފައެއް އަހަރެމެންގެ މައްޗަކަށް ނެތެވެ. ފަހެ، އެއުރެން ދެނެތިބެ اللَّه އާމެދު ދޮގުބަސްތައް ބުނަނީއެވެ.”\n– ދެބައި އުޅޭތީވެ ޚިޔާނާތްތެރިޔަކު ނެގިއްޖެނަމަ ހުރި ބިރުގެ ބޮޑުކަމަށްޓަކައި އެބައި ދޫކޮށްލެވިފައިވެއެވެ.\n– ދެވަނަ ދަލީލު: އަނަސްގެފާނުގެ އަރިހުން ރިވާވެގެންވާ ޙަދީޘެއްގެ މާނައިގައި ވެއެވެ. “މުޝްރިކުންގެ ހިޔާވަހިކަމުގެތެރޭގައި ނުތިބޭށެވެ.” ވުމާއެކު މުސްލިމުނޫންމީހަކު ޤާޟީއަކަށް ނުލެވޭނެއެވެ.\n– އަލްއިމާމުއްޝައުކާނީ ވިދާޅުވަނީ މިއާޔަތުގައި އެބުނަނީ އަމާނާތްތެރިންނާއި ޚިޔާނާތްތެރިން އުޅޭކަމަށް ބަޔާންކުރައްވާފައިވާއިރު އެދެބައިމީހުންނަށް އެއްޙުކުމެއްދިނުމަކީ ޢަދާވާތްތެރިވުމެވެ.\n– ކީރިތި ރަސޫލާ މުސްލިމުނޫންމީހުންނަށް ވަރަށް އިތުބާރުކުރައްވާފައިވެއެވެ. މިސާލަކަށް އެކަލޭގެފާނު ހިޖުރައަށް ވަޑައިގެންނެވިއިރު ޔަހޫދީއެއް ގެންދެވިއެވެ. އެކަލޭގެފާނުގެ ބޮޑުބޭބޭފުޅު އަބޫޠާލިބުގެފާނު މުސްލިމެއްގެ ގޮތުގައި އޭރު ނުވާއިރުވެސް ޝިޢުބު އަބީޠާލިބުގެ ދުވަސްވަރު އެކަލޭގެފާނުގެ މަޝްވަރާ ބޭނުންކުރެއްވިއެވެ.\nހިއްސުތައް ސަލާމަތުންހުރުން (ޖުމްހޫރު ޢިލްމުވެރިން ދެކޭ ގޮތުގައި މިޝަރުޠަކީ އެންމެ ފުރިހަމަ ޝަރުޠެވެ. ނުކުޅެދުންތެރި މީހަކަށްވާނަމަ އެމީހަކަށް ދިނުމުގައި އެކަމަށް ރިޢާޔަތްކޮށް އެމީހަކަށް އެމަޤާމު ގެއްލޭނެއެވެ.\nއަލް ޢަދާލަތު (އަޚުލާޤު ރަނގަޅުވުން)\nއަލް އިޖުތިހާދު (ޢިލްމުވެރިކަން) މުޖުތަހިދަކަށް ވާންޖެހެއެވެ. މިހާރު މުޠުލަޤު މުޖުތަހިދުން ނުތިބެއެވެ. އެދަރަޖައިގެ ބަޔަކަށް ތިއްބެވީ ބިންބާޒުމެންފަދަ ބޭފުޅުންނެވެ. ވުމާއެކު އެންމެ މޮޅުމީހުން ލިބުނުވަރަކުން ހޯދުމަށް ޢިލްމުވެރިން ފަތުވާދެއްވައެވެ.\nފިރިހެނަކަށްވުން: ދަންނަބޭކަލުންގެ މެދުގައި ވަރަށްބޮޑަށް ޚިޔާލުތަފާތުވެފައިވާ މައްސަލައެކެވެ. ޚިލާފީ މައްސަލަތަކަކީ ވާޖިބަކަށް ނުވާނެއެވެ. ޙަރާމްކަމަކަށްނުވާނެއެވެ. އަދި ބިދުޢާ އަކަށްނުވާނެއެވެ. އަދި ދީނުންބޭރެއްނުވާނެއެވެ.\n– ދަލީލުތަކުގެ ޞައްޙަކަމާއި އެއިން ލިބިދޭ މާނަވެސް ތަފާތެވެ.\n– އަބޫޙަނީފާ ވިދާޅުވަނީ އަންހެނުންނަށް ހެކިބަސްދެވޭ ކަންތައްތަކުގައި ޤާޟީއަކަށް ވެވޭނެއެވެ.\n– އަންހެނަކަށް މުފްތީ ނުވަތަ ފަތުވާދޭ މީހަކަށްވެވެއެވެ. ނަމަވެސް ތަފާތަކީ އެޙުކުމްތަންފީޒެއްނުކުރެވެއެވެ. ނަމަވެސް ޤާޟީ ޙުކުމް ކޮށްފިނަމަ ތަންފީޒުކުރުން ލާޒިމުވެއެވެ.\n– ކުރީޒަމާނުގައި އަންހެނުން ތިބެނީ ގޭގައެވެ. އެއްވެސްތާކު ވަޒީފާ އަދާނުކުރެއެވެ.\n– ދަލީލު އައްނިސާއު 34 الرِّجَالُ قَوَّامُونَ عَلَى النِّسَاءِ بِمَا فَضَّلَ اللَّـهُ بَعْضَهُمْ عَلَىٰ بَعْضٍ وَبِمَا أَنفَقُوا مِنْ أَمْوَالِهِمْ ۚ فَالصَّالِحَاتُ قَانِتَاتٌ حَافِظَاتٌ لِّلْغَيْبِ بِمَا حَفِظَ اللَّـهُ ۚ وَاللَّاتِي تَخَافُونَ نُشُوزَهُنَّ فَعِظُوهُنَّ وَاهْجُرُوهُنَّ فِي الْمَضَاجِعِ وَاضْرِبُوهُنَّ ۖ فَإِنْ أَطَعْنَكُمْ فَلَا تَبْغُوا عَلَيْهِنَّ سَبِيلًا ۗ إِنَّ اللَّـهَ كَانَ عَلِيًّا كَبِيرًا މާނައަކީ “ފިރިހެނުންނަކީ، އަންހެނުންގެ މައްޗަށް ރައްކާތެރިވެ ބެލެހެއްޓުމުގައި قائم ވެގެންތިބޭ ބަޔެކެވެ. (އެއީ) އެއުރެންގެ އެއްބަޔެއްގެ މައްޗަށް އަނެއްބަޔަކު اللَّه މާތްކުރައްވައި، އިތުރުކުރައްވާފައިވާ ކަމަށްޓަކައެވެ. އަދި، އެއުރެންގެ މުދަލުން ހޭދަކޮށްފައިވާ ކަމަށްޓަކައެވެ. ފަހެ، ހެޔޮލަފާ އަންހެނުންނަކީ، ކިޔަމަންތެރި އަންހެނުންނެވެ. ރައްކާތެރިކުރުމަށް اللَّه އެންގެވި ކަންތައް، ސިއްރުގައިވެސް، ރައްކާތެރިކުރާ އަންހެނުންނެވެ. އެކަނބަލުން ނުކިޔަމަންތެރިވެދާނެކަމަށް، ތިޔަބައިމީހުން ބިރުގަންނަނަމަ، ފަހެ، އެކަނބަލުންނަށް نصيحة ދޭށެވެ! އަދި، އެކަނބަލުންނާއެކު އެއްދާންކުރުން ދޫކޮށްލާށެވެ! އަދި، އެކަނބަލުންގެ ގައިގައި (ހާނީއްކަ ނުވާގޮތުން) ޖަހާށެވެ! ފަހެ، ތިޔަބައިމީހުންނަށް އެކަނބަލުން ކިޔަމަންވެއްޖެނަމަ، އެކަނބަލުންގެ މައްޗަށް (އަނިޔާވެރި) މަގަކަށް ނޭދޭށެވެ! ހަމަކަށަވަރުން، اللَّه އީ، އެންމެ މަތިވެރި، އެންމެ ބޮޑު ރަސްކަލާނގެ ކަމުގައިވެއެވެ. “\n– މިއީ ގޭތެރެއަށް ޚާއްޞަދަލީލެކެވެ.\n– ނަބިއްޔާ ޙަދީޘްކުރައްވާފައިވަނީ އަންހެނެއްގެ ލީޑަރޝިޕްގައި މަސައްކަތްކުރާ މީހަކަށް ދުވަހަކުވެސް ކާމިޔާބެއްނެތެވެ.” މިކަންވީގޮތަކީ ކިސްރާ ރަސްގެފާނަށް ފޮނުވި ސިޓީފުޅު ފޮނުވުމުން އޭނާ އެސިޓީފުޅު ވީދާލީއެވެ. އެއްދުވަހަކު މީހަކުއައިސް ރަސޫލާގެ އަރިހު ދެންނެވިއެވެ. ކިސްރާ އަވަހާރަވެއްޖެއެވެ. އޭނާގެ އަންހެންދަރިފުޅު ވެރިކަމަށް އިސްވެއްޖެއެވެ. މިކަމާ ގުޅޭގޮތުން ޙަދީޘްކުރެއްވި ބަސްފުޅެއްކަމަށް ބުނެވެއެވެ.\n– ޝަބާގެ ރަނިކަމަނާ ބަލްޤީޞް އަކީ މީގެ ވަރަށް ރަނގަޅު މިސާލެކެވެ.\n– ދަންނަބޭކަލުން ވަނީ އަންހެނުންނަށް ޤާޟީކަން ނުކުރެވޭނެކަމަށް އިޖުމާޢުވެފައެވެ.\n– ސަމްރާ ބިންތި ނުހައިކު ނަމަކަށް ކިޔުނު އަންހެނަކަށް ކީރިތިރަސޫލާ މަޤާމުދެއްވިކަމަށްވެއެވެ.


Moosumah anna badhalthakah kurimathilumakee siyaasee gonjehumeh: Nasheed | Mihaaru\nސާކްގެ ސްޕީކަރުންގެ ސަމިޓް ފެށުމުގެ ރަސްމިއްޔާތުގައި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވާހަކަ ދައްކަވަނީ.\nމޫސުމަށް އަންނަ ބަދަލުތަކާ ކުރިމަތިލުމަކީ ސިޔާސީ ގޮންޖެހުމެއް: ނަޝީދު\n01 ސެޕްޓެމްބަރ 2019 - 11:41 8 comments\nސާކްގެ ސްޕީކާސް ސަމިޓް އޮން އެސްޑީޖީސް ފެށުމުގެ ރަސްމިއްޔާތުގައި ވާހަކަ ދައްކަވަމުން ނަޝީދު ވިދާޅުވީ މޫސުމަށް އަންނަ ބަދަލުތަކާ ކުރިމަތިލާނެ ގޮތެއް ހޯދަން ޖެހޭނީ އިގުތިސާދު ވެސް ކުރިއަރުވަމުން ކަމަށާއި ސިޔާސީ ކަންތައްތައް ހައްދުފަހަނައަޅައި ނުދާނެކަން ވެސް ހަމަ އެއާ އެކު ކަށަވަރުކުރަން ޖެހޭ ކަމަށެވެ.\n"ކުރުކޮށް ދަންނަވާ ނަމަ އަޅުގަނޑުމެން ކުރަން ޖެހޭ ކަމަކީ މޫސުމަށް އަންނަ ބަދަލުތަކުގެ މައްސަލަ، އިގުތިސާދު އަދި ސިޔާސީ މައްސަލަ ހައްލުކުރުން،" އެމަނިކުފާނު ވިދާޅުވި އެވެ.\nމިއަދު ފެށި ސަމިޓްގައި ސަރަހައްދީ ގައުމުތަކުގެ ޕާލަމެންޓްތަކުގެ ސްޕީކަރުންނާއި ޑެޕިއުޓީ ސްޕީކަރުން މަޝްވަރާ ކުރައްވާނީ ސަސްޓެއިނަބުލް ޑިވެލޮޕްމެންޓް ގޯލްސްއާ ބެހޭ ގޮތުންނެވެ. ސަސްޓެއިނަބުލް ޑިވެލޮޕްމެންޓް ގޯލްސްއަކީ 2030 ވަނަ އަހަރާ ހަމައަށް ހާސިލުކޮށް ނިންމަން އަމާޒުކޮށް، އދ. އިން ކަނޑައަޅާފައިވާ ލަނޑުދަނޑިތަކެކެވެ. އެ މައުލޫއުގައި ނަޝީދު މައިގަނޑު ތިން ކަމަކާ ބެހޭ ގޮތުން ވާހަކަ ދެއްކެވި އެވެ.\nފުރަތަމަ ކަމެއްގެ ގޮތުގައި ވާހަކަ ދެއްކެވީ ޑިމޮކްރެޓިކްކޮށް ގައުމުތައް ހިންގުމުގެ މުުހިއްމުކަމާ ބެހޭ ގޮތުންނެވެ. އެގޮތުން ޕާލަމެންޓަށް މެމްބަރުން އިންތިހާބު ވަނީ ވައުދުތަކަށް ރައްޔިތުން އިތުބާރު ކުރުމުން ކަމަށާއި ދެކުނު އޭޝިއާ ސަރަހައްދުގެ ގައުމުތަކުގެ ޕާލަމެންޓްތަކުގެ ސްޕީކަރުންގެ ސަމިޓް ހަގީގަތަކަށް ވީ އެހެންވެ ކަމަށް ވެސް އެމަނިކުފާނު ވިދާޅުވި އެވެ.\nސާކްގެ ސްޕީކަރުންގެ ސަމިޓް ފެށުމުގެ ރަސްމިއްޔާތު\nމޫސުމަށް އަންނަ ބަދަލުތަކާ ބެހޭ ގޮތުން ވާހަކަ ދައްކަވަމުން ނަޝީދު ވިދާޅުވީ ދެމެހެއްޓެނިވި ތަރައްގީއާ ބެހޭ ގޮތުން ކޮންމެ އަހަރަކު މަޝްވަރާ ކުރާއިރު ސައިންސްވެެރިން އަންނަނީ މޫސުމަށް އަންނަ ބަދަލުތަކުގެ ރެކޯޑްތައް ހަމަކުރައްވަމުން ކަމަށެވެ.\n"އާއްމު ގޮތެއްގައި އެންމެ ހޫނު ގަދަ އަހަރު، އެންމެ ހޫނު ފިނިމޫސުން ނުވަތަ އެންމެ ގިނައިން ގަނޑުފެން ވިރުނު ފަހަރު ނުވަތަ އެންމެ ބާރު ވައި، ހީވަނީ މޫސުމީ އޮސްކާ ދިނުމުގެ ހަފްލާއެއް ހެން،" އެމަނިކުފާނު ވިދާޅުވި އެވެ.\nއިއާދަކުރަނިިވި ހަކަތަ އަށް ބަދަލުވުމަށް ރާއްޖޭގައި އެމަނިކުފާނު މަަސައްކަތް ފެއްޓެވުމުން އޭރު މީހުން އެއީ މޮޔަކަމެއް ކަމަށް ބުނި ކަމަށާއި އެހެން ނަމަވެސް އެއީ ކޮންމެ ހާލަތެއްގައި ވެސް އެންމެ އަގު ހެޔޮ ހަކަތަކަން މިހާރު އެނގިފައިވާ ކަމަށް ވެސް ނަޝީދު ވިދާޅުވި އެވެ.\nސާކް ސްޕީކަރުންގެ ސަމިޓްގައި ފެށުމަށް މަޖިލީހުގައި މިއަދު ބޭއްވި ރަސްމިއްޔާތުގައި އެ މަޖިލީހުގެ މެމްބަރުންނާއި ބައެއް ވަޒީރުން ވެސް ބައިވެރިވެވަޑައިގެންނެވި އެވެ. އެ ސަމިޓްގައި މިއަދު ދެން އޮތް ސެޝަނުގައި އޮންނާނީ ސަސްޓެއިނަބުލް ޑިވެލޮޕްމެންޓް ގޯލްސް ހާސިލުކުރުން އަވަސް ކުރުމަށް ގައުމުތަކުގެ ޕާލަމެންޓްތަކުން ކޮށްފައިވާ މަސައްކަތްތަކާ ބެހޭ ގޮތުން މަޝްވަރާ ކުރުމެވެ.\nއެ ސެޝަނުގެ ރިޔާސަތު ބަލަހައްޓަވާނީ އިންޓަޕާލަމެންޓްރީ ޔޫނިއަންގެ ސެކްރެޓަރީ ޖެނެރަލް މާޓިން ޗުންގޮން އެވެ.\nއިތުރު ލިޔުންތައް ރައީސް މުހައްމަދު ނަޝީދު ސްރީ ލަންކާ އިންޑިއާ ރައްޔިތުންގެ މަޖިލިސް ބޫޓާން ސާކް ބަންގްލަދޭޝް އައިޕީޔޫ


kalhuvakaru miskiy reyvumugai baiverivaan 150 volunteerun...\nރާއްޖެ - ކަޅުވަކަރު މިސްކިތް\nކަޅުވަކަރު މިސްކިތް ރޭވުމުގައި ބައިވެރިވާން 150 ވޮލަންޓިއަރުން ހުށަހަޅައިފި\nއޭގެ ތެރޭގައި އަންހެނުންވެސް ހިމެނޭ\nކ. މާލެ 11 ޖެނުއަރީ 2019 | ހުކުރު 08:58 2,064\nކަޅުވަކަރު މިސްކިތުގެ ބައިތައް ރާވަނީ - ރާއްޖެ އެމްވީ\nކުރީގެ ރައީސް އަބްދުﷲ ޔާމީންގެ ސަރުކާރުން ނެގި ކަޅުވަކަރު މިސްކިތް އަލުން ރޭވުމުގެ މަސައްކަތުގައި ބައިވެރިވުމަށް 150 ވޮލަންޓިއަރުން ނަން ހުށަހަޅައިފިއެވެ.\nރާއްޖެއެމްވީއަށް މައުލޫމާތު ދެއްވަމުން އާޓްސް ކަލްޗަރ އެންޑް ހެރިޓޭޖް މިނިސްޓްރީގެ ސްޓޭޓް މިނިސްޓަރ މުހައްމަދު ތާރިގު ވިދާޅުވީ ކަޅުވަކަރު މިސްކިތް ރޭވުމުގެ މަސައްކަތުގައި ބައިވެރިވުމަށް ނަންހުށަހެޅި މީހުންގެ ތެރޭގައި އަންހެނުންވެސް ހިމެނޭ ކަމަށެވެ.\nކަޅުވަކަރު މިސްކިތް ބަހައްޓަން ނިންމާފައި ވަނީ ރާއްޖޭގެ އެންމެ ބޮޑު މިސްކިތް، އިސްލާމީ މަރުކަޒު ކައިރީގައި ހުންނަ ދިރާގު އޮފީސް ކުރިން ހުރި ބިމުގައެވެ. އެ ތަނުގައި އެ މިސްކިތް ބެހެއްޓެވުމަށް ނިންމީ ވަޒީރުންގެ މަޖިލީހުގެ ލަފާގެ މަތިން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުއެވެ.\nކަޅުވަކަރު މިސްކިތް މިހާރު ބަހައްޓަން ކަނޑައަޅާފައިވާ ތަނާމެދު ދީނީ ބައެއް އިލްމުވެރިން ކަންބޮޑުވުން ފާޅުކުރައްވާފައިވާތީ، އެކަމާމެދު ވިސްނައި މަޝްވަރާ ކުރަމުންދާ ކަމަށް ހެރިޓޭޖް މިނިސްޓަރު ޔުމްނާ މައުމޫން ވަނީ ވިދާޅުވެފައެވެ.\nސަލްޓަން ޕާކުގައި ހުރި ކަޅުވަކަރު މިސްކިތް ނަގާފައި ވަނީ، 2016 ވަނަ އަހަރުގެ ތެރޭގައެވެ. އެ މިސްކިތް ނެގުމަށްފަހު ރައީސް ޔާމީންގެ ސަރުކާރުން ވަނީ އެތަނުގައި ވިންޓަ ޕާކެއް އަޅާފައެވެ.


TfG ge "run in laamu": faseyha rout eh | Mihaaru\nދިރާގު ދިވެހި ޕްރިމިއާ ލީގު 2018\nގައުމީ ބެޑްމިންޓަން ޓީމް\nޓީއެފްޖީގެ "ރަން އިން ލާމު": ފަސޭހަ ރޫޓެއް\n11 ޖެނުއަރީ 2018 - 14:053comments\nޓޯޓަލް ފިޓްނަސް ގްރޫޕް (ޓީއެފްޖީ) އިން މި މަހު 27 ގައި ލ. އަތޮޅުގައި ބާއްވާ "ކޮކާކޯލާ ރަން އިން ލާމު" ދުވުމުގެ ރޭހުގެ ހިތްގައިމު ރޫޓް އާއްމުކޮށްފި އެވެ.\nރޭސް ފަށާ އަދި ނިންމާ ޕޮއިންޓް ގާއިމްކުރުމަށް ހަމަޖެހިފައިވަނީ ގަމުގެ މުކުރިމަގު އަވަށުގެ ބަނދަރު ސަރަހައްދުގަ އެވެ. ރޭސް ވިލެޖުގެ ގޮތުގައި އެ ސަރަހައްދު ކަނޑައަޅައި ރޭހުގެ އެކްސްޕޯ މި މަހުގެ 26 ވަނަ ދުވަހު އޮންނާނީ އެ ސަރަހައްދުގަ އެވެ. މީގެ އިތުރުން 26 ވަނަ ދުވަހު ބާއްވާ ކުޑަކުދިންގެ2ކިލޯމީޓަރު ދުވުމާއި އުމުރުންދުވަސްވީ މީހުންގެ ހިނގުން ވެސް ބޭއްވުމަށް ހަމަޖެހިފައިވަނީ މުކުރިމަގުގެ އެ ސަރަހައްދުގަ އެވެ.\nމެންދަމު3ޖަހާއިރު 42 ކިލޯމީޓަރުގެ މެެރެތަން ރޭސް، މުކުރިމަގު ބަނދަރު ކައިރިން ފަށައިގެން ފުރަތަމަ ދުވަން ޖެހޭނީ އުތުރަށެވެ. އަދި އުތުރުން ފަސް ކިލޯމީޓަރުގެ ރާސްތާއެއް ކަޑައްތުކުރުމަށް ފަހު އަނބުރާލައިގެން ދެކުނު ގޮސް މާންދޫ، ކައްދޫ އަދި ފޮނަދޫ ހުރަސްކޮށް މާންދޫ ކޮޅާ ދިމާލުން އުތުރަށް މިސްރާބު ޖަހާނެ އެވެ. އަދި އެ ދާގޮތަށް ގޮސް ކައްދޫ ކައިރިން ވަށާލައި އެ ސަރަހައްދުގައި ކުޑަ ބުރެއް ފުރިހަމަކުރުމަށް ފަހު އުތުރަށް ގޮސް ރޭސް ނިންމާނީ މުކުރިމަގު ބަނދަރު ސަރަހައްދަށެވެ.\nހެނދުނު6ޖަހާއިރު ފާށާ ހާފް މެރެތަން (21 ކިލޯމީޓަރު) ރޭހުގެ ދުވުންތެރިން މުކުރިމަގުގެ ސްޓާޓިން ޕޮއިންޓުން ރޭސް ފަށައިގެން އުތުރަށް5ކިލޯމީޓަރު ދުވެފައި އަނބުރާލާނެ އެވެ. އަދި ދެކުނަށް އައިސް ކައްދޫ އެއާޕޯޓް ކައިރިން އަނބުރާލާފައި އުތުރަށް ގޮސް މުކުރިމަގަށް ރޭސް ނިންމާލަށެވެ.\nދިހަ ކިލޯމީޓަރު ރޭސް ފެށުމަށް ހަމަޖެހިފައިވަނީ7ޖަހާއިރެވެ. އެ ރޭހުގެ ބައިވެރިން މުކުރިމަގުން ފަށައިގެން އުތުރަށް ގޮސް ގަން ރީޖަނަލް ހޮސްޕިޓަލް ވެސް ހުރަސްކޮށް 4.6 ކިލޯމީޓަރު ކަޑަތައް ކުރުމަށް ފަހު އަނބުރާލާއި ދެކުނަށް އައިސް މުކުރިމަގު ބަނދަރާ ދިމާލަށް ނުކުމެ ރޭސް ނިންމާނެ އެވެ. ފަސް ކިލޯމީޓަރު ރޭސް ޖަހާ ދުވުންތެރިން ރޭސް ފަށައިގެން އުތުރަށް 2.4 ކިލޯމީޓަރު ދުވެފައި އަނބުރާލާފައި ދެކުނަށް އައިސް ބަނދާރާ ދިމާލަށް ނުކުމެ ރޭސް ނިންމާލާނެ އެވެ.\nޓީއެފްޖީގެ ޑިރެކްޓަރު މުހައްމަދު މިސްތޯ ވިދާޅުވީ އައްޑޫގައި މިދިޔަ އަހަރު ބޭއްވި ރޭހަށް ވުރެ މި ފަހަރު ރޫޓް ފަސޭހަވެގެންދާނެ ކަމަށާއި އެގޮތުން ބަލަހައްޓަން ޖެހޭ ސަރަހައްދު ކުޑަވެ އޭގެ ފަސޭހަތަކެއް އިންތިޒާމްކުރުމުގައި ވެގެންދާނެ ކަމަށެވެ.\n"އަޅުގަނޑުމެން މޮނިޓާކުރަން ޖެހޭ ސަރަހައްދު ކުޑަވެގެންދޭ އެބަ. އޭގެ ސަބަބުން އަޅުގަނޑުމެންނަށް ފޯރިގަދަކޮށްލައި މީހުން މޯޓިވޭޓްކުރަން ފަސޭހަތަކެއް ވެގެންދާނެ. ބޮޑުބެރުގެ ހަރަކާތްތަކާ ވެސް ދުވުންތެރިންނާ ދެ ފަހަރެއްގެ މަތިން ދިމާވާނެ،" މިސްތޯ ވިދާޅުވި އެވެ. "ދުވުންތެރިންނަށް ވެސް ވަރަށް ބޮޑަށް ފަސޭހަވާނެ މި ފަހަރު."\nކޮކާކޯލާ ރަން އިން ލާމުގެ ރޫޓް.\nއޭނާ ވިދާޅުވީ މުކުރިމަގު ބަނދަރު ސަރަހައްދަކީ ރޭހުގެ ވިލެޖް ކަމަށާއި ރޭހުގެ ސްޓާޓިން އާއި ފިނިޝިން ޕޮއިންޓް އެތަނުގައި ގާއިމްކުރުމުގެ އިތުރުން ކިޓް ދޫކުރުމަށް ބާއްވާ ރޭސް އެކްސްޕޯ ވެސް އޮންނާނީ އެ ހިސާބުގައި ކަމަށެވެ.\nމި ފަހަރު ބައިވެރިންނަށް ލިބޭނެ އެންމެ ބޮޑު ފަސޭހައަކީ ރޭހުގެ ސްޓާޓުން ޕޮއިންޓް ސަރަހައްދުގައި ފާހަނާކުރެވޭނެ އިންތިޒާމް ޓީއެފްޖީން ހަމަޖައްސާފައިވުމެވެ. އަންހެން ބައިވެރިންނާއި ފިރިހެން ބައިވެރިންނަށް ވަކިން އެ އިންތިޒާމް ހަމަޖައްސާފައިވާއިރު ދަބަސް ބެހެއްޓޭނެ ގޮތް ވެސް ޓީއެފްޖީން ހަމަޖައްސާނެ އެވެ.\n"އެއީ އަޅުގަނޑުމެންނަށް ހުޅުމާލޭ ލޯންގް ރަންގައި ވެސް ހަމަނުޖެއްސުނު އިންތިޒާމެއް. އަޅުގަނޑުމެން މި ފަހަރު އެބަ ގާއިމްކުރަން އަންހެން ފިރިހެން ވަކިން ފާހަނާކުރެވޭނެ ނިޒާމެއް. އަދި އެތަނުގައި ބޭގް ޑްރޮޕް ކުރެވޭނެ ގޮތް ވެސް ހުންނާނެ. މާނައަކީ ގެއިން އެތަނަށް އައިސް އެއްޗިސް ބަދަލުކޮށް ދަބަސް ބަހައްޓާލާފައި ދުވަން ދެވޭނެޔޭ ބައިވެރިންނަށް،" މިސްތޯ ވިދާޅުވި އެވެ.\nއައްޑޫ ރޭހާ ހިލާފަށް މި ފަހަރު މެރެތަން ރޭސް މެންދަމު3ޖަހާއިރު ފަށަން ފުރުސަތު ލިބޭނެ އެވެ. އައްޑޫ ރޭހުގެ ރޫޓުގެ ތެރެއަށް ފަޅު، އަނދިރި ސަރަހައްދުތައް ވަނުމުގެ ސަބަބުން، ރޭސް ފެށުން ފަސްކުރަން ޖެހުމުން ދުވުންތެރިންނަށް އަވީގައި ގިނަ ވަގުތު ދުވަން ޖެހުނެވެ. އެކަމަކު މި ފަހަރު ދުވަން ޖެހޭ ކޯޒްވޭ ސަރަހައްދު އަލިކޮށްފައި އޮތުމުން މެންދަމު3ޖަހާއިރު ފެށޭނެ އެވެ.\n"މާނައަކީ މެރެތަން ދުވުންތެރިންނަށް ތިބޭނީ އިރުއަރައި އަވީގައި ދުވަންވާއިރު ރޭސް ނިންމާ ހިސާބުގަޔޭ،" މިސްތޯ ވިދާޅުވި އެވެ.\nމި ފަހަރު މުޅި ރޭސް އޮތީ ވެސް ތާރު އަޅާފައިވާ މަގުތަކުގައި ކަމަށްވުމުން ވެލީގައި ދުވަން ނުޖެހޭނެ އެވެ.\nމި ރޭހަށް ލ. އަތޮޅުން ވޮލަންޓިއަރުން ހޯދުމަށް ކުރި މަސައްކަތަށް ބޮޑު ތަރުހީބެއް ލިބިފައިވެ އެވެ. އެގޮތުން އެ އަތޮޅުން ލިބުނު 50 ވޮލަންޓިއަރުންނާ އަދި ޓީއެފްޖީގެ އޮފިޝަލުންނާ އެކު ޖުމްލަ 80 ފަރާތެއް ރޭސް އޮފިޝަލުންގެ ގޮތުގައި ތިބޭނެ އެވެ.\nއައްޑޫ ރަންގެ ކުޑަކުދިންގެ ދުވުން ކުރިއަށްދަނީ: ލާމުގައި ވެސް އޮންނާނެ. --ފޮޓޯ: ޓީއެފްޖީ\nމި ރޭހުގައި އައްޑޫ ރޭހެކޭ އެއްގޮތަށް 300 ދުވުންތެރިން ދުވާނެ ކަމަށް ޓީއެފްޖީން އުއްމީދުކުރެ އެވެ. އަދި ރޭހުގެ ކުރީ ދުވަހުގެ ހަވީރު ބާއްވާ ކުޑަކުދިންގެ2ކިލޯމީޓަރު ދުވުމާއި އުމުރުންދުވަސްވީ މީހުންގެ ހިނގުމާ އެކު މުޅި މި ހަރަކާތުގައި 400 މީހުން ބައިވެރިވާނެ އެވެ.\nރާއްޖޭގެ އެންމެ ބިން ބޮޑު އެއް އަތޮޅު ކަމަށްވާ ހައްދުންމަތީގައި ބާއްވާ ދުވުމުގެ މިފަދަ ފުރަތަމަ ހަރަކާތަށް ޓީއެފްޖީން އަންނަނީ ދުވުންތެރިން ވެސް ތަމްރީންކުރަމުންނެވެ. އަދި ރާއްޖޭގެ ބައެއް އަމިއްލަ ދުވާ ގްރޫޕްތަކުން ވެސް އަންނަނީ ދުވުންތެރިން ތައްޔާރުކުރަމުންނެވެ. މީގެ އިތުރުން މި ރޭހުގައި ގިނަ އަދަދަކަށް ބައިނަލްއަގްވާމީ ދުވުންތެރިން ވެސް ބައިވެރިވާނެ އެވެ.\nމި ރޭހުގައި ވެސް ޓީއެފްޖީގެ އެހެން ހުރިހާ ރޭހެއްގެ ސިފަތައް ހުންނާނެ އެވެ. އެގޮތުން ޓައިމިން ބަލާނީ ބައިނަލްއަގްވާމީ މިންގަނޑަށް، ޓައިމިން ޗިޕް ބޭނުންކޮށްގެންނެވެ. އަދި ރޭސް ނިންމާ ކޮންމެ ބައިވެރިޔަކަށް މެޑެއްޔެއް ދޭނެ އެވެ.\nހުޅުމާލޭގައި 2013 ވަނަ އަހަރުން ފެށިގެން ލޯންގް ރަންގެ ނަމުގައި ޓީއެފްޖީން ބާއްވަމުން އައި ދުވުމުގެ އިވެންޓް މުޅި ރާއްޖެ އަށް ފުޅާކުރީ މި އަހަރެވެ. ޓީއެފްޖީން މާލެ ސަރަހައްދުން ބޭރުގައި ބޭއްވި ފުރަތަމަ ރޭސް، "ރަން އިން އައްޑޫ" ވެސް ވަރަށް ކާމިޔާބެވެ.\n"ރަން އިން ލާމު" އަށް ފަހު ޓީއެފްޖީން ދެން ބާއްވާނީ އެ ޖިމުގެ ރަސްމީ ދުވުން ކަމަށްވާ ލޯންގް ރަން އެވެ. ހުޅުމާލޭގައި ބާއްވާ މި ރޭސް އޮންނާނީ އަންނަ އަހަރުގެ އޭޕްރިލް 13 ގަ އެވެ.\nޖުމްލަ 210 ދުވުންތެރިންނާ އެކު 2013 ވަނަ އަހަރު 10 ކިލޯމީޓަރު އަދި ހާފް މެރެތަން އިވެންޓާ އެކު ފެށި ޓީއެފްޖީ ރޭސް އައީ އަހަރަކަށް ވުރެ އަހަރެއް ފެންވަރު ރަނގަޅުވަމުންނެވެ. އެ ދެ އިވެންޓާ އެކު ދެ އަހަރު ރޭސް ބޭއްވުމަށް ފަހު 2015 ވަނަ އަހަރު ވަނީ ފުލް މެރެތަން (42 ކިލޯމީޓަރު ރޭސް) އިތުރުކޮށްފަ އެވެ. އަދި ބައިނަލްއަގްވާމީ ދުވުންތެރިން ވެސް އައީ ރޭހުގައި ބައިވެރިވަމުންނެވެ. ފުރަތަމަ ދެ އަހަރު ހަވީރު ބޭއްވި ރޭސް 2015 ވަނަ އަހަރުން ފެށިގެން ބާއްވަމުން އަންނަނީ މެންދަމު 3:20 އިން ފަށައިގެންނެވެ.\nއިތުރު ލިޔުންތައް ޓީއެފްޖީ ކޮކާކޯލާ ޓީއެފްޖީ ލޯންގް ރަން\nއަށް ސަފީރަކު އައްޔަން ކުރަން މަޖިލީހުން ރުހުން ދީފި\nAssistant Manager, Receptionist


Prince ge music ah haassa film eh hadhany | Mihaaru\nޕްރިންސް: އޭނާ މަރުވީ 2016 ގައި އޯވަޑޯޒްވެގެން.\nލަވަކިޔުންތެރިޔާ ޕްރިންސްގެ މިއުޒިކަށް ހާއްސަ ފިލްމެއް ހަދަނީ\nވެރައިޓީން ބުނި ގޮތުގައި ޔުނިވާސަލް އިން ވަނީ މި ފިލްމު ހެދުމުގެ ރައިޓްސް ވެސް މިހާރު ހޯދައިފަ އެވެ. މިއީ ޕްރިންސްއާ ބެހޭ ފިލްމެއް ނަމަވެސް ބައޮގްރަފިކަލް ޑްރާމާއެއް ނޫނެވެ.\nފިލްމު ޔުނިވާސަލް އިން ހަދަން ބޭނުން ވަނީ ޕްރިންސްގެ ކްލަސިކް ލަވަތައް ބޭނުންކޮށްގެން، އެހެން އެންގެލަކުން އޮރިޖިނަލް ކޮންޓެންޓަކާ އެކުގަ އެވެ. އެހެންވެ މީގެ މާ ބޮޑު ތަފުސީލެއް އަދި ހާމައެއް ނުކުރެ އެވެ. އެކަމަކު ފިލްމު ގެނެސް ދޭނީ ޔުނިވާސަލްގެ މަޝްހޫރު ފިލްމު "މަމާ މިއާ!" (2008) ކަހަލަ މިއުޒިކުން ވާހަކަ ކުރިއަށް ގެންދާ ކަހަލަ ފިލްމެއްގެ ގޮތުގައި ކަމަށްވެ އެވެ.\nމީގެ ކުރިން ވަނީ ފިލްމެއްގައި ޕްރިންސްގެ ވާހަކަ ކިޔައި ދީފަ އެވެ. އެއީ ޕްރިންސް ފެނިގެން ދިޔަ 1984 ގެ "ޕާޕަލް ރެއިން" އެވެ. އެލްބަޓް މެގްނޯލީ ޑައިރެކްޓް ކުރި އެ ފިލްމަކީ ބެސްޓް އޮރިޖަނަލް ސްކޯގެ އޮސްކާ އެވޯޑް ވެސް ހޯދި ފިލްމެކެވެ.\nވެރެއިޓީން ބުނީ ޔުނިވާސަލް އިން ހަދާ ޕްރިންސްގެ ފިލްމުގެ ސްކްރީންޕްލޭ ލިޔާނެ މީހަކާއި ޑައިރެކްޓް ކުރާނެ މީހަކު ހޯދުމުގެ މަސައްކަތް ވެސް މިހާރު ކުރަމުން އަންނަ ކަމަށެވެ.\nމިއުޒިކް އިންޑަސްޓްރީގެ ޝަރަފުވެރި އެވޯޑްތައް ކަމަށްވާ ގްރެމީ އާއި އެމެރިކަން މިއުޒިކް އެވޯޑްސް ވެސް ހާސިލުކޮށްފައިވާ ޕްރިންސް، 58، އެޕްރީލް، 21، 2016 ގައި މަރުވީ ފެންޓަނީލް އަށް އޯވަޑޯޒްވެގެންނެވެ. އޭނާގެ ކެރިއަރުގައި 39 އަލްބަމް ނެރެފައިވެ އެވެ.